**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 10 Ιανουαρίου 2025, ημέρα Παρασκευή και ώρα 13.10΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Χρήστου Μπουκώρου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Τουρισμού «Θέσπιση προδιαγραφών ακινήτων βραχυχρόνιας μίσθωσης, περιβαλλοντική κατάταξη καταλυμάτων, απλούστευση διαδικασίας ίδρυσης τουριστικών επιχειρήσεων και ειδικότερες διατάξεις ελέγχου και ενίσχυσης πλαισίου τουριστικών υποδομών».

Στη συνεδρίαση παρέστησαν η Υπουργός Τουρισμού, κυρία Όλγα Κεφαλογιάννη, η Υφυπουργός Τουρισμού, κυρία Ελένη Ράπτη, καθώς και αρμόδιοι υπηρεσιακοί παράγοντες.

O Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Σπυριδάκη Αικατερίνη (Κατερίνα), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Κατσώτης Χρήστος, Κομνηνάκα Μαρία, Μεταξάς Κωνσταντίνος Βασίλειος, Συντυχάκης Εμμανουήλ, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Φωτίου Θεανώ, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Δημητροκάλλης Ιωάννης, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι συνάδελφοι, καλησπέρα σας. Χρόνια πολλά, καλή χρονιά με υγεία και ειρήνη σε ολόκληρο τον ελληνικό λαό, σε όλους μας.

Αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Τουρισμού «Θέσπιση προδιαγραφών ακινήτων βραχυχρόνιας μίσθωσης, περιβαλλοντική κατάταξη καταλυμάτων, απλούστευση διαδικασίας ίδρυσης τουριστικών επιχειρήσεων και ειδικότερες διατάξεις ελέγχου και ενίσχυσης πλαισίου τουριστικών υποδομών».

Στη συνεδρίαση παρίσταται η Υπουργός Τουρισμού, κυρία Όλγα Κεφαλογιάννη.

Ως προς τον προγραμματισμό των επόμενων συνεδριάσεων, η επεξεργασία του σχεδίου νόμου προτείνω να συνεχισθεί την προσεχή Δευτέρα 13 Ιανουαρίου με δύο συνεδριάσεις, ώρα 13.00΄και ώρα 16.00΄, με αντικείμενο την ακρόαση των εξωκοινοβουλευτικών προσώπων και την κατ’ άρθρον συζήτηση, αντίστοιχα. Η τέταρτη συνεδρίαση που θα διατεθεί για τη β’ ανάγνωση προτείνω να διεξαχθεί την Τετάρτη 15 Ιανουαρίου ώρα 10.00 το πρωί. Όλες οι επόμενες συνεδριάσεις θα πραγματοποιηθούν στην Αίθουσα Γερουσίας.

Στο σημείο αυτό θα ήθελα οι Εισηγητές και οι Ειδικοί Αγορητές να προτείνουν τους φορείς που επιθυμούν να κληθούν στη συνεδρίαση της Δευτέρας. Θα παρακαλούσα οι προτάσεις σας να κατατεθούν και γραπτώς στη Γραμματεία, ώστε να καταρτισθεί ο σχετικός κατάλογος τον οποίο θα αναγνώσω στη συνέχεια της συνεδρίασής μας.

Τον λόγο έχει ο Εισηγητής της Πλειοψηφίας, κ. Καππάτος, για να προτείνει φορείς.

**ΠΑΝΑΓΗΣ ΚΑΠΠΑΤΟΣ (Εισηγητής της Πλειοψηφίας):** Καλημέρα, κύριε Πρόεδρε. Καλή χρονιά με υγεία σε όλους. Θα μου επιτρέψετε να προτείνω τους φορείς αμέσως μετά το τέλος της εισήγησής μου, αν δεν έχετε αντίρρηση.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Δεν έχουμε ασφαλώς αντίρρηση, αλλά θέλω να γνωρίζεται πως αυτό θα γίνει κατ’ εξαίρεση. Θα παρακαλέσω, λοιπόν, αμέσως μετά την εισήγησή σας, να ανακοινώσετε την πρότασή σας, διότι η ανάγνωση των προτάσεων των προτεινόμενων φορέων γίνεται και για χάριν της αποτύπωσής τους στα πρακτικά της συνεδρίασης, προκειμένου να αποδεικνύουμε και εμείς ότι κάνουμε πράξη αυτά που λέμε ως Προεδρείο, δηλαδή, ότι καλούμε όσο το δυνατόν περισσότερους φορείς τηρώντας την αναλογικότητα των Κοινοβουλευτικών Ομάδων. Το γραπτό σημείωμα προς τη Γραμματεία της Επιτροπής, δεν αποτελεί μέρος των πρακτικών, ενώ οι προτάσεις σας από μικροφώνου αποτελούν.

Να συνεχίσουμε τη διαδικασία δίνοντας τον λόγο στην Εισηγήτρια της Μειοψηφίας για τις δικές της προτάσεις.

Κυρία Σπυριδάκη, έχετε τον λόγο.

**ΑΙΚΑΤΕΡΙΝΗ ΣΠΥΡΙΔΑΚΗ (Εισηγήτρια της Μειοψηφίας): Χρόνια πολλά και καλή χρονιά σε όλους με υγεία. Η πρότασή μας αφορά, την Πανελλήνια Ομοσπονδία Ξενοδόχων, το Ξενοδοχειακό Επιμελητήριο Ελλάδος, τον Σύνδεσμος Ελληνικών Τουριστικών Επιχειρήσεων, τη Συνομοσπονδία Επιχειρηματιών Τουριστικών Καταλυμάτων Ελλάδος, την Πανελλήνια Ομοσπονδία Ιδιοκτητών Ακινήτων, τον Πανελλήνιο Σύλλογος Διαχειριστών Ακινήτων, τον Σύνδεσμο Εταιρειών Βραχυχρόνιας Μίσθωσης Ακινήτων, τον Σύλλογο Οικονομίας Διαμοιρασμού, την Πανελλήνια Ομοσπονδία Γραφείων Ενοικιάσεων Αυτοκινήτων και Δικύκλων, τον Σύνδεσμο Τουριστικών Επιχειρήσεων Ενοικίασης Αυτοκινήτων Ελλάδος, τον Σύνδεσμο Ελλήνων Ναυλομεσιτών, την Εθνική Συνομοσπονδία Ατόμων με Αναπηρία, τον Σύνδεσμο Δήμων Ιαματικών Πηγών Ελλάδος, τον Πανελλήνιο Σύλλογος Ιαματικών Πηγών και Λουτροπόλεων Ελλάδος, την Ένωση Μαρίνων Ελλάδος, τη Ρυθμιστική Αρχή Λιμένων, Εκπρόσωπο της Επιτροπής Τουριστικών Λιμένων, τον Σύλλογος Ελλήνων Αρχαιολόγων, την Ελληνική Εταιρία Προστασίας της Φύσης, την Ένωση Θερμαλισμού Ελλάδος και την FedHATTA.**

**Ευχαριστώ.**

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Ευχαριστούμε κυρία Σπυριδάκη.**

**Τον λόγο έχει η κυρία Βέττα, Ειδική Αγορήτρια του ΣΥΡΙΖΑ.**

**ΚΑΛΛΙΟΠΗ ΒΕΤΤΑ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ-ΠΡΟΟΔΕΥΤΙΚΗ ΣΥΜΜΑΧΙΑ»): Ευχαριστώ κύριε Πρόεδρε, καλή χρονιά και εύχομαι να έχουμε αποτελεσματική και καλή εργασία στην Επιτροπή μας.**

**Προτεινόμενοι φορείς είναι η ΠΟΞ, Πανελλήνια Ομοσπονδία Ξενοδόχων, η ΣΕΤΚΕ Συνομοσπονδία Επιχειρήσεων Τουριστικών Καταλυμάτων Ελλάδας, ο Σύλλογος Ελλήνων Αρχαιολόγων, η Ελληνική Εταιρεία Πολιτισμού, η ΠΟΕΕΤ, Πανελλήνια Ομοσπονδία Εργαζομένων στον Επισιτισμό Τουρισμό, η Ένωση Τουριστικών Καταλυμάτων Νομού Ρεθύμνου, ενδεικτικά πήρα μια τέτοια Ένωση, η Ελληνική Εταιρία Προστασίας της Φύσης, το ΞΕΕ το Ξενοδοχειακό Επιμελητήριο Ελλάδος, το Τεχνικό Επιμελητήριο Ελλάδος και την ΑΔΕΔΥ.**

**Ευχαριστώ πολύ.**

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Ευχαριστούμε κυρία Βέττα και πριν δώσω τον λόγο στον κ. Κατσώτη, να πω ότι στην συνεδρίαση της Επιτροπής, εκτός από την Υπουργό, κυρία Κεφαλογιάννη, παρίσταται και η Υφυπουργός Τουρισμού, κυρία Έλενα Ράπτη**

**Τον λόγο έχει ο κ. Κατσώτης για να ανακοινώσει τους προτεινόμενους φορείς.**

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Εκτός όλων όσων έχουν ακουστεί, θέλω να προσθέσω και το Συνδικάτο Εργαζομένων Επισιτισμού Τουρισμού Αττικής.**

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Ευχαριστούμε και συνεχίζουμε με την Ειδική Αγορήτρια της Νέας Αριστεράς, την κυρία Φωτίου.**

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο ΝΕΑ ΑΡΙΣΤΕΡΑ): Θέλουμε να προτείνουμε τον Πανελλήνιο Σύλλογο Προστασίας Ενοικιαστών, την Ελληνική Εταιρεία Προστασίας Περιβάλλοντος και Πολιτισμού, το Ινστιτούτο Εργασίας ΓΣΕΕ, την Πανελλήνια Ομοσπονδία Εργαζομένων στον Τουρισμό Επισιτισμό, την Ελληνική Εταιρεία Προστασίας της Φύσης, την ΑΔΕΔΥ και τον Σύλλογο Ελλήνων Αρχαιολόγων. Προφανώς φορείς που έχουν ήδη αναφερθεί δεν τους ανέφερα.**

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Ευχαριστούμε κυρία Φωτίου και συνεχίζουμε δίνοντας τον λόγο στον. Δελβερούδη.**

**ΚΟΜΝΗΝΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Καλή χρονιά σε όλους . Οι προτεινόμενοι φορείς από εμάς είναι η Συνομοσπονδία Επιχειρηματιών Τουριστικών Καταλυμάτων Ελλάδος, ο Πανελλήνιος Σύλλογος Διαχειριστών Ακινήτων, ο Σύνδεσμος Τουριστικών Επιχειρήσεων Ενοικιάσεως Αυτοκινήτων Ελλάδος, η Ελληνική Εταιρεία Προστασίας της Φύσης, η Πανελλήνια Ομοσπονδία Εργαζομένων Δημοσίων Νοσοκομείων, η Ανώτατη Διοίκηση Ενώσεων Δημοσίων Υπαλλήλων, ΑΔΕΔΥ, η Πανελλήνια Ομοσπονδία Ενώσεων Προσωπικού Λιμενικού Σώματος, η Πανελλήνια Ομοσπονδία Ενώσεων Υπαλλήλων Πυροσβεστικού Σώματος, η Πανελλήνια Ομοσπονδία Αστυνομικών Υπαλλήλων και η Διδασκαλική Ομοσπονδία Ελλάδας.**

**Ευχαριστώ.**

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής): Ευχαριστούμε τον κ. Δελβερούδη Τον λόγο έχει ο κ. Καζαμίας.**

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε. Καλή χρονιά σε όλους. Θα αναγνώσω την πρότασή μας για τους φορείς. Ενδεχομένως, κάποιοι έχουν ήδη προσκληθεί. Είναι ο Πανελλήνιος Σύλλογος Προστασίας Ενοικιαστών, ο Σύνδεσμος Τουριστικών Επιχειρήσεων Ενοικιάσεως Αυτοκινήτων Ελλάδας, ο Συνήγορος του Καταναλωτή, η WWF Hellas, ο Πανελλήνιος Ιατρικός Σύλλογος, η Ομοσπονδία Ελληνικών Συνδέσμων Γραφείων Ταξιδίων και Τουρισμού και η ΙΜΕ ΓΣΕΒΕΕ.

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε πολύ, κ. Καζαμία και εσάς. Τον λόγο έχει ο Ειδικός Αγορητής από τους «ΣΠΑΡΤΙΑΤΕΣ», κ. Ιωάννης Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κ. Πρόεδρε. Οι περισσότεροι έχουν ακουστεί, αλλά θα τους επαναλάβω. Είναι η Πανελλήνια Ομοσπονδία Ιδιοκτητών Ακινήτων, ο Σύνδεσμος Εταιρειών Βραχυχρόνιας Μίσθωσης και αν υπάρχουν εκπρόσωποι του Airbnb ή του Booking, το Ξενοδοχειακό Επιμελητήριο Ελλάδος, τον Σύνδεσμο Ελληνικών Τουριστικών Επιχειρήσεων, την Ένωση Λιμένων Ελλάδος, το Ναυτικό Επιμελητήριο, γιατί πιστεύουμε πως η άποψή του σχετικά με τις λιμενικές υποδομές είναι κρίσιμη και χρήσιμη, και τέλος την Κεντρική Ένωση Δήμων Ελλάδος.

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε κ. Κόντη. Παρακαλώ να ακούσουμε σε αυτό το σημείο και τις προτάσεις του Εισηγητή της Πλειοψηφίας, τον κ. Καππάτο. Παρακαλώ, έχετε τον λόγο.

**ΠΑΝΑΓΗΣ ΚΑΠΠΑΤΟΣ (Εισηγητής της Πλειοψηφίας):** Ευχαριστώ, κύριε Πρόεδρε.

Προτείνουμε τον Σύνδεσμο Ελληνικών Τουριστικών Επιχειρήσεων, την Ένωση Μαρινών Ελλάδος, το Ξενοδοχειακό Επιμελητήριο Ελλάδος, το Τεχνικό Επιμελητήριο Ελλάδος, την Πανελλήνια Ένωση Ιδιοκτητών Επιχειρήσεων Κάμπινγκ, τον Μητροπολίτη Θεσσαλονίκης, την Εκκλησία της Ελλάδος και την Εταιρεία Ακινήτων Δημοσίου.

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε κι εμείς τον Εισηγητή της Πλειοψηφίας.

Εισερχόμαστε τώρα στον κύκλο των τοποθετήσεων των Εισηγητών και των Ειδικών Αγορητών. Τον λόγο έχει ο Εισηγητής της Πλειοψηφίας, κ. Παναγής Καππάτος, για 15 λεπτά.

**ΠΑΝΑΓΗΣ ΚΑΠΠΑΤΟΣ (Εισηγητής της Πλειοψηφίας):** Ευχαριστώ, κύριε Πρόεδρε. Καλημέρα σας και πάλι και καλή χρονιά με υγεία.

Σήμερα, στο πλαίσιο της Διαρκούς Επιτροπής Παραγωγής και Εμπορίου, εκκινούμε τη συζήτηση για ένα νομοσχέδιο που αποτελεί τομή για τον τουριστικό τομέα της Χώρας μας. Ένα νομοσχέδιο που συνδυάζει την προστασία των καταναλωτών, την ενίσχυση της βιώσιμης ανάπτυξης και την απλούστευση των διαδικασιών για την επιχειρηματικότητα στον τουρισμό. Όλα αυτά ενταγμένα σε μια ενιαία στρατηγική που έχει στόχο να καταστήσει την Ελλάδα όχι μόνο ένα κορυφαίο τουριστικό προορισμό, αλλά και ένα πρότυπο λειτουργικής διακυβέρνησης στον τομέα του τουρισμού.

Η χώρα μας, κυρίες και κύριοι, είναι συνώνυμη με τον τουρισμό. Τα νησιά, οι ακτές, οι αρχαιολογικοί χώροι καθώς και οι μοναδικές φυσικές ομορφιές της Ελλάδας, την καθιστούν πόλο έλξης εκατομμυρίων επισκεπτών από όλο τον κόσμο, κάθε χρόνο. Ο τουρισμός όμως δεν είναι μόνο εικόνες και εμπειρίες. Είναι βασικός πυλώνας της οικονομίας μας, μια από τις κύριες πηγές εισοδήματος για τους Έλληνες πολίτες και ένας τομέας που μπορεί να αποτελέσει μοχλό ανάπτυξης και κοινωνικής συνοχής. Ως βουλευτής των νησιών Κεφαλλονιάς και Ιθάκης γνωρίζω καλά τι σημαίνει τουρισμός. Γνωρίζω τη σημασία του για τους ανθρώπους που δραστηριοποιούνται επαγγελματικά στον τομέα αυτό για τις μικρές οικογενειακές επιχειρήσεις, για τους εργαζόμενους που στηρίζουν με κόπο τον επισκέπτη μας, αλλά και για τις τοπικές κοινωνίες που αντλούν πόρους και ευκαιρίες από την τουριστική δραστηριότητα. Παράλληλα, γνωρίζω ότι η τουριστική βιομηχανία δεν μπορεί να βασίζεται μόνο στη φυσική ομορφιά και την ιστορία μας. Χρειάζεται υποδομές, σύγχρονους κανόνες, ανταγωνιστικότητα, ποιότητα και βιωσιμότητα.

Το νομοσχέδιο που συζητάμε σήμερα στην Επιτροπή, είναι αποτέλεσμα αυτής της αναγνώρισης. Σχεδιάστηκε με γνώμονα τη διασφάλιση της ποιότητας, την προστασία του περιβάλλοντος και την παροχή εργαλείων στους επαγγελματίες του κλάδου για να ανταποκριθούν στις προκλήσεις του μέλλοντος. Είναι ένα νομοσχέδιο που έρχεται να καλύψει κενά και να δώσει απαντήσεις σε χρόνια ζητήματα. Η δομή του νομοσχεδίου είναι ξεκάθαρη και μεθοδική, διαρθρωμένη σε τρία βασικά μέρη.

Το πρώτο μέρος θέτει τις βάσεις για ένα νέο πλαίσιο προδιαγραφών στα ακίνητα βραχυχρόνιας μίσθωσης και καθιερώνει την περιβαλλοντολογική κατάταξη των καταλυμάτων.

Το δεύτερο, εισάγει σημαντικές καινοτομίες για την απλούστευση των διαδικασιών ίδρυσης και λειτουργίας τουριστικών επιχειρήσεων μειώνοντας την περιττή γραφειοκρατία που αποτελεί τροχοπέδη για την ανάπτυξη.

Τέλος, το τρίτο μέρος αντιμετωπίζει κρίσιμα ζητήματα που αφορούν τις τουριστικές υποδομές προάγοντας την προσβασιμότητα, τη βιωσιμότητα και την καινοτομία.

Κυρίες και κύριοι συνάδελφοι, μιλάμε για μια στρατηγική πρωτοβουλία που δεν περιορίζεται στο παρόν αλλά κοιτάζει προς το μέλλον. Ένα μέλλον που επιδιώκουμε να είναι αντάξιο της φήμης και της δυναμικής του ελληνικού τουρισμού.

Με αυτές τις σκέψεις, ας δούμε αναλυτικά κάθε μέρος αυτού του σημαντικού νομοσχεδίου.

Το Μέρος Α΄ του νομοσχεδίου θέτει τις βάσεις για ένα σύγχρονο, ευέλικτο και αποδοτικότερο τρόπο λειτουργίας στον τομέα των βραχυχρόνιων μισθώσεων και της περιβαλλοντικής αξιολόγησης καταλυμάτων. Στόχος μας είναι να ανταποκριθούμε στις σύγχρονες απαιτήσεις της τουριστικής αγοράς προάγοντας τη διαφάνεια, την ποιότητα και τη βιωσιμότητα, έννοιες που πλέον αποτελούν προτεραιότητα για τους καταναλωτές, αλλά και τους επιχειρηματίες.

Η ανάγκη για παρεμβάσεις στον τομέα των βραχυχρόνιων μισθώσεων είναι περισσότερο από προφανής. Η ραγδαία εξάπλωση της οικονομίας διαμοιρασμού, με εκατοντάδες χιλιάδες ακίνητα να διατίθενται για βραχυχρόνιες μισθώσεις σε δημοφιλείς πλατφόρμες, δημιούργησε ένα νέο τοπίο. Από τη μία, οι μισθώσεις αυτές ενίσχυσαν την τοπική οικονομία και έδωσαν ευκαιρίες εισοδήματος σε πολίτες, από την άλλη η απουσία ξεκάθαρων κανόνων οδήγησε σε φαινόμενα αθέμιτου ανταγωνισμού προς τα νόμιμα τουριστικά καταλύματα τόσο σε ζητήματα ποιότητας όσο και ασφάλειας για τους τουρίστες.

Το Μέρος Α΄ του νομοσχεδίου, δίνει λύσεις σε αυτά τα προβλήματα εισάγοντας λειτουργικές προδιαγραφές που διασφαλίζουν την ασφάλεια και την άνεση των επισκεπτών. Μεταξύ άλλων, προβλέπεται ότι τα ακίνητα που διατίθενται για βραχυχρόνιες μισθώσεις θα πρέπει να πληρούν συγκεκριμένα κριτήρια. Αυτά περιλαμβάνουν τον φυσικό φωτισμό, τον αερισμό, τον κλιματισμό, αλλά και την ασφάλιση έναντι αστικής ευθύνης. Προβλέπονται επίσης μέτρα όπως πυροσβεστήρες, ανιχνευτές καπνού και φαρμακείο πρώτων βοηθειών. Με τον τρόπο αυτό διασφαλίζεται η προστασία του επισκέπτη και η αναβάθμιση του συνολικού τουριστικού προϊόντος της χώρας μας.

Συνεχίζοντας, το Μέρος Α΄ εισάγει για πρώτη φορά στην Ελλάδα ένα πρωτοποριακό σύστημα κατάταξης των τουριστικών καταλυμάτων βάσει περιβαλλοντικών κριτηρίων. Αυτό το σύστημα δεν αποτελεί απλώς μια τυπική διαδικασία, αλλά μια ουσιαστική αλλαγή που αναδεικνύει τη σημασία της βιωσιμότητας στον τουρισμό. Τα καταλύματα θα αξιολογούνται για την ενεργειακή τους απόδοση, τη χρήση Ανανεώσιμων Πηγών Ενέργειας, τη διαχείριση αποβλήτων και τη γενικότερη περιβαλλοντική τους συμπεριφορά.

Η αξιολόγηση αυτή, αποτελεί το «εργαλείο» που προάγει τη φιλοσοφία της υπεύθυνης επιχειρηματικότητας, ενισχύει τον ανταγωνισμό μεταξύ των καταλυμάτων με θετικό τρόπο, καθώς εκείνοι που επενδύουν στη βιωσιμότητα θα ανταμείβονται μέσω της αναγνώρισης και της προβολής. Είναι σημαντικό να τονίσουμε ότι το σύστημα αυτό ανταποκρίνεται στις αυξανόμενες απαιτήσεις των τουριστών για περιβαλλοντικά υπεύθυνες επιλογές, ενώ παράλληλα ευθυγραμμίζεται με τις διεθνείς τάσεις στον κλάδο.

Επίσης, το Μέρος Α΄, προβλέπει αυστηρούς μηχανισμούς ελέγχου και κυρώσεων. Οι έλεγχοι από μικτά κλιμάκια, με τη συμμετοχή του Υπουργείου Τουρισμού και της Ανεξάρτητης Αρχής Δημοσίων Εσόδων, εξασφαλίζουν ότι οι κανόνες θα εφαρμόζονται με διαφάνεια και δικαιοσύνη. Σε περιπτώσεις παραβάσεων προβλέπονται διοικητικά πρόστιμα τα οποία θα αυξάνονται σε περίπτωση μη συμμόρφωσης ή επαναλαμβανόμενων παραβάσεων.

Με όλα αυτά τα μέτρα, το Μέρος Α΄ του νομοσχεδίου στοχεύει στη δημιουργία ενός πλαισίου που προστατεύει την ποιότητα και τη φήμη του ελληνικού τουριστικού προϊόντος. Η συμβολή αυτών των αλλαγών δεν περιορίζεται μόνο στην προστασία των τουριστών, αλλά προωθεί την ισορροπία μεταξύ των επιχειρηματιών που δραστηριοποιούνται στον τομέα, εξαλείφοντας αθέμιτες πρακτικές ενισχύοντας παράλληλα την εμπιστοσύνη στις τουριστικές υπηρεσίες που προσφέρει η χώρα μας.

Συμπερασματικά, το Μέρος Α΄ του νομοσχεδίου, είναι μια αποφασιστική κίνηση για να τεθούν οι σωστές βάσεις στην ταχέως αναπτυσσόμενη βιομηχανία των βραχυχρόνιων μισθώσεων και να εξασφαλιστεί η περιβαλλοντική βιωσιμότητα των τουριστικών καταλυμάτων. Ας θυμηθούμε, πως ο τουρισμός δεν είναι μόνο μια πηγή εισοδήματος. Είναι και ένα πεδίο στο μπορούμε να παρουσιάσουμε τον καλύτερό μας εαυτό, ως χώρα. Και αυτό ακριβώς επιδιώκεται με το Μέρος Α΄ του νομοσχεδίου.

Συνεχίζοντας, κυρίες και κύριοι συνάδελφοι, με το Μέρος Β΄ του νομοσχεδίου, αξίζει να τονιστεί πως εστιάζει στην απλούστευση των διαδικασιών ίδρυσης και λειτουργίας τουριστικών επιχειρήσεων, κάνοντας ένα κρίσιμο «βήμα» για την ενίσχυση της ανταγωνιστικότητας της ελληνικής τουριστικής αγοράς και την προσέλκυση νέων επενδύσεων. Η απλούστευση αυτή δεν αποτελεί απλώς διοικητική μεταρρύθμιση. Είναι μια στρατηγική επιλογή που ανταποκρίνεται στις ανάγκες των επιχειρηματιών του κλάδου και προάγει τη δημιουργία ενός σύγχρονου ψηφιακού, και φιλικού προς την επιχειρηματικότητα, περιβάλλοντος. Το τουριστικό μας προϊόν δεν μπορεί να αναπτυχθεί χωρίς ένα ευέλικτο και διαφανές θεσμικό πλαίσιο.

Μέχρι σήμερα, οι διαδικασίες αδειοδότησης πολλών τουριστικών επιχειρήσεων χαρακτηρίζονταν από την υπερβολική γραφειοκρατία, την πολυπλοκότητα και τις καθυστερήσεις. Καταστάσεις που αποθαρρύνουν όχι μόνο την έναρξη νέων επιχειρήσεων, αλλά και την αναβάθμιση ή την επέκταση υπαρχουσών δραστηριοτήτων. Το Μέρος Β΄, έρχεται για να θεραπεύσει αυτά τα προβλήματα εισάγοντας ένα νέο απλούστερο καθεστώς για τη λειτουργία τριών βασικών κατηγοριών τουριστικών δραστηριοτήτων, γραφεία ενοικίασης αυτοκινήτων, επιχειρήσεις εκμίσθωσης μοτοσικλετών και ναυλομεσιτικά γραφεία. Με την ένταξη αυτών των δραστηριοτήτων στο καθεστώς γνωστοποίησης λειτουργίας εξαλείφονται περιττές διαδικασίες και απαιτήσεις. Στο εξής οι επιχειρήσεις θα μπορούν να ξεκινήσουν την λειτουργία τους γνωστοποιώντας απλώς την πρόθεσή τους μέσω του Ολοκληρωμένου Πληροφοριακού Συστήματος Άσκησης Δραστηριοτήτων και Ελέγχων, το οποίο καθίσταται ο βασικός πυλώνας της ψηφιοποίησης της αδειοδοτικής διαδικασίας. Αυτό σημαίνει ότι η ανάγκη για φυσική παρουσία σε δημόσιες υπηρεσίες μειώνεται σημαντικά, εξοικονομώντας χρόνο και κόστος για τους επιχειρηματίες. Παράλληλα οι επιχειρήσεις θα έχουν την υποχρέωση να διατηρούν τα απαιτούμενα δικαιολογητικά στο χώρο δραστηριότητας τους. Αυτό δεν συνεπάγεται χαλάρωση των ελέγχων αλλά μετάβαση σε ένα σύστημα που συνδυάζει την ευκολία και τον επιχειρηματία με την αποτελεσματικότητα για την Πολιτεία. Οι ελεγκτικοί μηχανισμοί παραμένουν ισχυροί ενώ η διαλειτουργικότητα του ψηφιακού συστήματος εξασφαλίζει ότι οι αρμόδιες Αρχές έχουν πρόσβαση σε όλα τα απαραίτητα δεδομένα.

Κυρίες και κύριοι, η απλούστευση των διαδικασιών αδειοδότησης συνοδεύεται από τη θεσμοθέτηση αυστηρών κυρώσεων για τη μη συμμόρφωση. Οι ελεγκτικές αρχές θα έχουν τη δυνατότητα να διενεργούν επιτόπιους ελέγχους ενώ προβλέπονται σημαντικά πρόστιμα για επιχειρήσεις που δεν πληρούν τις προϋποθέσεις. Η Πολιτεία διασφαλίζει έτσι την ισορροπία μεταξύ της ευελιξίας και της λογοδοσίας, δημιουργώντας ένα περιβάλλον που ενθαρρύνει την υγιή επιχειρηματικότητα, χωρίς εκπτώσεις στους κανόνες λειτουργίας. Αξίζει να σταθούμε και στη χρήση του Ολοκληρωμένου Πληροφοριακού Συστήματος Άσκησης Δραστηριοτήτων και Ελέγχων ως εργαλείου ενίσχυσης της διαφάνειας. Με τη χρήση αυτού του συστήματος οι επιχειρήσεις δεν χρειάζεται πλέον να ανησυχούν για χρονοβόρες διαδικασίες ή γραφειοκρατικές παγίδες. Το σύστημα λειτουργεί με ταχύτητα, ακρίβεια και διαφάνεια επιτρέποντας την παρακολούθηση της διαδικασίας αδειοδότησης από την αρχή ως το τέλος. Η σημασία αυτής της μεταρρύθμισης δεν περιορίζεται μόνο στο άμεσο όφελος για τις τουριστικές επιχειρήσεις. Το νέο καθεστώς αναμένεται να έχει ευρύτερες θετικές επιπτώσεις στην οικονομία και την απασχόληση, διευκολύνοντας την ίδρυση και λειτουργία νέων επιχειρήσεων. Δημιουργούμε τις συνθήκες για τη διαμόρφωση ενός πιο ανταγωνιστικού και δυναμικού τουριστικού κλάδου, ενισχύουμε την εμπιστοσύνη των επενδυτών και ενθαρρύνουμε την συμμετοχή νέων επιχειρηματιών που μέχρι τώρα ίσως δίσταζαν να εισέλθουν στον τομέα λόγω των υφιστάμενων δυσκολιών.

Με το Μέρος Β΄ του νομοσχεδίου, βάζουμε τα θεμέλια για ένα τουριστικό κλάδο που είναι προσαρμοσμένος στις ανάγκες του 21ου αιώνα. Για ένα κλάδο που η τεχνολογία και η ψηφιοποίηση συνεργάζονται με την επιχειρηματικότητα και την Πολιτεία για να δημιουργήσουν ένα περιβάλλον που προάγει την ανάπτυξη και την καινοτομία. Αυτός είναι ο στόχος μας και είμαστε πεπεισμένοι ότι με τη στήριξη όλων σας θα καταφέρουμε να την επιτύχουμε.

Το Μέρος Γ΄ του νομοσχεδίου που συζητάμε σήμερα, αφορά την ενίσχυση και τον εκσυγχρονισμό των τουριστικών υποδομών της χώρας μας, ένα κρίσιμο ζήτημα για τη βιωσιμότητα, την καινοτομία και την προσβασιμότητα του ελληνικού τουριστικού προϊόντος. Ο τουρισμός είναι άρρηκτα συνδεδεμένος με τις υποδομές που τον υποστηρίζουν από τους λιμένες και τις χιονοδρομικές εγκαταστάσεις μέχρι τα ξενοδοχεία και τις ειδικές τουριστικές δομές, οι υποδομές καθορίζουν την εμπειρία του επισκέπτη ενισχύοντας την ελκυστικότητα του προορισμού μας. Το μέρος αυτό του νομοσχεδίου, αντιμετωπίζει μια σειρά από καίρια ζητήματα που αφορούν τη λειτουργικότητα, την νομιμοποίηση και την αναβάθμιση των τουριστικών υποδομών.

Πρώτον, περιλαμβάνει ρυθμίσεις για τη χωροθέτηση και τη νομιμοποίηση έργων σε τουριστικούς λιμένες. Για χρόνια η έλλειψη ενός σαφούς και εφαρμόσιμου πλαισίου είχε δημιουργήσει προβλήματα σε βασικές τουριστικές υποδομές. Με τις ρυθμίσεις που εισάγονται διευκρινίζεται η διαδικασία νομιμοποίησης έργων που εξυπηρετούν την πολυλειτουργικότητα και την προσβασιμότητα, διασφαλίζοντας την ασφάλεια δικαίου τόσο για τους φορείς που επενδύουν σε αυτές τις δομές όσο και για την ίδια την πολιτεία. Συγκεκριμένα, επιτρέπεται η εκτέλεση έργων που αφορούν τη βελτίωση της πρόσβασης, όπως ράμπες και άλλες εγκαταστάσεις για άτομα με αναπηρία, αλλά και έργα που σχετίζονται με τη χρήση Ανανεώσιμων Πηγών Ενέργειας και τη μείωση του περιβαλλοντικού αποτυπώματος των υποδομών. Αυτές οι παρεμβάσεις δεν αποτελούν μόνο εργαλείο εκσυγχρονισμού, αλλά και μέσο προσέλκυσης επισκεπτών που αναζητούν φιλικούς προς το περιβάλλον και προσβάσιμους προορισμούς.

Δεύτερο, και σημαντικό σημείο του Μέρους Γ΄, είναι η δυνατότητα εκτέλεσης έργων άντλησης και απάντλησης θαλασσινού νερού για τη χρήση σε κολυμβητικές δεξαμενές ξενοδοχειακών καταλυμάτων. Αυτή η καινοτομία, που εισάγεται για πρώτη φορά στο νομικόμας πλαίσιο, προσφέρει μια οικονομικά και περιβαλλοντικά βιώσιμη λύση για τις τουριστικές επιχειρήσεις που επιδιώκουν να παρέχουν αναβαθμισμένες υπηρεσίες στους πελάτες τους.

Παράλληλα, δίνει έμφαση στην ενίσχυση εναλλακτικών μορφών τουρισμού προβλέποντας την ανάπτυξη οργανωμένων τουριστικών κατασκηνώσεων πολυτελείας, γνωστών ως glamping, σε περιοχές εντός σχεδίου πόλης. To glamping, ως νέα τάση, προσφέρει στον επισκέπτη μια μοναδική εμπειρία διαμονής που συνδυάζει τη φυσική ομορφιά με την πολυτέλεια και η Ελλάδα είναι ο ιδανικός προορισμός για την ανάπτυξη αυτής της μορφής τουρισμού. Επιπλέον, προβλέπονται ειδικές ρυθμίσεις για τη λειτουργία των χιονοδρομικών κέντρων καθ’ όλη τη διάρκεια του έτους, επιτρέποντας δραστηριότητες που προσελκύουν επισκέπτες ακόμη κι όταν δεν υπάρχει χιονόπτωση.

Ιδιαίτερη αναφορά πρέπει να γίνει και στις ρυθμίσεις για τα κέντρα αναζωογόνησης, τα γνωστά spa. Το νομοσχέδιο προωθεί τον εκσυγχρονισμό του πλαισίου λειτουργίας αυτών των υποδομών ενισχύοντας την αυτονομία και τη βιωσιμότητά τους. Τα Spa αποτελούν σημαντικό στοιχείο τουριστικής διαφοροποίησης και μπορούν να αποτελέσουν μοχλό ανάπτυξης σε περιοχές που θέλουν να προσελκύσουν τουρισμό υψηλής ποιότητας.

Ωστόσο, το Μέρος Γ΄ του νομοσχεδίου, δεν περιορίζεται μόνο σε ζητήματα υποδομών. Προβλέπει και κοινωνικές παρεμβάσεις, όπως η δυνατότητα στέγασης εποχικών δημοσίων υπαλλήλων σε δωμάτια προσωπικού, κυρίως, των τουριστικών καταλυμάτων. Πρόκειται για μια ρύθμιση που συμβάλλει στην αντιμετώπιση του στεγαστικού προβλήματος σε περιοχές όπου υπάρχει έντονη εποχικότητα στον τουρισμό, διευκολύνοντας την εργασία των δημοσίων υπαλλήλων και ενισχύοντας τη λειτουργικότητα των τοπικών κοινωνιών.

Κυρίες και κύριοι συνάδελφοι, η ανάδειξη της πολιτιστικής μας κληρονομιάς αποτελεί ένα επίσης πυλώνα του Μέρους Γ΄ του νομοσχεδίου. Προβλέπεται η δημιουργία και η προώθηση της πολιτιστικής διαδρομής βήματα του Αποστόλου Παύλου με τον συντονισμό του Μουσείου Βυζαντινού Πολιτισμού. Αυτή η πρωτοβουλία έρχεται να εμπλουτίσει τον θρησκευτικό τουρισμό της χώρας μας, αναδεικνύοντας την πνευματική μας κληρονομιά και προσφέροντας μια μοναδική εμπειρία στους επισκέπτες.

Τέλος, περιλαμβάνει αυστηρές ρυθμίσεις για τον έλεγχο και την επιβολή κυρώσεων σε τουριστικές επιχειρήσεις που δεν συμμορφώνονται με το νομικό πλαίσιο. Εισάγονται μηχανισμοί που εξασφαλίζουν την αποτελεσματικότητα των ελέγχων, ενώ αυξάνεται η αποτρεπτικότητα των κυρώσεων για παραβάτες.

Με τις διατάξεις αυτές, το Μέρος Γ΄ του νομοσχεδίου, θέτει τα θεμέλια για ένα σύγχρονο ανθεκτικό και βιώσιμο τουριστικό κλάδο, ένα κλάδο που σέβεται το περιβάλλον, ενισχύει την προσβασιμότητα, προωθεί την καινοτομία και αξιοποιεί την πολιτιστική μας κληρονομιά. Είναι τομή για την ανάπτυξη του ελληνικού τουρισμού και την ανάδειξη της χώρας μας ως κορυφαίου προορισμού παγκοσμίως.

Κυρίες και κύριοι συνάδελφοι, για εμάς ο τουρισμός είναι πολλά περισσότερα από αριθμούς και στατιστικές. Είναι ο τρόπος που μοιραζόμαστε με τον κόσμο την ιστορία, τον πολιτισμό και την ψυχή της χώρας μας. Είναι η ευκαιρία να δείξουμε τι σημαίνει ελληνική φιλοξενία και να ενισχύσουμε τη φήμη της Ελλάδας ως χώρας που τιμά το περιβάλλον, σέβεται τον επισκέπτη και επενδύει στην ποιότητα.

Το νομοσχέδιο αυτό αποτυπώνει τον φιλελεύθερο προσανατολισμό της Κυβέρνησης της Νέας Δημοκρατίας. Προτάσσουμε τη βιωσιμότητα ως εργαλείο ανάπτυξης, προωθούμε την επιχειρηματικότητα με έργα και όχι με λόγια και δίνουμε έμφαση στην ψηφιοποίηση για να διευκολύνουμε τη ζωή των πολιτών και των επιχειρηματιών.

Ως Βουλευτής των νησιών Κεφαλονιάς και Ιθάκης, βιώνω καθημερινά τη δύναμη και τις προκλήσεις του τουρισμού. Βλέπω την προσπάθεια των κατοίκων να αναδείξουν τον τόπο τους, να επενδύσουν στο μέλλον και να προσφέρουν στον επισκέπτη την καλύτερη δυνατή εμπειρία. Γι’ αυτό αναγνωρίζω ότι αυτό το νομοσχέδιο είναι μια τομή που δεν υπόσχεται μόνο αλλαγές, αλλά τις υλοποιεί.

Σας ευχαριστώ, κυρία Πρόεδρε.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ (Προεδρεύουσα της Επιτροπής):** Ευχαριστούμε τον Εισηγητή της Πλειοψηφίας.

Πριν δώσω τον λόγο στην Εισηγήτρια της Μειοψηφίας, την κυρία Σπυριδάκη, υπάρχει η εκκρεμότητα από τον Ειδικό Αγορητή της Ελληνικής Λύσης, κ. Μπούμπα, να εκφωνήσει και να καταθέσει τον κατάλογο των φορέων που προτείνει να κληθούν για τη 2η συνεδρίαση της Επιτροπής.

Παρακαλώ κ. Μπούμπα, έχετε τον λόγο.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Κυρία Πρόεδρε, σας ευχαριστώ. Καλή χρονιά κατ’ αρχάς σε όλους. Εμείς, ως Ελληνική Λύση, προτείνουμε την Ένωση Ξενοδόχων Ελλάδος, την Ένωση από το Σωματείο Ενοικιαζόμενων πανελλαδικά και αν υπάρχει το σωματείο, που σίγουρα υπάρχει, με AirBnB, το Σωματείο Ξενοδοχειακών Υπαλλήλων, το Σωματείο ή το Σύλλογο, αν υπάρχει, από γραφεία ενοικιάσεων αυτοκινήτων και τέλος την Ένωση Ατόμων με Αναπηρία, θέλουμε τη δική τους μαρτυρία, τις δικές τους προτάσεις, σε ό,τι αφορά την προσβασιμότητα ατόμων με ειδικές ανάγκες στα ξενοδοχειακά καταλύματα και στα ενοικιαζόμενα δωμάτια.

Σας ευχαριστώ, κυρία Πρόεδρε.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ (Προεδρεύουσα της Επιτροπής):** Εμείς ευχαριστούμε, κ. Μπούμπα. Συνεχίζουμε, δίνοντας τον λόγο στην κυρία Σπυριδάκη.

**ΑΙΚΑΤΕΡΙΝΗ (ΚΑΤΕΡΙΝΑ) ΣΠΥΡΙΔΑΚΗ (Εισηγήτρια της Μειοψηφίας):** Ευχαριστώ, κυρία Πρόεδρε.

Κυρία Υπουργέ, κυρία Υφυπουργέ, κυρίες και κύριοι συνάδελφοι, το Υπουργείο Τουρισμού εισάγει σήμερα προς συζήτηση στην Επιτροπή, ένα ακόμα νομοσχέδιο -το πρώτο για αυτή τη χρονιά- του οποίου η γραφή και το πνεύμα είναι λίγο πολύ γνωστό και αναμενόμενο σε όλους μας σε αυτή εδώ την Αίθουσα. Μάλιστα, ένα νομοσχέδιο που παρουσιάζεται ως καινοτομία, ως νομοσχέδιο με διατάξεις-πρότυπο για την υπόλοιπη Ευρώπη. Ξεκινά με έναν βαρύγδουπο τίτλο -φιλοδοξίες στα ουράνια- αλλά μόλις διαβάσει κανείς το περιεχόμενο τα πράγματα γίνονται λίγο πιο ξεκάθαρα. Αριθμεί 29 άρθρα εκ των οποίων μόλις τα 7 συγκεντρώνουν την ουσία του νομοσχεδίου. Τα υπόλοιπα; Αποτελούν σωρεία διοικητικών προστίμων, σύνθετες ρυθμίσεις και απογοητευτική έλλειψη συνοχής. Είναι αυτός λογικός στρατηγικός σχεδιασμός; Είναι το όραμα σας για τον τουρισμό; Γιατί αν είναι, τότε οι λέξεις χάνουν την ουσία τους, αν και πολύ φοβάμαι πως το όραμά σας μέχρι εκεί μπορεί να περιοριστεί. Ρωτώ λοιπόν. Πώς μπορούμε να μιλάμε για στρατηγική, όταν πριν 6 μήνες μας φέρνατε τον ν.5121/2024 και τώρα τον τροποποιείτε ξανά; Είναι αυτό απόδειξη σωστού σχεδιασμού ή μήπως δείχνει μια Κυβέρνηση που απλώς αυτοσχεδιάζει; Και το σημαντικότερο, ποιον εξυπηρετείτε με τα ερανιστικά νομοσχέδια που μας έχετε φέρει ως τώρα και τις φωτογραφικές διατάξεις που αλλάζουν ανά εξάμηνο;

Κυρία Υπουργέ, μας φέρνετε ένα νομοσχέδιο που είναι λίγο και έρχεται αργά. Μεταξύ άλλων είναι ένα ακόμα νομοσχέδιο που ξεχνάει τους εργαζομένους οι οποίοι «σήκωσαν στις πλάτες τους» όλα αυτά τα ρεκόρ που επαίρεται η Κυβέρνηση και το Υπουργείο σας.

Ας μιλήσουμε για το πώς επιβραβεύουμε τους χιλιάδες εποχικούς εργαζομένους και μάλιστα εν μέσω εορτών, χωρίς εισόδημα, με αδικαιολόγητες καθυστερήσεις της ΔΥΠΑ, άνω των 60 ημερών, για την καταβολή του εποχικού ταμείου ανεργίας και του δώρου Χριστουγέννων. Δηλαδή, στην ουσία τους εργαζόμενους τους έχουμε «αφήσει στον αέρα», στο τέλος, το ταμείο ανεργίας το μεταθέτουμε στην αρχή. Το Υπουργείο Εργασίας, το οποίο θα μπορούσε να ενταχθεί στα ερανιστικά σας νομοσχέδια ως συναρμόδιο, προτιμά να κρύβεται και να διατηρεί «σιωπή ιχθύος». Αντί λοιπόν να αφήσουμε τους εργαζομένους στο τέλος χωρίς ταμείο, όπως είπα και πριν, τους αφήνουμε στην αρχή και αυτό αποτελεί λύση; Μάλλον όχι. Ας μην απορούμε λοιπόν όταν οι ελλείψεις του προσωπικού θα αυξάνονται και θα αποτελεί τη νέα νόρμα της εποχής. Με ευθύνη της Κυβέρνησης η προοπτική έχει αφαιρεθεί από όλα τα επαγγέλματα δημόσιου και ιδιωτικού τομέα.

Αυτό το νομοσχέδιο είναι επίσης ένα μάθημα για το πώς να μην κάνεις διάλογο με την κοινωνία. Ρυθμίσεις από πάνω προς τα κάτω, χωρίς συνδιαμόρφωση με όλους τους παραγωγικούς φορείς, χωρίς ουσιαστική συμμετοχική και ενεργητική διαβούλευση. Πώς ακριβώς πιστεύετε ότι θα πετύχετε τη συναίνεση και τη στήριξη των τοπικών κοινωνιών όταν αποφασίζετε ερήμην τους;

Αλλά το πρόβλημα δεν σταματάει εδώ. Το νομοσχέδιο δεν απαντά στα πραγματικά προβλήματα του τουρισμού. Τι γίνεται με τη γεωπολιτική αβεβαιότητα, με τον πληθωρισμό, την αύξηση επιτοκίων, το λειτουργικό κόστος, με την πίεση από ανταγωνιστικούς προορισμούς και το δυσμενές οικονομικό περιβάλλον στην Ευρώπη; Τι κάνετε για την ένταση των φυσικών καταστροφών και την αναγκαιότητα βιώσιμων μοντέλων ανάπτυξης; Ακόμα και τα εισπραχθέντα τέλη, που δεν είναι λίγα, δεν επιστρέφουν στις τοπικές κοινωνίες. Πού είναι οι επενδύσεις σε υποδομές, όπως η διαχείριση απορριμμάτων, η ύδρευση και οι συγκοινωνίες; Πώς ακριβώς θα διασφαλίστε την ανταποδοτικότητα που απαιτούν οι προορισμοί μας;

Η έλλειψη χωροταξικού σχεδιασμού είναι επίσης εξόφθαλμη. Ένα πλαίσιο που δεν λαμβάνει υπόψη τη φέρουσα ικανότητα περιοχών και αγνοεί την προστασία των προορισμών μας, είναι καταδικασμένο να αποτύχει. Τέλος, τι κάνετε για τα υψηλά ποσοστά απόρριψης επενδυτικών σχεδίων τουριστικών επιχειρήσεων; Ποιο είναι το σχέδιό σας για τις μικρομεσαίες επιχειρήσεις, για τους DMOs, για τη χρήση της τεχνητής νοημοσύνης στον τουρισμό; Πότε θα δούμε ουσιαστικά κίνητρα για επενδύσεις, καινοτομία; Πολύ φοβάμαι ότι και πάλι οι εξελίξεις θα έρθουν να μας προλάβουν και θα έρθει η Κυβέρνηση να νομοθετήσει κατόπιν εορτής κατασταλτικά και χωρίς πρόβλεψη, πρόληψη, σχέδιο, όπως μας έχει συνηθίσει ως τώρα. Το παρόν νομοσχέδιο δεν είναι ευκαιρία. Είναι μια ακόμη χαμένη ευκαιρία. Μια χαμένη ευκαιρία για τους εργαζόμενους στις τοπικές κοινωνίες και τον ελληνικό τουρισμό. Και αναρωτιέμαι, πόσες ακόμα ευκαιρίες θα χαθούν, προτού αποφασίσετε να κυβερνήσετε με σχέδιο, με όραμα και με σεβασμό σε όσους πραγματικά στηρίζουν τον τουρισμό. Και όλα αυτά τα λέω, γιατί τώρα είναι η στιγμή που θα έπρεπε, ήδη, αυτά να έχουν σχεδιαστεί, να έχουν ρυθμιστεί, για να μην τα βρούμε μπροστά μας, όπως βρίσκουμε σήμερα μπροστά μας την αρρύθμιστη στη βραχυχρόνια μίσθωση, η οποία έπρεπε να έχει ρυθμιστεί από το 2014.

Κυρίες και κύριοι συνάδελφοι, ας περάσουμε στο Μέρος Α΄ του νομοσχεδίου, που αφορά τις λειτουργικές προδιαγραφές για ακίνητα βραχυχρόνιας μίσθωσης και την κατάταξη καταλυμάτων βάσει περιβαλλοντικών κριτηρίων. Επιφανειακά πρόκειται για ένα σωστό και σημαντικό βήμα, βέβαια σε λάθος βάση. Το φαινομενικό δεν είναι πάντα το πραγματικό και εδώ το πραγματικό, δυστυχώς, απογοητεύει. Εδώ και τώρα χρειάζονται ρυθμίσεις για τη βραχυχρόνια μίσθωση ως προϊόν, ως δραστηριότητα, οντολογικά και όχι λειτουργικά. Ένα πλαίσιο που να ρυθμίζει, να προστατεύει και να ανταποδίδει. Ένα πλαίσιο με υποχρεώσεις και δικαιώματα. Λέτε ότι φέρνετε ρυθμίσεις για τη βραχυχρόνια μίσθωση με προδιαγραφές. Για την ακρίβεια, σκοπός του παρόντος νομοσχεδίου είναι η δημιουργία πλαισίου λειτουργικών προδιαγραφών. Θεωρείτε ότι η ρύθμιση της βραχυχρόνιας μίσθωσης αρκείται σε λειτουργικές προδιαγραφές μόνο ή η απάντηση είναι, από το τίποτα καλό και αυτό; Στους τίτλους και στην επικοινωνία όλα ακούγονται υπέροχα. Όταν, όμως, κοιτάξει κανείς προσεκτικά τι βλέπει; Μια επιδερμική προσέγγιση, ένα νομοσχέδιο που δεν πάει στη «ρίζα» του προβλήματος.

Ας μιλήσουμε για τη βραχυχρόνια μίσθωση. Τι έχετε κάνει μέχρι τώρα; Πως την έχετε αντιληφθεί και πως την έχει να αντιμετωπίσει; Τι είναι η βραχυχρόνια μίσθωση για την Κυβέρνηση; Είναι τουριστικό προϊόν; Είναι αστική μίσθωση; Υπάρχει μόνο μία κατηγορία βραχυχρόνιας μίσθωσης ή μήπως είναι μια δραστηριότητα ή ένα προϊόν με πολλές υποδραστηριότητες και πολλά υποπροϊόντα; Τι κάνετε για όλα αυτά; Απλά επιβάλλετε ορισμένες προδιαγραφές και απαγορεύσεις, αλλά αρνείστε να ασχοληθείτε ουσιαστικά. Δεν υπάρχει σχέδιο, δεν υπάρχει χαρτογράφηση, δεν υπάρχει πραγματική ρύθμιση. Εστιάζετε μόνο στα 830 εκατομμύρια ευρώ των φορολογικών εσόδων, όπως δήλωσε Διοικητής της ΑΑΔΕ. Και ερωτώ, αυτό είναι αρκετό; Που είναι η στρατηγική για να διασφαλίσετε τον ανταγωνισμό; Που είναι η προστασία των μικρομεσαίων; Σε όλα αυτά οι λέξεις κλειδιά είναι όραμα, σχεδιασμός, στρατηγική, μια στρατηγική βασισμένη σε ρεαλιστικά δεδομένα της φέρουσας ικανότητας.

Ξέρετε τι σημαίνει αυτό; Να ορίζεις τα όρια που αντέχει ο προορισμός, όχι μόνο για το περιβάλλον και τις υποδομές, αλλά και για τους ανθρώπους που ζουν εκεί. Γιατί όταν οι επισκέπτες φεύγουν, οι άνθρωποι που μένουν εκεί μένουν πίσω να διαχειριστούν το όποιο αποτύπωμα. Και τι κάνει η Κυβέρνηση γι’ αυτό; Αφήνει το σχέδιο του Προεδρικού Διατάγματος για τη φέρουσα ικανότητα στα χαρτιά από το 2023. Πόσο ακόμα θα περιμένουμε λοιπόν; Και μετά έρχεστε και λέτε, φέρνουμε προδιαγραφές για τη βραχυχρόνια μίσθωση. Πολύ ωραία, αλλά ποιο είναι το κίνητρο πίσω από αυτές τις ρυθμίσεις; Με ποιον συνδιαμορφώθηκαν, ποια είναι η ουσιαστική διαβούλευση με την κοινωνία και τους φορείς, που στηρίζονται οι μικροί και οι μικρομεσαίοι ή μήπως η στόχευση είναι να ευνοηθούν απλά οι μεγάλοι;

Και όσον αφορά την περιβόητη διάταξη για τα ακίνητα κύριας χρήσης κατοικίας, να πω ότι με την αναδρομική ισχύ θα βάλετε «εκτός» βραχυχρόνιας μίσθωσης, 3.500 με 4.000 ακίνητα στην Αθήνα, που όμως δεν μπορούν να χρησιμοποιηθούν ως κατοικίες μακροχρόνιας χρήσης. Ξέρετε πόσες κατοικίες υπάρχουν κενές στην περιοχή; Υπάρχου 256.000 και μόλις οι 152 είναι διαθέσιμες για ενοικίαση ή πώληση. Πώς ακριβώς αυτή η διάταξη επηρεάζει ή λύνει τη στεγαστική κρίση; Όμως, τι γίνεται με την ασφάλεια δικαίου; Οι μικρομεσαίοι ιδιοκτήτες που έβαλαν 1 ή 2 ακίνητα στη βραχυχρόνια μίσθωση, για να συμπληρώσουν το εισόδημά τους, τώρα βρίσκονται στον «αέρα». Με δική σας προτροπή μπήκαν στον κλάδο και τώρα τους γυρίζετε την πλάτη. Ας μιλήσουμε ανοιχτά. Το νομοσχέδιο δεν φέρνει μια λύση, γεννά ίσως επιπλέον προβλήματα. Γιατί κάθε διάταξη πρέπει να εξετάζεται όχι μόνο ποσοτικά, αλλά και ποιοτικά. Και εδώ στερείτε. Ας αναρωτηθούμε όλοι που οδηγούν αυτές οι ρυθμίσεις τον ελληνικό τουρισμό; Μήπως αντί να εξυπηρετούν την ανάπτυξη, οδηγούν, ίσως, στην παρακμή του;

Κυρία Υπουργέ, σήμερα μας παρουσιάζετε ως καινοτομία και πρότυπο την κατάταξη των καταλυμάτων, βάσει περιβαλλοντικών κριτηρίων. Μια πρακτική που εφαρμόζεται εδώ και πολλά χρόνια από τα ξενοδοχεία, καθώς η εν λόγω κατάταξη αποτελεί προαπαιτούμενο συνεργασίας με πολλά τουριστικά πρακτορεία. Φέρνετε, λοιπόν, ως νομοθέτημα αυτό που απαιτείται και που θα έπρεπε να έχει γίνει νωρίτερα. Όμως, αυτό που πραγματικά με προβληματίζει είναι που δεν μας λέτε ποια ακριβώς θα είναι αυτά τα κριτήρια. Και όταν δεν ξέρουμε ποια είναι τα κριτήρια, πώς μπορούμε να αξιολογήσουμε την πολιτική σας για τη βιωσιμότητα;

Εμπιστευόμαστε θεσμούς όπως το ΞΕΕ και το ΤΕΕ, αλλά το να μεταβιβάζετε τα πάντα σε μελλοντικές ΚΥΑ, ουσιαστικά, καταργεί τη διαβούλευση, τη βασική αρχή καλής νομοθέτησης, την οποία συνεχώς καταστρατηγείτε. Πολύ φοβάμαι πως χωρίς σαφές πλαίσιο, υπάρχει σοβαρός κίνδυνος, αυτή η πρωτοβουλία να καταλήξει σε ένα νομοσχέδιο του οποίου οι ΚΥΑ θα εκδοθούν χρόνια μετά και απλά θα έχουμε ένα εισπρακτικό μέτρο, κενό ουσιαστικού περιεχομένου. Και το καλύτερο; Δημιουργείτε μια υβριδική σχέση μεταξύ των μη κύριων τουριστικών καταλυμάτων με το ΞΕΕ. Πώς ωφελούνται τα μη κύρια καταλύματα από το συγκεκριμένο θολό πλαίσιο;

Ας περάσουμε στο Μέρος Β΄ του νομοσχεδίου, όπου έρχεστε να απλουστεύσετε το πλαίσιο λειτουργίας για τα γραφεία ενοικιάσεων αυτοκινήτων, μοτοσυκλετών και ναυλομεσιτικών γραφείων. Φυσικά, η απλοποίηση και η εξάλειψη της γραφειοκρατίας, όπως και η ψηφιακή μετάβαση, είναι θετικά. Αλλά για τί «απλοποίηση» μιλάμε; Τί «απλοποίηση» όταν δεν προστατεύετε τις μικρές και μεσαίες επιχειρήσεις, όταν αποδυναμώνετε τους εποπτικούς μηχανισμούς μέσω υποστελέχωσης και υπερφόρτωσής τους με αρμοδιότητες; Αυτό δεν είναι απλοποίηση, είναι εγκατάλειψη. Πώς γίνεται να προτρέχετε για να ρυθμίσετε κάτι το οποίο δεν έχει ακόμη θεσμοθετηθεί;

Για άλλη μια φορά έχουμε να κάνουμε με κινήσεις εντυπωσιασμού. Μία νομοθέτηση των εντυπώσεων, όταν το Υπουργείο προτρέχει πριν καν υπάρξει σχετικό νομοθέτημα για το Ολοκληρωμένο Πληροφοριακό Σύστημα Άσκησης Δραστηριοτήτων και Ελέγχου και σας ρωτώ. Πού είναι η εποπτεία, όταν στην Κρήτη έχουμε 4 υπαλλήλους στην Περιφερειακή Υπηρεσία Τουρισμού και στις Κυκλάδες 2; Με τέτοιες συνθήκες ποιον προστατεύετε; Σίγουρα όχι τους μικρούς και η συνεργασία με το Υπουργείο Μεταφορών απούσα. Ούτε δεν τους βλέπουμε να συμμετέχουν, καν, στον καθορισμό των δικαιολογητικών. Αυτό είναι νομοθέτηση ή προχειρότητα; Πώς θα προστατευθούν οι μικρομεσαίοι, όταν οι μεγάλοι της αγοράς εκμεταλλεύονται τη δεσπόζουσα θέση και ρυθμίζουν την αγορά; Σε μια δραστηριότητα που ήδη προπληρώνει διαρκώς αυξανόμενα ασφάλιστρα με τιμές αυτοκινήτων που έχουν διπλασιαστεί και ελλείψεις προσωπικού εσείς τι κάνετε; Τίποτα.

Κυρίες και κύριοι συνάδελφοι, στο Μέρος Γ΄ του νομοσχεδίου μας λέτε ότι ενισχύετε τις τουριστικές υποδομές. Θα μπορούσαμε όντως να το δεχτούμε, αν για άλλη μια φορά δεν μας φέρνατε αποσπασματικά, φωτογραφικές διατάξεις και τροποποιήσεις άρθρων που φέρατε πριν 6 μήνες. Αυτό δεν είναι στρατηγική, είναι μια πρόχειρη, ασταθής νομοθέτηση που επιβεβαιώνει το έλλειμμα οράματος.

Στη συνέχεια μιλάμε για τη δυνατότητα εποχικής μίσθωσης δωματίων προσωπικών στα ξενοδοχεία και εδώ προκύπτει ένα ερώτημα που θα ήθελα να απαντηθεί, γιατί δεν το αντιλαμβάνομαι ίσως εγώ. Πώς ακριβώς θα λειτουργήσει αυτό, όταν μιλάμε για εποχικούς υπαλλήλους τουρισμού και ταυτόχρονα για μόνιμους ή εργαζόμενους με συμβάσεις ορισμένου ή αορίστου χρόνου; Αν σκεφτούμε καλοπροαίρετα το κίνητρο, ναι, είναι αξιόλογο. Αλλά η πρακτική του φαίνεται αδύνατη. Μήπως τελικά είναι μια ακόμα επικοινωνιακή κίνηση από την πλευρά σας χωρίς ουσία; Πάλι η λογική ότι από το τίποτα καλό είναι και το κάτι; Αξίζει αυτή η μίζερη πολιτική για τη χώρα μας και αν όντως θέλετε να δώσετε κοινωνικό αποτύπωμα τότε γιατί δεν ορίζετε ένα πλαφόν στην τιμή της μίσθωσης; Να υπενθυμίσουμε ότι τα δωμάτια προσωπικού έχουν προδιαγραφές, τουλάχιστον, 14 τετραγωνικών μέτρων με λουτρό. Πώς θα εξυπηρετηθούν άνθρωποι με οικογένειες ή μήπως αυτοί δεν χωρούν στη σκέψη σας; Η διάταξη αυτή, λοιπόν, δεν είναι λύση. Είναι η απόδειξη μιας Κυβέρνησης που δημιουργεί εντυπώσεις.

Κυρίες και κύριοι συνάδελφοι, το μέλλον του ελληνικού τουρισμού δεν διαμορφώνεται με απαγορεύσεις, διοικητικά πρόστιμα, προχειρότητα, εντυπωσιασμούς και έλλειψη διαβούλευσης. Όταν ο πολίτης βλέπει απέναντί του ότι το Κράτος δεν προσφέρει λύσεις, αλλά επιβάλλει μόνο ποινές και θεσπίζει εισπρακτικά μέτρα, το αποτέλεσμα είναι να το φοβάται, να μην το σέβεται και κυρίως να μην το εμπιστεύεται, αλλά για να εμπιστευτεί ο πολίτης το Κράτος πρέπει πρώτα το Κράτος να εμπιστευτεί τον εαυτό του.

Τι σήμα στέλνετε όταν νομοθετείτε πρόχειρα, όταν αντικαθιστάτε την εποπτεία με πρόστιμα; Το σήμα ενός αδύναμου Κράτους που αποδέχεται την ανυπαρξία ελέγχου και ελπίζει ότι οι κυρώσεις θα λειτουργήσουν ως ανασταλτικός παράγοντας. Αυτή η εικόνα δεν εμπνέει, δεν δημιουργεί εμπιστοσύνη και δεν διαμορφώνει μέλλον.

Ο ελληνικός τουρισμός αξίζει ένα Κράτος δυνατό, οργανωμένο, που σχεδιάζει με όραμα, εμπιστεύεται τους πολίτες του και δημιουργεί συνθήκες ανάπτυξης με σεβασμό στη βιωσιμότητα και την κοινωνία. Το Κράτος αξίζει έναν τουρισμό αειφόρο, βιώσιμο και ανταποδοτικό που θα στηρίζει την κοινωνία, θα ενισχύει την οικονομία και το περιβάλλον και, δυστυχώς, το Κράτος αυτό δεν το εγγυάται η Κυβέρνησή σας και μπορώ να πω ότι δυστυχώς το υπονομεύετε.

Σας ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Ευχαριστούμε και εμείς, κυρία Σπυριδάκη.

Τον λόγο έχει τώρα η κυρία Βέττα.

**ΚΑΛΛΙΟΠΗ ΒΕΤΤΑ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»)**: Ευχαριστώ, κύριε Πρόεδρε.

Κυρία Υπουργέ, κυρία Υφυπουργέ, κυρίες και κύριοι συνάδελφοι, με το παρόν νομοσχέδιο η Κυβέρνηση για μια ακόμη φορά αρνείται να τοποθετηθεί και να ρυθμίσει επί της ουσίας τα σημαντικά ζητήματα που απασχολούν τον ελληνικό τουρισμό και την κοινωνία. Διαψεύδονται οικτρά όσες και όσοι περίμεναν ότι η Κυβέρνηση θα αντιμετωπίσει ολιστικά και με αποτελεσματικό τρόπο τα προβλήματα του χώρου, τα οποία λόγω της έκτασης και του δυναμισμού του προεκτείνονται σε όλο το κοινωνικό σύνολο.

Το νομοσχέδιο που έχουμε στα χέρια μας αρκείται σε λίγες σελίδες και σε ελάχιστα άρθρα και δεν αντιμετωπίζει τις πολυεπίπεδες κρίσεις, εσωτερικές και διεθνείς, που υφίστανται οι άνθρωποι του χώρου, οι εργαζόμενοι, οι επιχειρηματίες, αλλά και το περιβάλλον, οι υποδομές, η φέρουσα ικανότητα της χώρας και των τοπικών κοινωνιών. «Γυρνάει την πλάτη» στις μεγάλες προκλήσεις, όπως για παράδειγμα, του σεβασμού των εργασιακών δικαιωμάτων, της αδυναμίας της μεγάλης πλειοψηφίας των πολιτών να κάνουν διακοπές, της ακρίβειας, του υπερτουρισμού, της ανταγωνιστικότητας, της προώθησης εναλλακτικών προορισμών, της γεωγραφικής και χρονικής επέκτασης του προϊόντος και επιδίδεται σε ένα παιχνίδι εντυπώσεων, που δεν βοηθάει σε τίποτα στη διατήρηση του ανταγωνιστικού χαρακτήρα του και την καλυτέρευση της ζωής των τοπικών κοινωνιών.

Οι πολιτικές επιλογές της Κυβέρνησης και οι διθυραμβικές ανακοινώσεις για δήθεν προώθηση ενός νέου ανθεκτικού παραγωγικού μοντέλου στον τουρισμό, παραμένουν μόνο στα λόγια. Ειδικότερα ζητήματα, όπως η προστασία και η ενίσχυση των εργαζομένων, η στήριξη των μικρών και μεσαίων επιχειρήσεων, η προστασία του περιβάλλοντος, η βιώσιμη ανάπτυξη, η διατήρηση των φυσικών και πολιτιστικών πόρων, η κυκλική οικονομία, η αντιμετώπιση των συνεπειών της κλιματικής αλλαγής και του στεγαστικού προβλήματος, μπαίνουν στο περιθώριο. Οι επιλογές της κινούνται προς τις κατευθύνσεις της τουριστικής μεγέθυνσης χωρίς όρους και κανόνες, προσανατολισμένες αποκλειστικά στην επίτευξη οικονομικού κέρδους σε βάρος του περιβάλλοντος και της κοινωνίας. Την ίδια ώρα η συζήτηση περί ανάπτυξης εναλλακτικών μορφών τουρισμού αποδεικνύεται προσχηματική, όπως διαφαίνεται τουλάχιστον από το χωροταξικό σχεδιασμό της χώρας που προωθείτε.

Παράλληλα, δεν δίνονται λύσεις στα προβλήματα, τα οποία ισχυρίζεστε ότι λύνετε. Για παράδειγμα, το ζήτημα της βραχυχρόνιας μίσθωσης. Δεν έχετε προχωρήσει σε καμία συστηματική παρακολούθηση της δραστηριότητας και καταγραφής των μορφών και χαρακτηριστικών της και βέβαια δεν υπάρχει καμία ουσιαστική έρευνα εκ μέρους του Υπουργείου για την αποτύπωση των επιδράσεων αυτής στο κοινωνικό και οικονομικό επίπεδο.

Κυρία Υπουργέ, αφήσατε να εξελιχθεί η χωρική συγκέντρωση των βραχυχρόνιων μισθώσεων σε περιοχές με αυξημένο τουριστικό ενδιαφέρον, με συνέπεια κεντρικές περιοχές και γειτονιές των πόλεων να μετασχηματίζονται βίαια σε βάρος άλλων χρήσεων γης και να χάνεται πρώτα από όλα η φυσιογνωμία των περιοχών και ο αστικός χώρος σε βάρος των μόνιμων κατοίκων. Επιτρέψατε να αποσυρθούν τα διαθέσιμα οικιστικά αποθέματα από τη συμβατική αγορά της μακροχρόνιας μίσθωσης και να κατευθυνθούν προς τη βραχυχρόνια με τις μεγαλύτερες πιέσεις να εντοπίζονται στις κεντρικές και πιο τουριστικές περιοχές των μεγάλων πόλεων, ιδιαίτερα στην Αθήνα και στη Θεσσαλονίκη, αλλά και σε άλλους τουριστικούς προορισμούς της χώρας, ιδιαίτερα τους νησιωτικούς, όπου το διαθέσιμο οικιστικό απόθεμα είναι πιο περιορισμένο. Ανέχεστε τις αυξητικές πιέσεις στις τιμές των ενοικίων και αδιαφορείτε για τον εκτοπισμό των κατοίκων από τις γειτονιές τους προς αναζήτηση φθηνότερης στέγης. Αδυνατείτε να δώσετε μόνιμη και ικανοποιητική λύση στο πρόβλημα της εύρεσης κατοικίας για συγκεκριμένες κατηγορίες πολιτών, όπως φοιτητές, εκπαιδευτικούς και γιατρούς στα νησιά, ευάλωτα κοινωνικά στρώματα.

Η δυνατότητα που παρέχεται με το παρόν νομοσχέδιο στο άρθρο 26 της εποχικής μίσθωσης δωματίων προσωπικού ξενοδοχείων σε εργαζόμενους στην περιοχή που βρίσκονται αυτά, όπως δημόσιους υπαλλήλους, γιατρούς και ένστολους, εφόσον δεν έχουν εκεί τη μόνιμη κατοικία τους, αποτελεί ημίμετρο που δεν επιλύει το πρόβλημα. Δεν μας αποσαφηνίζετε τι είδους μίσθωση θα είναι αυτή, αν θα επιβαρύνεται με ΦΠΑ, τέλος παρεπιδημούντων και τέλος ανθεκτικότητας στην κλιματική αλλαγή. Δεν υπάρχει καμία αναφορά στο ύψος του μισθώματος, ούτε προβλέπεται να προηγείται ειδικότερη συμφωνία με το αρμόδιο Υπουργείο ή υπηρεσία. Τέλος, δεν εξασφαλίζονται συνθήκες αξιοπρεπούς διαβίωσης για όσες και όσους συνάψουν αυτή τη μίσθωση.

Περιμένουμε ουσιαστικές απαντήσεις για τα ερωτήματα αυτά, αν και φοβούμαστε ότι η παροχή οικονομικά προσιτής και αξιοπρεπούς στέγης για τους ανθρώπους αυτούς θα αποτελέσει για άλλη μια φορά ένα ανεκπλήρωτο όνειρο.

Αναμφίβολα, δεν πρέπει να μας διαφεύγει το γεγονός, ότι η διάταξη αυτή αποτελεί παραδοχή της Κυβέρνησης για την ανυπαρξία ολοκληρωμένης στεγαστικής πολιτικής, ικανής να αμβλύνει το έντονο πρόβλημα εύρεσης στέγης που αντιμετωπίζουν ευρύτερα κοινωνικά στρώματα, ειδικά σε περιοχές με αυξημένη ζήτηση.

Αναφορικά με το άρθρο 23, που αφορά την παραχώρηση κοινόχρηστου χώρου αιγιαλού και παραλίας για την εκτέλεση έργων άντλησης και απάντλησης θαλασσινού νερού, το κίνητρο για τη συγκεκριμένη διάταξη απ’ ό,τι αντιλαμβανόμαστε είναι η εξυπηρέτηση μόνο των ιδιωτικών συμφερόντων και όχι το ενδιαφέρον της Κυβέρνησης για τη λειψυδρία. Το άρθρο αυτό έρχεται στη Βουλή λίγες μέρες μετά την απόφαση του Ε΄ Τμήματος του Συμβουλίου της Επικρατείας, με την οποία αρνήθηκε την κατασκευή τέτοιων έργων, καθώς αυτά δεν συνάδουν με τους σκοπούς του άρθρου 14 του ν.2971/2001, που αφορά την παραχώρηση χρήσης στους αιγιαλούς και παραλίες. Στο άρθρο αυτό, οι σκοποί είναι αποκλειστικά απαριθμούμενοι, όπως κοινωφελής, προστασίας περιβάλλοντος κ.λπ. και σε κάθε περίπτωση δεν περιλαμβάνονται στους σκοπούς αυτούς το γέμισμα μιας ιδιωτικής πισίνας με θαλασσινό νερό. Πρόκειται για διάταξη που κάνει bypass την απόφαση του ΣτΕ και ανοίγει την πόρτα στην ασύδοτη εκμετάλλευση του αιγιαλού υπέρ ιδιωτικών συμφερόντων, με ότι αυτό συνεπάγεται για το περιβάλλον και για το νερό και δεν έχει καμία σχέση με την αντιμετώπιση της λειψυδρίας.

Αναφορικά με το άρθρο 28 για το Μουσείο Βυζαντινού Πολιτισμού. Το μόνο που θα ρωτήσουμε σήμερα, γιατί στις επόμενες συνεδριάσεις θα επανέλθουμε διεξοδικά, είναι να μας εξηγήσετε τη σκοπιμότητα αλλαγής φορέα για ένα έργο σχεδόν ολοκληρωμένο το οποίο πλέον μεταφέρεται σε ένα φορέα που δεν έχει καμία οργανική σχέση με το έργο ούτε με το Υπουργείο Πολιτισμού. Την Επιτροπή εννοώ.

Συνεχίζοντας με άλλα σημεία του νομοσχεδίου, πρέπει να τονίσω, ότι οι ρυθμίσεις για τις βραχυχρόνιες μισθώσεις περιορίζονται στη λήψη των ελάχιστων προδιαγραφών που οφείλουν να έχουν τα ακίνητα, όπως να αποτελούν χώρους κύριας χρήσης κατοικίας και να διαθέτουν φυσικό φωτισμό, αερισμό, πυροσβεστήρες και ανιχνευτές καπνού. Οι ίδιοι ελλιπείς ελεγκτικοί μηχανισμοί επιβαρύνονται με πρόσθετες αρμοδιότητες χωρίς παράλληλα να ενισχύονται με επαρκές προσωπικό και χρηματοδότηση. Ακολουθείτε την τακτική που εφαρμόσατε με το ΣΕΠΕ δημιουργώντας μηχανισμούς, ουσιαστικά ανενεργούς και θα πρέπει, κυρία Υπουργέ, να μας εξηγήστε πώς εσείς και τα συναρμόδια Υπουργεία θα ενισχύσετε τους ελεγκτικούς μηχανισμούς και θα τους καταστήσετε αποτελεσματικούς. Αυτό είναι ένα βασικό ερώτημα που πρέπει να απαντηθεί.

Αν και οι ρυθμίσεις αυτές αποτελούν ένα πρώτο βήμα, απέχετε πολύ από το να λάβετε γενναίες θεσμικές αποφάσεις που θα αντιμετωπίσουν το πρόβλημα της εύρεσης στέγης και θα αμβλύνουν τον αθέμιτο ανταγωνισμό σε βάρος των νομίμως αδειοδοτημένων τουριστικών καταλυμάτων. Η Κυβέρνηση αποφεύγει για μια ακόμη φορά να νομοθετήσει συγκεκριμένες, αυστηρές προδιαγραφές ανάλογες με αυτές που ισχύουν για τις νόμιμες επιχειρήσεις τουριστικών καταλυμάτων, προκειμένου να προστατεύεται η ποιότητα του τουριστικού προϊόντος της χώρας και να διασφαλίζεται ο υγιής ανταγωνισμός.

Ενδεικτικά, σύμφωνα με στοιχεία που παρουσιάστηκαν από το Ξενοδοχειακό Επιμελητήριο Ελλάδος, ευρύτερα στην Αττική αλλά και ειδικότερα στην Αθήνα, οι κλίνες στα καταλύματα βραχυχρόνιες μίσθωσης ξεπερνούν κατά πολύ πλέον τις ξενοδοχειακές. Είναι χαρακτηριστικό ότι στην Αθήνα το πλήθος των ξενοδοχειακών κλινών έχει αγγίξει τις 35.000 το 2023 έναντι πλέον των κατά πολύ περισσότερων 63,2 χιλιάδων που είναι η βραχυχρόνια. Σε όλη την Αττική τα ξενοδοχειακά κρεβάτια άγγιξαν τις 68.000 στο τέλος του 2023 όταν οι βραχυχρόνιες μισθώσεις αγγίζουν πλέον τις 114.000, δηλαδή, τα υπερδιπλάσια σε σχέση με τις σχεδόν 53.000 κλίνες το 2019. Ο μέσος ετήσιος ρυθμός αύξησης για τις ξενοδοχειακές κλίνες είναι στο 0,9% όταν στα καταλύματα βραχυχρόνιας μίσθωσης είναι στο 19%.

Ως προς τη βιώσιμη τουριστική ανάπτυξη η επίκληση από εσάς είναι προσχηματική. Ο ελληνικός τουρισμός αντιμετωπίζεται ως πηγή είσπραξης φόρων χωρίς η διατήρηση και η περαιτέρω βελτίωση της ανταγωνιστικότητας να αποτελεί πρωταρχική μέριμνα αν και αποτελεί βασικό πυλώνα της οικονομικής ανάπτυξης της χώρας. Ενδεικτικά, να τονίσω εδώ για αυτούς που μας ακούν, ότι ο τουρισμός σύμφωνα με την ΕΛΣΤΑΤ αφορά άμεσα 190 χιλιάδες επιχειρήσεις. Από αυτές η συντριπτική πλειοψηφία αποτελεί μικρομεσαίες επιχειρήσεις, δηλαδή περίπου το 93% του συνόλου, οι οποίες απασχολούν στην πλειονότητά τους κάτω από 10 εργαζόμενους. Σύμφωνα με τα στοιχεία του Ξενοδοχειακού Επιμελητηρίου Ελλάδος, από τα 10.087 ξενοδοχεία της χώρας τα 7.500, δηλαδή το 70% του συνόλου, εξαιρούνται από μια σειρά χρηματοδοτικών δράσεων. Από αυτά, τα 4.600 είναι 1 και 2 αστεριών και τα 2923 των 3 αστεριών. Σύμφωνα με το Μητρώο του Ξενοδοχειακού Επιμελητηρίου Ελλάδος, τα ξενοδοχεία 1 έως 3 αστεριών αντιπροσωπεύουν το 74% του συνολικού ξενοδοχειακού δυναμικού της χώρας και το 47% σε όρους δωματίων.

Στην ίδια μοίρα αποκλεισμού βρίσκονται και τα ενοικιαζόμενα επιπλωμένα δωμάτια. Ο αποκλεισμός έχει ως συνέπεια να στερούνται τη δυνατότητα ανακαίνισης, εκσυγχρονισμού και ενεργειακής αναβάθμισης. Ακόμη και στις περιπτώσεις που το χρηματοδοτικό πρόγραμμα τούς προβλέπει ως δυνητικούς δικαιούχους, τα κριτήρια επιλογής τους, όπως ο ετήσιος κύκλος εργασιών και ο αριθμός ετήσιας μονάδας εργασίας, τους θέτουν εκτός χρηματοδότησης. Να θυμίσω την απαίτηση. Για 3 τουλάχιστον ετήσιες μονάδες εργασίας της Δράσης 1 «Πράσινος μετασχηματισμός μικρομεσαίων επιχειρήσεων», όσο και την απαίτηση για 2 τουλάχιστον ετήσιων μονάδων εργασίας εξαρτημένης εργασίας της Δράσης 2 «Πράσινη παραγωγική επένδυση μικρομεσαίων επιχειρήσεων». Αυτές δεν μπόρεσαν να ικανοποιηθούν, αφού ακόμη και στην περίπτωση που απασχολούν έως και 10 εργαζομένους τους μήνες της αυξημένης τουριστικής περιόδου, δεν συγκεντρώνουν τις απαιτούμενες αυτές μονάδες κατανέμοντας τον αριθμό αυτό των εργαζομένων στους 12 μήνες. Επομένως, μένουν έξω από αυτά τα προγράμματα και η βιώσιμη ανάπτυξη, μέσα από τον «Πράσινο μετασχηματισμό», καθίσταται για αυτούς αδύνατη.

Το νέο σύστημα κατάταξης ξενοδοχείων βάσει αρχών βιώσιμης ανάπτυξης, στο άρθρο 4 του υπό συζήτηση νομοσχεδίου, αποτελεί άλλο ένα επικοινωνιακό πυροτέχνημα. Το σχετικό άρθρο παραμένει σε περιεχόμενο και διατύπωση γενικό και αόριστο, ενώ οι κατηγορίες, οι προδιαγραφές και τα κριτήρια βαθμολόγησης, παραπέμπονται σε μελλοντική Υπουργική Απόφαση, χωρίς να χρειάζονται να περάσουν από τη βάσανο της κοινοβουλευτικής συζήτησης. Στο σχετικό άρθρο, επίσης, δεν υπάρχει καμία αναφορά στον τρόπο μέτρησης και στα κριτήρια του περιβαλλοντικού αποτυπώματος. Καμία αναφορά σε μέτρα για την αντιμετώπιση κινδύνων από το greenwashing. Κανένα δίχτυ προστασίας των μικρών και μεσαίων επιχειρήσεων που κινδυνεύουν να βρεθούν εκτός χρηματοδοτήσεων.

Η δε νομοθετική πρωτοβουλία, στο Μέρος Β΄ του νομοσχεδίου, για την απλούστευση του πλαισίου ίδρυσης και λειτουργίας γραφείων ενοικιάσεως αυτοκινήτων, επιχειρήσεων εκμίσθωσης μοτοσικλετών και τριτρόχων και τετράτροχων οχημάτων άνω των 50 κυβικών εκατοστών και ναυλομεσιτικών γραφείων, στην πραγματικότητα αποτελεί νομοθετική υποχρέωση μετάβασης των τουριστικών επιχειρήσεων από την έγκριση στη γνωστοποίηση. Αφορά τη σταδιακή υλοποίηση του ν.4442/2016, σύμφωνα με τον οποίο για τις επιχειρήσεις που εντάσσονται στα πλαίσια του νόμου αυτού, δεν απαιτείται πλέον για τη λειτουργία τους πράξη της αρμόδιας αρχής ή διοικητική διαδικασία ως προϋπόθεση, αρκεί η γνωστοποίηση μέσω πληροφοριακού συστήματος για την έναρξη λειτουργίας της οικονομικής αυτής δραστηριότητας.

Κυρίες και κύριοι συνάδελφοι, το γενικό συμπέρασμα είναι ότι πρόκειται για ένα νομοσχέδιο που έρχεται πολύ αργά και ρυθμίζει δυστυχώς πολύ λίγα. Ελλειμματικό, ατελέσφορο, αμήχανο, με πολλά γκρίζα σημεία που δεν λύνει προβλήματα, αλλά τα μεταθέτει χρονικά. Δυστυχώς, ο τουρισμός, η χώρα και οι πολίτες δεν έχουν χρόνο, καθώς κάθε μέρα που διαιωνίζεται η υφιστάμενη κατάσταση, ναρκοθετείται το παρόν, αλλά και το μέλλον μας. Και μόνο γι’ αυτό το συμβιβασμό με τα προβλήματα, τη νεοφιλελεύθερη ιδεοληψία και τη χρόνια αδράνεια, σας καταλογίζουμε πολιτική, νομοθετική και εκτελεστική ανεπάρκεια.

Ευχαριστώ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Ευχαριστούμε και εμείς την κυρία Βέττα.

Τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»)**: Ευχαριστώ, κύριε Πρόεδρε.

Ένα ακόμη νομοσχέδιο για τον τουρισμό που, όπως είπε ο Εισηγητής της Πλειοψηφίας, εντάσσεται στο πλαίσιο της συνολικής στρατηγικής για ποιοτική ανάπτυξη του ελληνικού τουρισμού με όρους βιωσιμότητας. Η πολιτική αυτή της ποιοτικής αναβάθμισης δημιουργεί αντιφάσεις και αντιθέσεις στον ίδιο τον κλάδο.

Το νομοσχέδιο με τις ρυθμίσεις, ιδιαίτερα του Μέρους Α΄, επιχειρεί να διαχειριστεί αυτές τις αντιφάσεις και τις αντιθέσεις, που γεννά η ανάπτυξη με γνώμονα το καπιταλιστικό κέρδος. Είναι γνωστό ότι το «μεγάλο φαγοπότι» το κάνει το μεγάλο κεφάλαιο. Αφού έκτισε με επιδοτήσεις τα μεγαθήρια σε σημεία μοναδικής ομορφιάς, βγάζει αμύθητα κέρδη εκμεταλλευόμενο εργαζόμενους, αυτοαπασχολούμενους, μικροϊδιοκτήτες, υποδομές και περιβάλλον.

Από την άλλη πλευρά, σε αυτό τον «χορό» των δισεκατομμυρίων ευρώ, οι εργαζόμενοι μετράνε ένα εισόδημα που δεν τους φτάνει να βγάζουν τη χρονιά. Τον χειμώνα αγκομαχούν να τα βγάλουν πέρα, αφού η επιδότηση ανεργίας έχει μειωθεί από τους μνημονιακούς νόμους και η Κυβέρνηση δεν κάνει δεκτό το αίτημα για επιδότηση ανεργίας όλο το διάστημα της ανεργίας, όπως έχει προτείνει το ΚΚΕ, αλλά διεκδικούν και τα συνδικάτα του χώρου.

Παρά τα ρεκόρ των αφίξεων, παρά την αύξηση των εσόδων και των κερδών, που την τελευταία 15ετία «σπάνε τα ταμεία» κάθε χρόνο, οι μισθοί μετά βίας βρίσκονται στα επίπεδα του 2011, με δουλειά 12 και 13 ωρών, 7 ημέρες την εβδομάδα χωρίς ρεπό, όλη τη σεζόν, με συνθήκες υπερεντατικοποίησης. Και αυτό για να πληρώνουν οι εργοδότες λιγότερα μεροκάματα, αλλά και λόγω της έλλειψης εργατικού δυναμικού. Και με διαμονή σε τρώγλες ή σε υπόγεια μερικών τετραγωνικών μέτρων. Με αυτόν το τρόπο βγαίνουν τα αμύθητα κέρδη των μεγάλων του κλάδου. Τι κέρδη θα είχαν, αν δεν επέβαλλαν 5μηνη και 6μηνη δουλειά χωρίς ρεπό, με καραμπινάτη κλοπή σε ένσημα ή με δουλειά χωρίς διάλειμμα μέσα στον καύσωνα; Αλήθεια, τι μένει στο τέλος της σεζόν; Μένει ένα πετσοκομμένο εισόδημα από την ακρίβεια και το κόστος ζωής, μένει η υπερκόπωση, τα μυοσκελετικά και άλλα προβλήματα υγείας, ακόμα και ψυχικά νοσήματα από τη σωματική εξάντληση.

Στον ανταγωνισμό «το μεγάλο ψάρι τρώει το μικρό», όπως λέει ο λαός μας. Τα κέρδη των δισεκατομμυρίων ευρώ των μεγάλων, δεν αλλάζουν την κατάσταση των μικρών. Αντίθετα, ούτε βέβαια την καθημερινότητα των κατοίκων των τουριστικών περιοχών, αφού η ακρίβεια «χτυπάει κόκκινο» ακόμη και στα βασικά είδη.

Το κόστος των ακτοπλοϊκών εισιτηρίων για τους νησιώτες, από και προς τον τόπο κατοικίας, είναι δυσβάσταχτο. Μόλις σβήσουν τα φώτα της σεζόν, δεν υπάρχει ούτε καν σύνδεση σε κάποια νησιά. Οι δομές υγείας αντιμετωπίζουν μεγάλες ελλείψεις γιατρών, νοσηλευτών και ιατροτεχνολογικού υλικού. Η έλλειψη στέγης για μακροχρόνια ενοικίαση έχει εκτοξεύσει τα ενοίκια, με αποτέλεσμα να θέλεις ένα μηνιάτικο σε μία γκαρσονιέρα. Καθηγητές, δάσκαλοι, γιατροί, δεν μπορούν να βρουν σπίτι σε πολλές τουριστικές περιοχές.

Με τη ρύθμιση του άρθρου 26, προβλέπετε τη δυνατότητα εποχικής μίσθωσης δωματίων προσωπικού κύριων ξενοδοχειακών καταλυμάτων. Όμως, αλήθεια, δεν αναφέρετε και πρέπει να το θέσω ως ερώτημα. Οι δημόσιοι υπάλληλοι εργάζονται εποχιακά ή μήπως, το καλοκαίρι θα μένουν στις παραλίες ή θα χτίσουν και άλλα δωμάτια για τους εργαζόμενους των ξενοδοχείων; Όσον αφορά στα έργα υποδομής, που δεν έχουν να κάνουν με τον τουρισμό, δεν μπαίνουν καν στη συζήτηση. Μιλάμε για έργα σε υποδομές, που έχουν να κάνουν με την ικανοποίηση των αναγκών του λαού σε σχολεία, νοσοκομεία, δρόμους, αντιπυρική και αντιπλημμυρική προστασία. Η Ρόδος είναι ένα γνώριμο σε όλους μας παράδειγμα, και ο λαός της Ρόδου πρέπει να διεκδικήσει τέτοια έργα. Αντισεισμική θωράκιση δημόσιων κτισμάτων, αλλά και λαϊκών κατοικιών. Υδροδοτικές και αποχετευτικές υποδομές, που δεν ανταποκρίνονται στο μέγεθος των αναγκών. Βουνά, θάλασσα, γιαλοί, παραλίες όλα θυσία στο όνομα της επιχειρηματικής δράσης. Το περιβάλλον «πληρώνει βαρύ τίμημα».

Σε αυτή τη διαμορφωμένη οικονομική βάση, μεγάλο κομμάτι του πληθυσμού μετέτρεψε την ιδιοκτησία του σε καταλύματα βραχυχρόνιες μίσθωσης. Αρκετοί, κυρίως μικροϊδιοκτήτες χρεώθηκαν παίρνοντας υψηλότοκα δάνεια, με πολλούς διαφορετικούς όρους από αυτούς του μεγάλου κεφαλαίου για Airbnb. Βέβαια, σε όσους ασχολούνται με τη βραχυχρόνια μίσθωση, υπάρχει διαφοροποίηση σε μεγάλες εταιρείες που εκμεταλλεύονται πολλές κατοικίες και σε αυτούς που έχουν συμπληρωματικό εισόδημα από μία κατοικία.

Την περίοδο αυτή, της ανάπτυξης στον τουρισμό, δημιουργήθηκαν, όπως προείπαμε αντιθέσεις, όπως η αντίθεση ανάμεσα στα μεγάλα ξενοδοχεία και στα Airbnb, που ειδικά την τελευταία 2ετία έχουν αποκτήσει μεγάλο και συνεχώς διευρυνόμενο κομμάτι της τουριστικής κίνησης. Αυτή τη σημαντική πλευρά των αντιθέσεων έρχεται, ιδιαίτερα να διαχειριστεί η Κυβέρνηση και με αυτό το νομοσχέδιο.

Η Κυβέρνηση μετά τα μέτρα περιορισμού πλευρών της τουριστικής δραστηριότητας, όπως η απαγόρευση νέων Airbnb για ένα χρονικό διάστημα στο κέντρο της Αθήνας, τα τέλη στην κρουαζιέρα και τις αλλαγές στην εκτός σχεδίου δόμηση, έρχεται με τις ρυθμίσεις του Μέρους Α΄ του νομοσχεδίου να θεσπίσει προδιαγραφές, αλλάζοντας το «κύριας χρήσης» με «κύριας χρήσης κατοικίες» και με ένα τέτοιο πλαίσιο λειτουργίας των ακινήτων βραχυχρόνιας μισθώσεις, με αποτέλεσμα την περαιτέρω μείωση των Airbnb. Είναι χαρακτηριστική η προσέγγιση της Κυβέρνησης στο προαναφερόμενο Μέρος του νομοσχεδίου. Χαρακτηριστικό το τι αναγράφεται στην Αιτιολογική Έκθεση. «Μέχρι σήμερα στο πλαίσιο της οικονομίας διαμοιρασμού δεν είχαν θεσπιστεί ειδικές λειτουργικές προδιαγραφές όσον αφορά τα ακίνητα που μισθώνονται βραχυχρόνια από ιδιώτες που παρέχουν υπηρεσίες ευκαιριακά […], με αποτέλεσμα να υφίσταται κίνδυνος αθέμιτου ανταγωνισμού μεταξύ αυτών και των νομίμως λειτουργούντων τουριστικών καταλυμάτων και να μην εξασφαλίζεται η προστασία του καταναλωτή-τουρίστα.». Είναι γεγονός ότι στην Αττική τα Airbnb, καταγράφουν σχεδόν ισόποσες διανυκτερεύσεις με τα ξενοδοχεία ενώ ανάλογα φαινόμενα παρατηρούνται και σε ορισμένα νησιά της χώρας.

Τα Airbnb, γενικότερα, διεκδικούν μερίδιο της τουριστικής κίνησης συχνά με πολύ μικρότερες επενδύσεις από ότι τα ξενοδοχεία, επιτυγχάνοντας σημαντικά μικρότερες τιμές. Οι επισκέπτες που διαμένουν στα Airbnb συχνά δαπανούν λιγότερα ποσά. Η αντίθεση αναμένεται να γίνει πολύ εντονότερη, των ξενοδόχων με τα Airbnb, καθώς στην Αθήνα το επόμενο διάστημα, αναμένονται δεκάδες νέα ξενοδοχεία και κυρίως μπροστά σε μια οικονομική κρίση που θα μειώσει σημαντικά τον όγκο της τουριστικής κίνησης. Οι αντιθέσεις αυτές δεν έχουν να κάνουν με την ικανοποίηση της ανάγκης του λαού για δωρεάν ή φθηνές διακοπές, αλλά με τον τζίρο και την κερδοφορία του μεγάλου κεφαλαίου στον κλάδο.

Οι ρυθμίσεις του νομοσχεδίου ευνοούν τους μεγάλους Ομίλους στον τουρισμό, δεν αντιμετωπίζουν τις συνέπειες στο περιβάλλον, στο οποίο γίνεται αναφορά, δεν αντιμετωπίζουν το μεγάλο ζήτημα της στέγης για τους εργαζόμενους και κυρίως, μεγαλώνουν τα εμπόδια στο δικαίωμα των διακοπών της εργατικής λαϊκής οικογένειας. Στον καπιταλισμό η τουριστική ανάπτυξη, όποιο μείγμα διαχείρισης και αν επιλεγεί, έχει αρνητικές συνέπειες για τους εργαζόμενους. «Πατάει» στην όξυνση της εκμετάλλευσης των εργαζομένων στον κλάδο, οδηγεί σε μεγάλη επιβάρυνση του φυσικού περιβάλλοντος, επιτείνει την ακρίβεια στον επισιτισμό και στον ξενοδοχειακό κλάδο. Η αξιοποίηση της γης για τουριστική δραστηριότητα, είτε μέσα από τα Airbnb είτε μέσα από την επέκταση των ξενοδοχείων, εκτινάσσει το κόστος της λαϊκής στέγης, επιβαρύνει τις ακτοπλοϊκές συγκοινωνίες και τα τιμολόγια στις μεταφορές γενικότερα, «γονατίζει» τις υποδομές ύδρευσης, απορριμμάτων, υγείας, ενέργειας, στους τουριστικούς προορισμούς.

Η εκδήλωση μιας διεθνούς […], θα έχει λόγο τις «μονοκαλλιέργειες» στον τουρισμό. Πολύ έντονο αποτύπωμα στην εγχώρια οικονομία που θα «φορτώσουν στις πλάτες» των εργαζομένων και του λαού. Η καπιταλιστική ανάπτυξη έχει κριτήριο το κέρδος. «Πατάει», όπως είπαμε, πάνω στο βάθεμα της εκμετάλλευσης της εργατικής δύναμης, οδηγεί στην σχετική εξαθλίωση του λαού.

Στην Αιτιολογική Έκθεση αναφέρεται, «με το ισχύον καθεστώς κατάταξης των τουριστικών καταλυμάτων σε κατηγορίες αστέρων και κλειδιών δεν λαμβάνονται υπόψιν κριτήρια περιβαλλοντικής απόδοσης, παρά την αυξανόμενη ευαισθητοποίηση των επιχειρηματιών και των καταναλωτών της τουριστικής αγοράς στον τομέα της βιώσιμης ανάπτυξης.».

Η εκχώρηση της αρμοδιότητας πιστοποίησης για άλλη μια φορά στο Ξενοδοχειακό Επιμελητήριο, δηλαδή στο όργανο της συντεχνίας των μεγαλοξενοδόχων, δημιουργεί -και δικαιολογημένα- πολλά ερωτηματικά και αντιθέσεις στον ίδιο τον κλάδο. Αντιθέσεις που εκφράστηκαν και για τα εξοντωτικά πρόστιμα των 5.000 ευρώ που μπορεί να φτάσουν τα 20.000 ευρώ σε περίπτωση υποτροπής. Η υποχρέωση μιας ακόμα πιστοποίησης, συνεπάγεται την περαιτέρω οικονομική επιβάρυνση.

Το άρθρο 4, εντάσσει τη βραχυχρόνια μίσθωση στις ήδη υφιστάμενες κατηγορίες περιβαλλοντικής απόδοσης, προκειμένου να «ντυθούν» με τις ανάλογες περιβαλλοντικές, υποτίθεται, προϋποθέσεις. Τόσο η κατηγοριοποίηση όσο και το συγκεκριμένο άρθρο, είναι περιβαλλοντικός «φερετζές» της μετατροπής της γης, του περιβάλλοντος και του τουρισμού, σε εμπόρευμα αποτελώντας διέξοδο στις κερδοφόρες επιδιώξεις των Ομίλων.

Το Μέρος Β΄ του νομοσχεδίου, με τίτλο «Απλούστευση πλαισίου ίδρυσης και λειτουργίας γραφείων ενοικιάσεως αυτοκινήτων, επιχειρήσεων εκμίσθωσης μοτοσικλετών, τρίτροχων και τετράτροχων οχημάτων άνω των πενήντα κυβικών εκατοστών και ναυλομεσιτικών γραφείων», ουσιαστικά τι κάνει; Εντάσσει και αυτές τις κατηγορίες επιχειρήσεων, μετά από δεκάδες άλλες κατηγορίες, στον μνημονιακό νόμο 4442/2016 που ψηφίστηκε επί ΣΥΡΙΖΑ και συγκεκριμένα στις προϋποθέσεις που ορίζονται στο άρθρο 5 του νόμου περί υπαγωγής στη διαδικασία γνωστοποίησης και αποσκοπεί στη διευκόλυνση της επιχειρηματικής δραστηριότητας και των επενδύσεων, την επίσπευση των διαδικασιών, περιορίζοντας τις γραφειοκρατικές διαδικασίες, με σκοπό να ενισχυθεί η επιχειρηματικότητα, να περιορίζονται τα εμπόδια και οι καθυστερήσεις. Στόχος είναι η πλήρης απελευθέρωση της δράσης των μεγάλων επιχειρηματικών Ομίλων, αφού καταργείται κάθε διαδικασία για την αδειοδότηση στους επιχειρηματικούς Ομίλους που αφορούν όρους ασφάλειας και δημόσιας υγείας. Ουσιαστικά καταργούνται οι έλεγχοι και απελευθερώνοντας πλήρως τη δράση των Ομίλων. Έχουμε ήδη τοποθετηθεί «κατά» στα παραπάνω συναφή νομοσχέδια.

Στο Μέρος Γ΄ προβλέπονται διάφορες ρυθμίσεις που επίσης ικανοποιούν απαιτήσεις επιχειρηματικών Ομίλων. Με το άρθρο 22, στο όνομα της προσβασιμότητας, οι αλλαγές που δημιουργούνται εντός της ήδη χωροθετημένης θαλάσσιας και χερσαίας ζώνης, όπως κατασκευή, επέκταση, εξοπλισμός κτιριακών εγκαταστάσεων και υλικών και βοηθητικών εγκαταστάσεων των κτιρίων, η διαμόρφωση του περιβάλλοντος χώρου, δεν χρήζουν τροποποίησης χωροθέτησης, σύμφωνα με το άρθρο 22, καθώς -όπως αναφέρεται- κρίνονται απαραίτητες για την ποιοτική αναβάθμιση της λειτουργίας των λιμένων, την κάλυψη των απαιτήσεων της αγοράς και τη διατήρηση της διεθνούς ανταγωνιστικότητας του τουριστικού προϊόντος της χώρας. Είναι καθαρός ο στόχος του νομοσχεδίου και όσον αφορά το περιβάλλον και τους ελεύθερους χώρους αυτά οδεύουν προς όφελος της επιχειρηματικής δράσης.

Με το άρθρο 23, δίνετε τζάμπα θαλασσινό νερό για τις πισίνες των ομίλων και για τις βίλες.

Στο άρθρο 24, συμπληρώνεται ο ν.3498/2006 σχετικό με την ανάπτυξη του ιαματικού τουρισμού και άλλες σχετικές διατάξεις, με ένταξη των κέντρων αναζωογόνησης ως ειδικής τουριστικής υποδομής.

Το άρθρο 25, διευρύνει την έννοια των ξενοδοχειακών καταλυμάτων και τις χρήσεις προς όφελος της κερδοφορίας των τουριστικών επιχειρηματικών ομίλων.

Αναφέραμε ήδη αρκετά για το άρθρο 26 και την στέγαση, που δεν λύνει το πρόβλημα, αντίθετα θα το κάνει ακόμα πιο δύσκολο.

Το άρθρο 27, ενισχύει τα glamorous camping, τα κάμπινγκ πολυτελείας όπως τα ονομάσαμε, και εκτός της απαγόρευσης εγκατάστασης απαγορεύεται και η στάθμευση τροχόσπιτων κ.λπ., με στόχο της ρύθμιση, όπως αναφέρεται, να αποφεύγεται η υπονόμευση των νόμιμα λειτουργούντων χώρων κάμπινγκ. Δηλαδή, ο φτωχός είναι από παντού αποκλεισμένος.

Όσες κυβερνήσεις και αν αλλάξουν, όσα κυβερνητικά σχήματα και αν διαμορφωθούν, όσοι τρόποι διαχείρισης και αν εφαρμοστούν, δυστυχώς το χάσμα μεταξύ των συμφερόντων του λαού και της κερδοφορίας του κεφαλαίου δεν μπορεί να γεφυρωθεί. Και ενώ από τη μια πλευρά η τουριστική κίνηση στην χώρα αυξήθηκε ραγδαία την τελευταία 15ετία, με σημαντική αύξηση του όγκου των αλλοδαπών τουριστών στη χώρα, από την άλλη ο εγχώριος τουρισμός εμφανίζει στοιχεία μεγάλης καθήλωση και μείωσης της συμμετοχής σε ποσοστιαία βάση. Μιλάμε για δύο διαφορετικούς κόσμους, από τη μία αυτός της υπέρμετρης χλιδής των ελικοπτέρων αναψυχής και των γιοτ, των δωματίων-σουίτες με τζακούζι και πισίνα, των πεντάστερων ξενοδοχείων, των παραλιών ιδιωτικής χρήσης με τραπεζάκια ως το κύμα, τον κόσμο δηλαδή των λίγων και από την άλλη ο κόσμος των εργαζομένων, των λίγων που αποτελεί τη μεγάλη πλειοψηφία του λαού, που δεν έχουν τη δυνατότητα να απολαύσουν έστω και λίγες μέρες διακοπών. Αυτή είναι η πολιτική.

Μονόδρομος για τα εργατικά λαϊκά συμφέροντα είναι ο ριζικά διαφορετικός δρόμος που προτείνει το ΚΚΕ, ο δρόμος της εργατικής εξουσίας, του ξεριζώματος του κέρδους και της καπιταλιστικής ιδιοκτησίας. Ο δρόμος του σοσιαλισμού-κομμουνισμού, όπου κριτήριο της ανάπτυξης δεν θα είναι το ποσοστό κέρδους, αλλά η συνεχώς διευρυνόμενη ικανοποίηση των λαϊκών αναγκών.

Σε αυτές τις συνθήκες, ο επιστημονικός κεντρικός σχεδιασμός θα προωθεί μια τουριστική ανάπτυξη που θα προτάσσει τις ανάγκες των εργαζομένων για αναψυχή, χωρίς φυσικά να αποκλείεται και η αξιοποίηση του τουρισμού ως πηγή συναλλάγματος για ένα χρονικό διάστημα και θα εγγυάται αξιοπρεπείς συνθήκες εργασίας στον κλάδο, ποιοτικό χρόνο για αναψυχή και φθηνές διακοπές για όλους τους εργαζόμενους, ισόρροπη ανάπτυξη περιοχών της χώρας με κριτήριο τις λαϊκές ανάγκες και ελαχιστοποίηση της επίδρασης στο περιβάλλον. Για να ανοίξει αυτός ο δρόμος, καλούμε τους εργαζόμενους στον κλάδο του τουρισμού και γενικότερα το λαό να οργανώσουν τις αντιστάσεις τους, να συγκρουστούν με την κυβερνητική πολιτική και την κερδοφορία των Ομίλων, διεκδικώντας μεταξύ άλλων την υπογραφή Συλλογικών Συμβάσεων Εργασίας, με αυξήσεις στους μισθούς, σταθερό ημερήσιο χρόνο εργασία με 5ήμερο 35ωρο, με θέματα υγείας και ασφάλειας. Διεκδικώντας δραστικές μειώσεις στο κόστος μεταφοράς, φθηνό ρεύμα και νερό για το λαό, ουσιαστική διεύρυνση του προγράμματος κοινωνικού τουρισμού. Επιδότηση της ανεργίας για όλο το χρόνο. Επαναφορά της 20ετίας για το εφάπαξ, ελάχιστη σύνθεση προσωπικού των τουριστικών επιχειρήσεων και άλλα αιτήματα των εργαζομένων.

Με βάση όλα τα παραπάνω, ψηφίζουμε «κατά» στο σχέδιο νόμου της Κυβέρνησης. Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Σπυριδάκη Αικατερίνη (Κατερίνα), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Κατσώτης Χρήστος, Κομνηνάκα Μαρία, Μεταξάς Κωνσταντίνος Βασίλειος, Συντυχάκης Εμμανουήλ, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Φωτίου Θεανώ, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Δημητροκάλλης Ιωάννης, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.

Ευχαριστούμε τον κ. Κατσώτη και συνεχίζουμε τη διαδικασία δίνοντας τον λόγο στον κ. Μπούμπα.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ):**  Σας ευχαριστώ πολύ, κύριε Πρόεδρε. Καλή χρονιά, για μία ακόμη φορά, εύχομαι να είναι ουσιαστική, εποικοδομητική και πάνω απ’ όλα με υγεία.

Κυρίες και κύριοι συνάδελφοι, κυρία Υπουργέ, βρισκόμαστε αντιμέτωποι με ένα νομοσχέδιο που έρχεται στις αρχές αυτής της χρονιάς και διέπετε από πάρα πολλές αβεβαιότητες, σύμφωνα με τις δικές μας παρατηρήσεις, ως «Ελληνική Λύση». Εγείρονται ερωτηματικά, σε μια κατάσταση που θα την αναλύσουμε βέβαια τόσο στην Επιτροπές όσο και στην Ολομέλεια, που αφορά τη συρρίκνωση ενός οικονομικού εισοδήματος για τις τοπικές κοινωνίες, εξαιτίας μιας κατάστασης του λεγόμενου all inclusive για τις μεγάλες ξενοδοχειακές τουριστικές μονάδες, που ανήκουν σε κάποιες ολιγαρχικές μερίδες. Αυτή η κατάσταση έχει πλήξει τις τοπικές κοινωνίες, τις ταβέρνες, τα εστιατόρια, τις καφετέριες, τα μικρά ενοικιαζόμενα δωμάτια, σε πάρα πολλές γεωγραφικές περιοχές της Χώρας τα τελευταία χρόνια και έχει δημιουργήσει οικονομικές και κοινωνικές ανισότητες αλλά και αντιξοότητες. Στον πελάτη ενός μεγάλου ξενοδοχείου, που του παρέχονται όλες οι υποτιθέμενες, επιδερμικές, υπηρεσίες, το μόνο που του μένει να κάνει είναι μια βόλτα για να δει την ευρύτερη περιοχή. Αυτό ενέχει τον οικονομικό μαρασμό και την αιμορραγία των τοπικών κοινωνιών οι οποίες το βιώνουν εδώ και πάρα πολλά χρόνια.

Προέρχομαι από μία περιοχή, την εκλογική μου περιφέρεια τις Σέρρες, που οι ιαματικές πηγές δεν έχουν αξιοποιηθεί, δεν έχουν προβληθεί και δεν έχουν διαφημιστεί όπως θα έπρεπε. Και το τονίζω αυτό γιατί στο κείμενο του νομοσχεδίου γίνεται αναφορά τόσο στον λεγόμενο θρησκευτικό όσο και στον ιαματικό τουρισμό, στην ανάπτυξη και την υποδομή τους. Ταυτόχρονα, κλασικό παράδειγμα για τα βήματα του Αποστόλου Παύλου είναι η μη ανάπτυξη και αξιοποίηση της Παλαιοχριστιανικής Αμφίπολης. Την Αμφίπολη την ξέρουμε όλοι για την εποχή του 5ου αιώνα π.χ., την αρχαία εποχή των Αθηνών και των Μακεδόνων, όμως λησμονούμε πως εκεί υπάρχει και η Παλαιοχριστιανική Αμφίπολη. Υπάρχει το δεύτερο βήμα του Αποστόλου Παύλου, μετά τη Λυδία όπου βαπτίστηκε ο πρώτος χριστιανός. Μια περιοχή που δεν έχει αξιοποιηθεί, με αποτέλεσμα πολλοί τουρίστες και επισκέπτες -όχι μόνο από την Ευρώπη, αλλά και από άλλες Ηπείρους, όπως η Ασία- να μην μπορούν να την επισκεφθούν. Και το φέρνω ως κλασικό παράδειγμα, όμως πολλοί μακεδονικοί τάφοι αυτή τη στιγμή ερημώνουν εδώ και δεκαετίες, σε περιοχές των Σερρών, της Καβάλας, της Δράμας χωρίς να έχουν αξιοποιηθεί. Όλα αυτά θα πρέπει να τα αναδείξουμε ώστε να αναπτύξουμε, επιτέλους, τον αρχαιοελληνικό ιστορικό αλλά και θρησκευτικό τουρισμό. Θα πρέπει να χαραχθούν τουριστικά μονοπάτια και να υπάρχει προσβασιμότητα, προωθώντας και την ανάλογη καμπάνια. Θα περίμενα από το Υπουργείο -και θα το πούμε και στις επόμενες συνεδριάσεις- να υπάρχει μία καλή διαφημιστική καμπάνια που θα βοηθούσε τα μικρά καταλύματα, τους μικρούς επιχειρηματίες ανθρώπους που δραστηριοποιούνται στο επιχειρείν του τουρισμού και όχι μόνο τις μεγάλες ξενοδοχειακές μονάδες.

Η Κυβέρνηση, σε γενικές γραμμές, αρέσκεται σε ασάφειες και αόριστες έννοιες, οι οποίες μεταφράζονται και αναλύονται κατά το δοκούν σε κάθε νομοσχέδιο.

Σε ό,τι αφορά το παρόν νομοσχέδιο και την αρχή της βιωσιμότητας. Η Κυβέρνηση, που δεν έχει επιτύχει να την εφαρμόσει στα απλά καθημερινά πράγματα που ταλανίζουν σήμερα τον Έλληνα και τα νοικοκυριά, με σκοπό αυτά να καταστούν βιώσιμα -δηλαδή, να εξισορροπεί τα έσοδα σε συνάρτηση με το κόστος διαβίωσης- επιχειρεί να εφαρμόσει την αρχή της βιωσιμότητας στις λεγόμενες βραχυχρόνιες μισθώσεις. Πρέπει, όμως, να αποσαφηνίσουν υπό ποια μορφή νοούν την αρχή της βιωσιμότητας στις βραχυχρόνιες, χωρίς να περιορίζουν το συνταγματικό δικαίωμα των ιδιοκτητών να διαθέτουν το ακίνητό τους όπως αυτοί επιθυμούν. Εν ολίγοις, έγιναν μεγάλες επενδύσεις από απλούς ανθρώπους, μεροκαματιάρηδες, στα Airbnb και τώρα αλλάζει άρδην όλη η εικόνα, με αποτέλεσμα, να πρέπει να βάλουν το χέρι βαθιά στην τσέπη. Το νέο σύστημα κατάταξης καταλυμάτων, που βασίζεται στην άνω αρχή και που θα έχει περιβαλλοντικό και κοινωνικό αποτύπωμα, αν είναι όντως λειτουργικό, κάτι που φυσικά θα φανεί στη πράξη.

Κύριε Πρόεδρε και κύριοι συνάδελφοι, η Κυβέρνηση τα τελευταία χρόνια ευαγγελίζεται έναν περιορισμό των βραχυχρόνιων μισθώσεων, με σκοπό την ευκολότερη εύρεση ακινήτων για μακροχρόνια μίσθωση και τη μείωση των ενοικίων, ένεκα της μειωμένης διάθεσης ακινήτων προς αυτό. Όπως έχουμε τονίσει και πρόσφατα, η θέση αυτή της Κυβέρνησης είναι καθαρά ψηφοθηρική.

Αναλυτικότερα, οι νομοθετικές παρεμβάσεις της αποδεικνύουν πως όχι μόνο δεν ενδιαφέρεται για τη διευκόλυνση των πολιτών προς εύρεση ακινήτων με λογικά ενοίκια, αλλά στην ουσία προωθούν άλλα συμφέροντα, συμφέροντα ακόμη και αλλοδαπών που θέλουν να επενδύσουν στον τουρισμό της χώρας μας αγοράζοντας κτίρια τα οποία μετατρέπουν σε Airbnb. Αυτή η τάση και η ταυτόχρονη ζέση της Κυβέρνησης για δημιουργία του κατάλληλου πλαισίου για αυτά τα συμφέροντα, αποτυπώνει επίσης ότι η Κυβέρνηση εστιάζει μόνο στον τουρισμό και καθόλου στον ελληνικό πρωτογενή τομέα, για τον οποίο πολλές φορές έχουμε κάνει τις δικές μας συγκεκριμένες προτάσεις.

Για παράδειγμα, πρόσφατα το Υπουργείο σε συνεργασία με την ΑΑΔΕ θέσπισε ένα μέτρο, από 1η Ιανουαρίου 2025, που απαγορεύει τις νέες βραχυχρόνιες μισθώσεις που δεν έχουν εγγραφεί στο Μητρώο Ακινήτων για κτίρια που βρίσκονται στο ιστορικό κέντρο της Αθήνας, δήθεν για να περιοριστεί η υπέρμετρη χρήση ακινήτων με βραχυχρόνια μίσθωση στο κέντρο της πόλης και προς διευκόλυνση των πολιτών. Η δεύτερη ανάγνωση όμως αυτού του μέτρου είναι πως επειδή το ιστορικό κέντρο των Αθηνών συγκεντρώνει το πλήθος ξένων επενδύσεων, δηλαδή το αγοραστικό τους ενδιαφέρον για ακίνητα, ολόκληρες πολυκατοικίες και μέγαρα, τα οποία ανοικοδομούν με σκοπό να τα μετατρέψουν σε τεράστιες ξενοδοχειακές μονάδες, η βραχυχρόνια μίσθωση του απλού ιδιοκτήτη που διαθέτει ένα ακίνητο στο κέντρο της Αθήνας και σαφώς είναι πιο φθηνή από το κόστος διαμονής σε ένα υπερσύγχρονο ξενοδοχείο, αποτελεί πρόβλημα στα συμφέροντα μεγάλων ομίλων και επιχειρηματιών που θέλουν να αγοράσουν αυτά τα ακίνητα και να τα μετατρέψουν σε Airbnb. Ο περιορισμός της βραχυχρόνιας μίσθωσης που θα μπορούσε να θεωρηθεί αντισυνταγματικός, καθώς περιορίζει το δικαίωμα της ιδιοκτησίας και του δικαιώματος διάθεσης της ιδιοκτησίας, δεν είναι μέρος προς διευκόλυνση των πολιτών που αναζητούν ένα ακίνητο προς ενοικίαση, αλλά μια διευκόλυνση προς άλλα συμφέροντα, ξένα συμφέροντα που θέλουν να επενδύσουν στην Ελλάδα και ιδιαίτερα στο ιστορικό κέντρο της Αθήνας.

Σε αυτό το σημείο να υπενθυμίσω, ότι ο Πρόεδρος του συνδέσμου βραχυχρόνιας μίσθωσης δίνει ένα παράδειγμα σε πρόσφατη συνέντευξή του, την οποία και διάβασα. Αυτή τη στιγμή, με βάση τα στοιχεία που παρουσίασε, υπάρχουν περίπου 850.000 ακίνητα σε όλη την Ελλάδα τα οποία είναι κλειστά και μάλιστα τα 120.000 από αυτά βρίσκονται στην Αθήνα. Ο ίδιος Πρόεδρος ανέφερε χαρακτηριστικά πως στην Ηλιούπολη Αττικής, ενώ υπάρχουν πολύ λίγα διαμερίσματα βραχυχρόνιας μίσθωσης, τα ενοίκια στην ευρύτερη περιοχή έχουν αυξηθεί κατά πολύ. Τα παραπάνω αποτελούν και τον λόγο που ως Ελληνική Λύση ζητήσαμε να κληθεί στην Επιτροπή μας για να μας μιλήσει και να μας καταθέσει τα στατιστικά στοιχεία που έχει κρατήσει. Επομένως, αυτό πρέπει να μας βάλει σε σκέψεις.

Για να επανέλθω στο κείμενο του νομοσχεδίου και στο θέμα της επένδυσης, ενώ έγινε μία επένδυση και τηρήθηκαν όλα όσα προβλέπονται, δηλαδή, για το φωτισμό, το φαρμακείο, τη σήμανση του δωματίου, τώρα αλλάζει άρδην η εικόνα. Αυτός ο οποίος ήθελε ένα μικρό διαμέρισμα ή ένα μεγαλύτερο διαμέρισμα να το μετατρέψει σε μια βραχυχρόνια μίσθωση, καλείται να πληρώσει πλέον - δηλαδή ο μέσος Έλληνας του μεροκάματου, ο βιοπαλαιστής- αυτές τις επιβαρύνσεις, με απώτερο σκοπό βεβαίως να προωθηθούν τα συμφέροντα. Αυτό που είπα πριν να το επαναλάβω. Το all inclusive στις μεγάλες ξενοδοχειακές μονάδες σε πολλές περιοχές της Χώρας έχει δημιουργήσει ένα τεράστιο πρόβλημα για την οικονομική αιμορραγία της περιοχής.

Έχουμε πάρα πολλές επιφυλάξεις για το νομοσχέδιο, κύριε Πρόεδρε, και στις επόμενες συνεδριάσεις θα αναφερθούμε αναλυτικότερα για τα άρθρα. Όμως δεν μπορώ να μην αναφερθώ και στο λεγόμενο φαινόμενο του υπερτουρισμού. Ο τουρισμός είναι καλό να αυξάνεται, ως προϊόν οικονομικής ευρωστίας. Αλλά το θέμα είναι «τι άλλο μπορούμε να καταστρέψουμε» όταν, σύμφωνα με τα στοιχεία, το 2009 ενώ είχαμε 12 εκατομμύρια αφίξεις και 11 δισεκατομμύρια έσοδα, το 2024 έχουμε 20,5 δισεκατομμύρια έσοδα -καλό ακούγεται- και πάνω από 32 εκατομμύρια αφίξεις, καλό ακούγεται και αυτό. Από εκεί και πέρα όμως η αύξηση του αριθμού των ξενοδοχειακών καταλυμάτων αγγίζει μόλις το 5%. Άρα λοιπόν τώρα εδώ γεννάται το ερώτημα για το πώς απορροφάται αυτή η επιβάρυνση. Ποιο είναι το όφελος, που είναι σημαντικότερο βεβαίως του κόστους, απέναντι σε αυτό που λέμε αειφόρο βιώσιμη ανάπτυξη. Άρα εδώ υπάρχει ένα πρόβλημα. Υπάρχει το πρόβλημα με τον περιβάλλοντα χώρο. Καταστρατηγούνται πολλά πράγματα. Καλό είναι το κοινωνικό και περιβαλλοντικό αποτύπωμα, αλλά εδώ τα στοιχεία πρέπει να μας βάλουν σε πάρα πολλές σκέψεις. Όταν μόλις το 5% των καταλυμάτων έχει αυξηθεί και η επισκεψιμότητα έχει 7πλασιαστεί, δεν συνάδουν τα νούμερα, δεν βγαίνουν τα ποσά, δεν είναι ανάλογα όσο αυξάνονται οι επισκέπτες να αυξάνονται συνάμα και τα τουριστικά καταλύματα.

Σύμφωνα με τον νόμο για τα ακίνητα που μισθώνονται βραχυχρόνια, με το άρθρο 111 του ν.4446/2016, αυτά θα πρέπει να αποτελούν χώρους κύριας χρήσης κατοικίας. Αποθήκες, υπόγεια και πρώην βιοτεχνικά ή βιομηχανικά κτίρια, φαίνεται πως βγαίνουν εκτός πλατφορμών βραχυχρόνιας μίσθωσης. Δηλαδή, οι παραπάνω κατηγορίες ιδιοκτητών, βρίσκονται ξαφνικά εκτός της αγοράς βραχυχρόνιας μίσθωσης, με τα ακίνητά τους να καθίστανται άχρηστα για την τουριστική δραστηριότητα στην οποία είχαν επενδύσει. Αυτό, έρχεται και συνάδει σε αυτά που ανέφερα για τα νούμερα, τα νούμερα δεν βγαίνουν. Άρα, πρέπει να αξιοποιηθούν με σωστές προδιαγραφές αυτά τα μικρά κτίρια, για να μπορέσουν να δώσουν μεροκάματο, να μπορέσουν να δώσουν, πραγματικά, πνοή και ζωή –σε αντίθεση με τα all inclusive των πολυεθνικών και των ολιγαρχικών τραστ- σε μικρές περιοχές, σε απλούς ανθρώπους ώστε να μπορέσουν να βγάλουν ένα μεροκάματο για 2 με 3 μήνες -υπάρχουν περιοχές που δεν έχουν τουριστική σεζόν πάνω από 3 μήνες- και να μπορέσουν να καλύψουν μερικώς τα έξοδα του χειμώνα. Αυτά πρέπει να δούμε και πρέπει να τα δούμε διεξοδικά.

Υπάρχουν αντιδράσεις σε ό,τι αφορά στην αναδρομική εφαρμογή κάποιων προδιαγραφών που θα οδηγήσει σε αχρήστευση πολλών ακινήτων που λειτουργούν εδώ και χρόνια στις πλατφόρμες. Αυτό λένε οι ιδιοκτήτες του Airbnb, αλλά και κάποιοι ξενοδόχοι, οι οποίοι διαμαρτύρονται για το νέο νομοθετικό πλαίσιο, το οποίο δεν φάνηκε να τους ικανοποιεί καθώς δεν έλαβε υπόψη τις σχετικές παρατηρήσεις που είχαν καταθέσει κατά τη δημόσια διαβούλευση και οι οποίες πρότειναν την επιβολή περιορισμών σε συγκεκριμένες γεωγραφικές περιοχές, για να προστατευτεί γενικότερα η κατοικία. Αυτό είναι καλό, δεν εισακούστηκε, όμως. Δεν το αφουγκραστήκατε αυτό.

Επίσης, ο Σύνδεσμος Εταιρειών Βραχυχρόνιας Μίσθωσης Ακινήτων STAMA, αναφέρει ότι η διάταξη ανατρέπει βίαια τον επενδυτικό σχεδιασμό χιλιάδων ιδιοκτητών που επένδυσαν με βάση το υφιστάμενο νομικό πλαίσιο. Μιλάει για οικονομικές συνέπειες του επιχειρείν, δεδομένου ότι οδηγεί στην απαξίωση επενδύσεων που είχαν γίνει με στόχο τις ανακαινίσεις και τις αναβαθμίσεις ακινήτων, αλλά και για μείωση των φορολογικών εσόδων του Κράτους, καθώς θα βγουν ακίνητα εντελώς από τις πλατφόρμες. Επιπλέον, οι ιδιοκτήτες αυτών των διαμερισμάτων αναρωτιούνται αν υπάρχουν, άραγε, γενικότερα, παρόμοιες προδιαγραφές για τα χιλιάδες ενοικιαζόμενα διαμερίσματα και δωμάτια τύπου «Rooms to let», που λειτουργούν με συνθήκες της δεκαετίας του ‘70, ακόμα και χωρίς air condition. Θα δούμε κάποια παλιά δωμάτια -σε αυτό έχουν δίκιο οι ιδιοκτήτες βραχυχρόνιας μίσθωσης- που και η επίπλωση είναι πεπαλαιωμένη, αλλά και οι συνθήκες δεν είναι κατάλληλες. Παρ’ όλα αυτά, λόγω του περιορισμού, όπως είπαμε, των ακινήτων και της ραγδαίας αύξησης των επισκεπτών, νοικιάζονται.

Κύριε Πρόεδρε, για να μη γίνεται από εμάς στείρα αντιπολίτευση, διότι θέλουμε να είμαστε όσο μπορούμε εποικοδομητικοί με κάποιες προτάσεις, τις οποίες κάνουμε ως Ελληνική Λύση, υπάρχουν και κάποια θετικά σημεία του νομοσχεδίου, όπως τα χιονοδρομικά κέντρα. Διότι, σίγουρα, η δραστηριοποίηση των χιονοδρομικών κέντρων και εκτός της χειμερινής περιόδου, θα ανοίξει τη δυνατότητα για νέες θέσεις εργασίας. Και, εν πάση περιπτώσει, μπορούν να αξιοποιηθούν πολλά χιονοδρομικά κέντρα για επισκέψεις από περιβαλλοντικές ομάδες, από συνταξιούχους γιατί το κλίμα είναι καλό και υπάρχει δροσιά το καλοκαίρι, για αθλοπαιδιές που μπορούν να γίνουν, επίσης από πανεπιστημιακές ομάδες για κάποιες εργασίες, από ανθρώπους που θέλουν να πάνε σε ένα ήσυχο περιβάλλον για να κάνουν κάποιες έρευνες, κάποιες εργασίες ή να ξεκουραστούν.

Βλέπουμε, λοιπόν, ότι είναι μια θετική κατεύθυνση σε ό,τι αφορά, βεβαίως, την αξιοποίηση των χιονοδρομικών κέντρων, με την επιμήκυνση και όχι με τον περιορισμό του χρονικού διαστήματος. Για παράδειγμα, το χιονοδρομικό κέντρο του Λαϊλιά στις Σέρρες ή το Φαλακρό της Δράμας που είχε χρόνια να λειτουργήσει εκ νέου, όχι μόνο για το χειμώνα, αλλά θεωρούμε ότι είναι καλό να υπάρχει αυτή τη στιγμή μια επιμήκυνση όλο το χρόνο για τη λειτουργία των χιονοδρομικών κέντρων.

Όσον αφορά τον ιαματικό τουρισμό –και θα αναφερθώ εν τάχει επειδή δεν έχω χρόνο και δεν θέλω να μακρηγορήσω- όλα αυτά τα σχετικά με τα spa, την υδροθεραπεία, τη φωτοθεραπεία, τις μαλάξεις, τις υπηρεσίες άθλησης, την προσωπική γυμναστική, τη γιόγκα, τον διαλογισμό ακούγονται καλά. Όμως αναρωτιέμαι, η φιλοσοφία και η δική μας παράδοση που βρίσκεται; Χωρίς να θέλω να υποτιμήσω τη γιόγκα και την ινδουιστική ή βουδιστική φιλοσοφία, αλλά η δική μας παράδοση; Πως και που αναδεικνύεται; Εδώ είναι το θέμα.

Στα ανταγωνιστικά πλεονεκτήματα, που τοποθετείται τα ήθη και έθιμα; Τα ελληνικά, παραδοσιακά ήθη και έθιμα σχετικά με την υδροθεραπεία; Θα προωθούμε δηλαδή, ό,τι το ξενικό που θεραπεύει το σώμα και την ψυχή, που ισορροπεί μία ψυχοσωματική κατάσταση χωρίς να προωθείται κάτι το ελληνικό; Αυτό μας κάνει να ανησυχούμε διότι όλα έχουν ξενοποιηθεί.

Σε ό,τι αφορά τον ιαματικό τουρισμό εκεί υπάρχουν μεγάλες αγκυλώσεις. Καταρχάς, στην Ελλάδα δεν είναι προβεβλημένος, με βάση αυτά που έχουν κάνει οι Ιταλοί, οι Ελβετοί, οι Αυστριακοί, οι Κροάτες. Στην Ελλάδα, έχει μείνει πίσω. Εκείνο το οποίο εμείς προτείνουμε, και ολοκληρώνω την τοποθέτησή μου με αυτό, πρέπει πρώτον. Να μπει περιορισμός στα all inclusive, γιατί έχουν καταστρέψει τις τοπικές κοινωνίες. Καλό το περιβαλλοντικό αποτύπωμα το οποίο θεσπίζετε, δεν ξέρουμε κατά πόσο θα λειτουργήσει, αλλά ενισχύστε τους ιδιοκτήτες των μικρών ενοικιαζόμενων δωματίων, κυρίως, σε μικρά νησιά και δυσπρόσιτες ορεινές περιοχές, διότι είναι το μόνο εισόδημά τους. Μη τους βάζετε σε τέτοιο περιορισμό εξόδων, μια χαρά κατοικίες έχουν τόσα χρόνια τα ορεινά χωριά και της Μακεδονίας και της Ηπείρου αλλά και τα μικρά νησιά. Προωθήστε τους μικρούς επιχειρηματίες του τουρισμού με μία διαφημιστική καμπάνια, η οποία θα είναι δωρεάν, από τη δημόσια τηλεόραση. Ενισχύστε τους, για να μπορέσει ο κόσμος αυτός να διαφημιστεί ως θα έπρεπε, να γνωστοποιηθούν και να έχουν επισκεψιμότητα χωρίς τους «τρώνε» οι μεγαλοκαρχαρίες των ξενοδοχειακών συγκροτημάτων.

Τέλος, στο θέμα του Airbnb, «πετάτε» απ’ έξω ανθρώπους οι οποίοι επένδυσαν για να έχουν ένα μεροκάματο, διότι με τα στοιχεία που παρουσιάζει ο Πρόεδρός τους δεν ευθύνονται αυτοί για την αυξάνουσα, μη λελογισμένη τιμή των ενοικίων.

Σας ευχαριστώ, κύριε Πρόεδρε.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Ευχαριστούμε, κ. Μπούμπα.

Τον λόγο έχει τώρα η κυρία Φωτίου.

**ΘΕΑΝΩ ΦΩΤΙΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):**  Ευχαριστώ, κύριε Πρόεδρε.

Πριν από 6 μήνες, στις 15 Ιουλίου 2024, με το ν.5121, τον οποίο ψήφισαν μόνο οι Βουλευτές της Συμπολίτευσης, επιταχύνθηκαν απροκάλυπτα η υπερεκμετάλλευση γης και θάλασσας για τον πολυτελή τουρισμό, πριμοδοτώντας την ανεξέλεγκτη κερδοφορία μεγαλοξενοδόχων και επενδυτικών ομίλων, χωρίς να ενδιαφέρεστε για τη φέρουσα ικανότητα των τουριστικών περιοχών ούτε για την προστασία του φυσικού περιβάλλοντος και του ανθρώπινου δυναμικού.

Ακολούθησε ένα καλοκαίρι όπου το 55% των πολιτών δήλωνε πως θεωρούσε τις διακοπές άπιαστο όνειρο και, τελικά, 1 στους 2 δεν έκανε διακοπές. Η πριμοδότηση του υπερτουρισμού, όμως, είναι ο κρυφός επιταχυντής της στεγαστικής κρίσης. Διότι, όπως αναφέρει η Τράπεζα της Ελλάδας ο υπερτουρισμός ευθύνεται για τη μεγάλη αύξηση στις τιμές πώλησης και ενοικίασης κατοικιών με αποτέλεσμα να έχουμε στην Ελλάδα τη μεγαλύτερη στεγαστική κρίση στην Ευρώπη, με 1 στα 2 νοικοκυριά να βρίσκεται σε στεγαστική κρίση όταν ο ευρωπαϊκός μέσος όρος είναι 1 στα 10, έξαρση που οφείλεται και στο γεγονός ότι η βραχυχρόνια μίσθωση, τύπου Airbnb, έχει ξεπεράσει σε παρεχόμενες κλίνες τις κλίνες των ξενοδοχείων και τουριστικών καταλυμάτων. Στην τελευταία Έκθεση του Ινστιτούτου του Συνδέσμου Τουριστικών Επιχειρήσεων αναφέρονται 940.000 έναντι 886.000 . τον περασμένο Αύγουστο έφτασαν το 1.000.000. Τη μεγάλη μερίδα του Airbnb κατέχουν οι εταιρείες που νοικιάζουν ή αγοράζουν και διαχειρίζονται εκατοντάδες κατοικίες, ολόκληρα κτίρια μετατρέποντάς τα σε Airbnb ενώ είναι ξεκάθαρα τουριστικό προϊόν και ενώ είναι ξεκάθαρα ξενοδοχεία μπουτίκ. Τον Οκτώβριο, μετά τον νόμο σας και όλους τους προηγούμενους φορολογικούς δήθεν περιοριστικούς νόμους, οι μονάδες Airbnb αυξήθηκαν. Υπήρχαν 224.800 μονάδες Airbnb το 2024 έναντι των 183.700 του ίδιου μήνα του 2023. Θα καταθέσω και το σχετικό διάγραμμα.

Τι κάνετε με το σημερινό νομοσχέδιο; Συνεχίζετε και επιδεινώνετε την κατάσταση σε όλους τους τομείς που προανέφερα, αλλά και σε νέους, ενώ, κατά την προσφιλή μέθοδο των κυβερνήσεων Μητσοτάκη, τερματίζετε την έννοια του ψευδεπίγραφου νομοσχεδίου. Η κυβερνητική σας προπαγάνδα είναι ότι με το νομοσχέδιο αυτό θεσπίζονται όροι για τον περιορισμό του Airbnb. Πρόκειται για προσχηματικές προδιαγραφές του Μέρους Α΄. Και αυτό διότι σε αυτό το μόνο άρθρο του Μέρους Α΄, απλώς βάζετε τις ελάχιστες προδιαγραφές μιας κοινής κατοικίας. Ανοίγματα, δηλαδή, φωτισμού, αερισμού, πυροσβεστήρες, ρελέ ασφάλειας και απλώς προστίθεται η σήμανση διαφυγής κινδύνου.

Υποτίθεται ότι με αυτό τον τρόπο δε θα λειτουργούν ως Airbnb αποθήκες και καταστήματα. Ο έλεγχος είναι προσχηματικός και ούτε αυτό θα επιτευχθεί. Πρώτη φορά γίνεται προαναγγελθείς έλεγχος τουλάχιστον 10 ημέρες πριν δίνοντας άλλες 15, τουλάχιστον, μέρες μετά για να συμμορφωθούν. Όπου, ποιος ακριβώς ελεγκτής, ενώ δεν υπάρχει καμία υπηρεσία και δεν υπάρχουν άνθρωποι για να κάνουν ελέγχους, θα πηγαίνει 1 και 2 φορές για να ελέγχει αν τελικά έγιναν οι προσαρμογές; Ενδιαφέρον έχει το ότι ακόμη και όταν επιβάλλεται ένα πρόστιμο συνεχίζει το κατάλυμα το παράνομο να λειτουργεί. Απλά, πληρώνει το πρόστιμο. Δηλαδή «Κάτι έτρεξε στα γύφτικα» κατά τη λαϊκή ρήση.

Εδώ, βεβαίως, υποκρύπτονται δύο θέματα. Το ένα, ότι προφανώς ξέρετε ότι δεν πρόκειται να γίνουν οι έλεγχοι -και το ξέρετε, γιατί δεν έχετε τους ανθρώπους να το κάνουν- και το δεύτερο, ότι εδώ το πρόστιμο επιβάλλεται ασχέτως τετραγωνικών του καταλύματος. Δηλαδή, το ίδιο πρόστιμο πληρώνουν και οι μικροϊδιοκτήτες που χρεώνουν 50 έως 100 ευρώ τη βραδιά και το ίδιο οι μεγαλοϊδιοκτήτες που χρεώνουν 1.000 έως 2.000 ευρώ τη βραδιά. Τι γίνεται; Μονίμως τα ίδια, μονίμως τα ίδια.

Όσο, δε, για τις εταιρείες που νοικιάζουν ολόκληρα κτίρια ως Airbnb, που είναι γνωστό σε όλους σας ότι αυτά είναι ξενοδοχεία μπουτίκ, εκεί καμία πρόνοια. Εκεί δεν «ακουμπάμε», ενώ ξέρετε πολύ καλά ότι το πρόβλημα του Airbnb στην Ελλάδα είναι αυτές οι μεγάλες εταιρείες. Δεν είναι ο ένας ο μικροϊδιοκτήτης που έβαλε ένα διαμέρισμα και μέσα από αυτό σπουδάζει την κόρη του ή δεν ξέρω τι. Δεν είναι εκεί το πρόβλημα. Αυτές οι εταιρείες, βεβαίως, όχι μόνο δε θίγονται σε τίποτα, όχι μόνο δεν ελέγχονται, για τον απλούστατο λόγο ότι αυτές, έτσι κι αλλιώς, έχουνε κάνει αυτές τις ελάχιστες προσαρμογές-προδιαγραφές και έχουν απαλλαγεί από τις κοστοβόρες προδιαγραφές των τουριστικών καταλυμάτων.

Εμείς, ως Νέα Αριστερά, επαναφέρουμε την τροπολογία που καταθέσαμε για το Airbnb τον Ιούλιο και σας ζητάμε να την υιοθετήσετε και ζητάμε και από όλα τα κόμματα της Αντιπολίτευσης να την υποστηρίξουν. Λέμε, πρώτον, η βραχυχρόνια εκμίσθωση κατοικιών επιτρέπεται μόνο σε φυσικά πρόσωπα για έως 2 κατοικίες. Εμείς συζητάμε και τη μία κατοικία ανά ΑΦΜ. Δεύτερον, δεν επιτρέπεται σε νομικά πρόσωπα, εταιρείες κάθε είδους να εκμισθώνουν κατοικίες για βραχυχρόνια μίσθωση. Τρίτον, δεν επιτρέπεται σε πολίτες τρίτων χωρών η αγορά ακινήτων, γης και έτοιμων κατοικιών, για την απόκτηση της golden visa.

Επανέρχομαι στο νομοσχέδιο. Στο Μέρος Α΄ εντάσσετε η κατηγοριοποίηση της περιβαλλοντικής απόδοσης των κύριων και μη κύριων ξενοδοχειακών καταλυμάτων, για να κατηγοριοποιήσετε τις χρεώσεις τους. Δηλαδή, πόσο θα αυξήσουν και πως ακριβώς θα κάνουν τις χρεώσεις κάθε βραδιά, με βάση την κατάταξη στην κλίμακα της φιλικότητας προς το περιβάλλον. Εδώ, πραγματικά, γίνεται το εξής τραγελαφικό. Θα δώσετε αστέρια και κλειδιά σε ξενοδοχεία σε περιοχές όπου η φέρουσα τουριστική ικανότητα έχει εξαντληθεί. Θα το δούμε και αυτό. Αυτό θα γίνει με όσα κάνετε και αυτό είναι το πιο κωμικό αλλά και τραγικό πράγμα, ταυτόχρονα.

Στο Μέρος Γ΄, υπό τον τίτλο του ελέγχου και της ενίσχυσης των τουριστικών υποδομών, εντάσσονται όλα εκείνα τα μέτρα και οι πολιτικές που ενισχύουν ανεξέλεγκτα την εγκατάσταση πολυτελών υποδομών, σε κάθε χιλιοστό γης και θάλασσας. Προφανώς, εδώ, βιάζεστε να δημιουργήσετε δεδικασμένα, με διάφορα «παραθυράκια», ώστε να μην κινδυνέψουν τίποτα από όλα αυτά, τα οποία θα κάνουν παρανόμως όλες αυτές οι περιοχές, υπό ένα ολοκληρωμένο χωροταξικό σχέδιο, το οποίο υποτίθεται ότι όλο έρχεται και όλο δεν το βλέπουμε.

Χρειάζεται να επισημανθεί πως στο νομοσχέδιο δηλώνετε ότι τροποποιείτε παλαιότερους νόμους -του 1993, του 2014 κτλ.- μη αναφέροντας ότι πρόκειται για νόμους που ήδη είχατε τροποποιήσει στην κατεύθυνση παροχής μεγάλων διευκολύνσεων, το 2022 και το 2024. Παράδειγμα, σε ό,τι αφορά στις μαρίνες. Είχατε ήδη φροντίσει, με τροποποίηση του 2022, ώστε, με ΚΥΑ των Υπουργών Τουρισμού και Περιβάλλοντος, να μην μπορεί να επέρχονται μεμονωμένες και μη ουσιώδεις τροποποιήσεις στο γενικό σχεδιασμό των μαρίνων. Τώρα, ξεχάσατε τις μη ουσιώδεις και νομιμοποιείτε αποκλίσεις των έργων, που υλοποιούνται από την εγκεκριμένη χωροθέτηση. Δηλαδή, χωρίς να απαιτείται τροποποίηση της παλιάς άδειας, δίνετε τη δυνατότητα να επεκτείνονται οι υποδομές των λιμένων απλώς με τη σύμφωνη γνώμη της Επιτροπής Τουριστικών Λιμένων. Σε όλους τους λιμένες, που λειτουργούν προ του 2022 και τους λιμένες αρμοδιότητας του ΤΑΙΠΕΔ, επιτρέπεται η νομιμοποίηση των παρανομιών που είχαν γίνει -εγκαταστάσεις στη χερσαία και θαλάσσια ζώνη- με απόφαση του Υπουργού Τουρισμού. Πρόκειται για απαράδεκτα άρθρα, που σάς ζητάμε να τα αποσύρετε.

Ομοίως, ζητάμε να αποσύρετε το δικαίωμα για την εκτέλεση, χωρίς ειδική άδεια, έργων αγωγών για την άντληση και απάντληση θαλασσίου ύδατος για πισίνες σε ξενοδοχεία και μεγάλα συγκροτήματα, αλλά και ενοικιαζόμενες βίλες, δωμάτια κτλ., τα οποία είναι πιστοποιημένα από τον ΕΟΤ. Με το πρόσχημα εξοικονόμησης του πολύτιμου νερού στις άνυδρες περιοχές, τι κάνετε; Διαμορφώνετε ένα πλαίσιο εξπρές, έξω από κάθε περιβαλλοντική πρόνοια, με το οποίο οι ξενοδόχοι -μεγάλοι και μικροί- θα μπορούν να απλώνουν κατά βούληση μόνιμες σωληνώσεις, από την πισίνα τους μέχρι τη θάλασσα, προκειμένου να τις γεμίσουν με δωρεάν νερό. Και, κατόπιν, μετά τη χρήση του, να το επιστρέφουν στη θάλασσα. Με δυο λόγια, τα χιλιάδες, διάσπαρτα στη χώρα, τουριστικά καταλύματα θα μπορούν πλέον να αλλοιώνουν την ακτογραμμή, με τεχνικά έργα αγωγών, τα οποία σε πολλές περιοχές, θα «τρέχουν» εκατοντάδες μέτρα, περνώντας πάνω από πολύτιμα βραχώδη τοπία και αμμουδιές και αλλοιώνοντάς τα.

Αυτή είναι η επιλογή της Κυβέρνησης σας, απέναντι στις εύλογες διαμαρτυρίες πολιτών και συλλόγων για τη σπατάλη του αγαθού του νερού, σε άνυδρα νησιά. Ακόμη χειρότερα, θα επιτρέπεται η επιστροφή στη θάλασσα, ανάμεσα στους κολυμβητές, του χρησιμοποιημένου στην πισίνα νερού, υποχρεωτικά με χλώριο, αλγοκτόνο και εν γένει επιβαρυμένου από τη χρήση των πελατών της τουριστικής μονάδας. Είναι φανερό ότι δεν μπορούμε να επιτρέψουμε μια τόσο καταστροφική βιομηχανία τεχνικών έργων στις ακτές μας, τις οποίες και θα αλλοιώνει.

Τα glamorous camping, τα οποία, με το νόμο του Ιουλίου, είχατε ορίσει ως τουριστικό προϊόν που μπορεί να εγκαθίσταται σε εκτός σχεδίου περιοχές, με παράκαμψη περιβαλλοντικών όρων, ορίζονται πλέον ως κύρια ξενοδοχειακά καταλύματα, στα οποία παρέχεται η δυνατότητα διαμονής, εστίασης, αναψυχής, τουρισμού σε εγκαταστάσεις φιλοξενίας. Στα δε ξενοδοχεία συνιδιοκτησίας, παρέχει τη δυνατότητα σταδιακής λειτουργίας τμημάτων τους, παρά τους κάποιους περιορισμούς που είχατε βάλει τον Ιούλιο, ώστε να διευκολύνεται η ανέγερση του εγκεκριμένου συγκροτήματος, σε βάθος χρόνου. Δηλαδή, σε κάθε διάταξη του νομοσχεδίου του Ιουλίου, σήμερα, τι κάνετε; Αναιρείτε τις όποιες προδιαγραφές είχατε και τις όποιες απαγορεύσεις είχατε. Αυτό κάνετε. Ένα, ένα άρθρο. Και θα τα αναφέρω, την επόμενη φορά, για να μην παίζουμε παριστάνοντας ότι κάτι άλλο γίνεται.

Εκεί, όμως, που ξεπερνάτε κάθε έννοια αιδούς είναι το άρθρο που ορίζετε ότι οι δημόσιοι λειτουργοί σε τουριστικές περιοχές όπου υπάρχει πρόβλημα μακροχρόνιας μίσθωσης μπορούν να διαμένουν στα δωμάτια προσωπικού των ξενοδοχείων, δηλαδή, σε χώρους που έχουν καταγγελθεί άπειρες φορές ότι προσφέρουν άθλιες συνθήκες διαβίωσης και δεν πληρούν τις βασικές προϋποθέσεις διαμονής. Ενδεικτικό το ότι από τον νόμο έχουν ελάχιστο εμβαδό 14 έως 15 τετραγωνικά μέτρα. Εκεί θα στοιβάξετε τους δημόσιους υπαλλήλους, τους γιατρούς, τους εκπαιδευτικούς, όλους όσους αυτή τη στιγμή δεν βρίσκουν ένα κατάλυμα για να μείνουν και άρα θα πριμοδοτείτε αυτές τις εγκαταστάσεις με κρατικό χρήμα, γι’ αυτούς τους ανθρώπους σε εγκαταστάσεις είναι μη βιώσιμες.

Τέλος, σε ό, τι αφορά στην απαγόρευση στάθμευσης τροχόσπιτων και αυτοκινούμενων σπιτιών σε δημόσιους χώρους, παραλίες κ.λπ. και στην απαγόρευση των ιδιωτών να φιλοξενούν πέραν του 1 στα οικόπεδα τους, είναι και αυτό ένα μέσο για να «στραγγίξετε» κάθε δυνατότητα του ντόπιου τουρίστα σε φθηνές διακοπές και να ενισχύσετε τα υψηλού κόστους τουριστικά καταλύματα. Γι’ αυτό, άλλωστε, 1 στους 2 Έλληνες δεν έκανε διακοπές φέτος.

Επομένως, σύμφωνα με τα παραπάνω, καταψηφίζουμε το νομοσχέδιο.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής)**: Ευχαριστούμε την Ειδική Αγορήτρια της Νέας Αριστεράς κυρία Φωτίου.

Αμέσως τώρα, μέσω των υπηρεσιών WebEx, θα δώσουμε τον λόγο στον κ. Δελβερούδη, Ειδικό Αγορητή από τη Νίκη και στη συνέχεια θα σας ανακοινώσω και τους φορείς τους οποίους θα καλέσουμε για τη δεύτερη συνεδρίαση της Επιτροπής που θα γίνει τη Δευτέρα.

Έχετε τον λόγο κ. Δελβερούδη.

**ΚΟΜΝΗΜΟΣ ΔΕΛΒΕΡΟΥΔΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”)**: Ευχαριστώ πολύ, κύριε Πρόεδρε.

Καταρχάς, πριν ξεκινήσω, θα ήθελα να ζητήσω συγγνώμη από τους συναδέλφους και από το Προεδρείο για την διαδικτυακή τοποθέτησή μου ως Ειδικός Αγορητής, αλλά δεν μπορούσα να παραβρεθώ έγκαιρα στην Αθήνα για σοβαρούς λόγους.

Οι εργασίες της Επιτροπής Παραγωγής και Εμπορίου για το 2025, ξεκινούν με την εξέταση του σχεδίου νόμου του Υπουργείου Τουρισμού σχετικά με τη θέσπιση προδιαγραφών των ακινήτων βραχυχρόνιας μίσθωσης, την περιβαλλοντική κατάταξη των καταλυμάτων, την απλούστευση της διαδικασίας σύνδεσης τουριστικών επενδύσεων και τις ειδικότερες διατάξεις ελέγχου και ενίσχυσης του πλαισίου των τουριστικών υποδομών.

Αρχικά, όσον αφορά το ζήτημα των βραχυπρόθεσμων μισθώσεων, κάθε παρέμβαση στην επιχειρηματική ελευθερία θα πρέπει να γίνεται πολύ μελετημένα, με σεβασμό στις συνταγματικές αρχές της ελεύθερης συμμετοχής στην οικονομική ζωή της χώρας και της αναλογικότητας. Δυστυχώς, το παρόν νομοσχέδιο δείχνει προχειρότητα και αδιαφορία για τους χιλιάδες συμπολίτες μας που επένδυσαν επιχειρηματικά στις βραχυχρόνιες μισθώσεις, καθώς ανατρέπεται αιφνιδιαστικά και ανεξήγητα ο επενδυτικός σχεδιασμός χιλιάδων ιδιοκτητών που επένδυσαν με βάση το υφιστάμενο νομικό πλαίσιο για τις βραχυπρόθεσμες και βραχυχρόνιες μισθώσεις. Το νομοθετικό σώμα θα πρέπει να λάβει υπόψη, ότι υπάρχουν άνθρωποι που ζουν αποκλειστικά από τις βραχυχρόνιες μισθώσεις, οι οποίες, ως κατ’ εξοχήν τουριστικός θεσμός, έχουν ενισχύσει σημαντικά την ελληνική οικονομία.Τα τελευταία χρόνια παρατηρείται θεαματική αύξηση των τουριστών από το εξωτερικό στην πατρίδα μας. Σε αυτή την αύξηση, συνέβαλε σημαντικά και η συνεχόμενη αύξηση των κλινών της βραχυχρόνιας μίσθωσης. Οι συνολικές κλίνες της βραχυχρόνιας μίσθωσης έχουν ήδη υπερβεί το 1.000.000, ξεπερνώντας τις ξενοδοχειακές κλίνες, ο αριθμός των οποίων αυξάνεται με βραδείς ρυθμούς.

Δεν είναι οι μεγαλοεπιχειρηματίες που επηρεάζονται από το παρόν νομοσχέδιο, αλλά πολλοί συμπολίτες μας οι οποίοι, διαθέτοντας ή κληρονομώντας κάποιο ακίνητο, στράφηκαν επαγγελματικά στην εκμετάλλευσή του, ειδικότερα κατά την περίοδο της οικονομικής κρίσης του 2010 όπου πολλοί έχασαν τις δουλειές τους και έπρεπε να βρουν έναν άλλο τρόπο επιβίωσης. Πλήθος εμπορικών καταστημάτων και αποθηκών, που σχετίζονταν με εμπορικές δραστηριότητες, έκλεισαν λόγω οικονομικής δυσπραγίας στα χρόνια της κρίσης. Πέρα από τις πολλαπλές εκκρεμότητες που προέκυψαν -φθορές, απλήρωτα ενοίκια, λογαριασμοί κ.λπ.- τα ακίνητα αυτά για αρκετό χρονικό διάστημα έμειναν εντελώς αδιάθετα. Πολλές γειτονιές ερήμωσαν εξαιτίας αυτής της κατάστασης. Μετά το 2015 και την διάχυση και την περαιτέρω, ας πούμε, ανάπτυξη του θεσμού της βραχυχρόνιας μίσθωσης, πολλοί μικροϊδιοκτήτες με αποταμιεύσεις ή με δάνεια προχώρησαν σε αλλαγή χρήσης των ακινήτων τους από καταστήματα σε κατοικίες και τα ανακαίνισαν πλήρως. Ήρθε μετά η τριετία της πανδημίας και περίμεναν ουσιαστικά τώρα αυτά τα χρόνια να αποσβέσουν την επένδυση τους και να έχουν και κάποιο κέρδος.

Επομένως, πρέπει να δούμε το όλο θέμα με πολύ σεβασμό προς τους ανθρώπους αυτούς και όπως είπα και στην αρχή, κάθε παρέμβαση ή περιορισμός σε αυτή τη δραστηριότητα θα πρέπει να μην είναι επαχθέστερος από το αναγκαίο για την επίτευξη του επιδιωκόμενου αποτελέσματος μέτρο. Και δεν είναι μόνο οι ιδιοκτήτες ακινήτων που θίγονται, επαγγέλματα που επλήγησαν από την κρίση, που επεβίωσαν χάρη στην άνθηση της βραχυχρόνιας μίσθωσης. Επαγγέλματα, που ενδεικτικά αναφέρω, όπως, ηλεκτρολόγοι, υδραυλικοί, ελαιοχρωματιστές, διακοσμητές, συνεργεία ανακαινίσεων, έμποροι ειδών υγιεινής, επιπλοποιοί, καθαρίστριες, συνεργεία καθαρισμού και ούτω καθεξής. Τα έσοδα της βραχυχρόνιας μίσθωσης, δηλαδή, διαχέονται κυρίως στα μεσαία και χαμηλά οικονομικά λαϊκά στρώματα, επιστρέφουν στο λαό.

Όλους αυτούς επηρεάζει το παρόν νομοσχέδιο, αφήνοντας ακατανόητα και αναιτιολόγητα εκτός νομικού πλαισίου ένα μεγάλο αριθμό καταλυμάτων, που δεν πληρούν τις εισαγόμενες προϋποθέσεις με αυτό το σχέδιο νόμου ευνοώντας τις μεγάλες ξενοδοχειακές μονάδες. Αλλά και το δημόσιο ταμείο βγαίνει κερδισμένο από την άνθηση της συγκεκριμένης επιχειρηματικής δραστηριότητας, καθώς η παραγωγικότητα και το κέρδος της αποφέρουν περισσότερους φόρους για το Κράτος. Από την άλλη δεν υποστηρίζουμε ότι πρέπει να αφεθεί ανεξέλεγκτος ο θεσμός των βραχυπρόθεσμων μισθώσεων, δεδομένου ότι αυτές έχουν επηρεάσει και τις τιμές των μακροχρόνιων μισθώσεων, προκαλώντας έμμεσα την αύξηση τους.

Στη συνέχεια αναφέρομαι επιγραμματικά σε κάποιες παρατηρήσεις που έχω από την πρώτη ανάγνωση του νομοσχεδίου, επιφυλασσόμενοι βέβαια να τοποθετηθούμε ολοκληρωμένα και στην Ολομέλεια και στις επόμενες συνεδριάσεις.

Η διάταξη που, πραγματικά, θα «γονατίσει» τη βραχυχρόνια μίσθωση, θέτοντας αυτόματα εκτός αγοράς πολλές χιλιάδες ακινήτων είναι το άρθρο 3 του νομοσχεδίου, το οποίο αποκλείει από τη βραχυχρόνια μίσθωση χιλιάδες ακίνητα, τα οποία προσαρμόστηκαν και διατίθενται σήμερα για αυτή τη χρήση. Θα πρέπει να μας απαντήσει η κυρία Υπουργός για ποιο λόγο αποκλείονται από τη βραχυχρόνια μίσθωση τα ακίνητα που άλλαξαν χρήση μετά τις 28/7/2011.Τι εξυπηρετεί ο αποκλεισμός των ακινήτων που δεν διαθέτουν χρήση κύριας κατοικίας, όπως αποθήκες, υπόγεια και πρώην βιοτεχνικά ή βιομηχανικά κτίρια; Τι θα γίνουν όλα αυτά τα ακίνητα, τα οποία έχουν σχεδιαστεί για τη συγκεκριμένη χρήση και πώς θα καλυφθεί τουριστικά η μεγάλη ζήτηση καταλυμάτων; Θα καλύψουν όλες τις ανάγκες οι ξενοδοχειακές μονάδες και αν ναι, αυτό δεν συνιστά ξεκάθαρη εύνοια του μεγάλου κεφαλαίου, απέναντι στους μικρομεσαίους; Τι εξυπηρετεί δηλαδή η επιχειρηματική καταστροφή όσων σχεδίαζαν με βάση το υφιστάμενο νομικό πλαίσιο; Σε κάθε περίπτωση, ο οποιοσδήποτε περιορισμός θα πρέπει να ισχύσει από την έναρξη ισχύος του νόμου και μετά, δηλαδή, να μην περιλαμβάνει τα ήδη υφιστάμενα ακίνητα που χρησιμοποιούνται για αυτού του είδους τις μισθώσεις.

Δεύτερον, τα προβλεπόμενα πρόστιμα είναι πολύ υψηλά, λαμβανομένου υπόψιν ότι σε πλείστες περιπτώσεις έχουμε απλώς ένα συμπληρωματικό εισόδημα για τον ιδιοκτήτη. Το πρόστιμο των 5.000 ευρώ σε όλους τους ιδιοκτήτες οριζόντια, ανεξαρτήτως μισθώματος, είναι εντελώς παράλογο και ουσιαστικά τι κάνει; «Στραγγαλίζει» τους μικρούς επιχειρηματίες που μπορεί να μισθώνανε για 30 ή για 50 ευρώ ημερησίως, ενώ παράλληλα δεν προκαλεί καμία ανησυχία στους μεγάλους επιχειρηματίες ...(*πρόβλημα σύνδεσης)… .* Τα πρόστιμα πρέπει να είναι εύλογα και δίκαια και ανάλογα φυσικά και με το ύψος της κάθε μίσθωσης. Δεν μπορούμε, σύμφωνα με τη συνταγματική αρχή της ισότητας, να κρίνουμε με τον ίδιο τρόπο ανόμοιες περιπτώσεις.

Τρίτον, οι προβλεπόμενοι έλεγχοι εγείρουν ζητήματα για το άσυλο της κατοικίας και προλειαίνουν το έδαφος για αυθαιρεσίες. Επιπλέον δεν διευκρινίζεται με ποιο τρόπο θα ειδοποιείται ο μισθωτής, είτε βρίσκεται στο μίσθιο κατά την ώρα ελέγχου είτε απουσιάζει εκείνη την ώρα, ούτε ορίζεται δική του υποχρέωση να δεχθεί την είσοδο των ελεγκτών. Μάλιστα, αν ο μισθωτής αρνηθεί να δεχθεί τον έλεγχο, το πρόστιμο θα βαρύνει εντελώς παράλογα τον ιδιοκτήτη, ο οποίος φυσικά δεν έχει καμία υπαιτιότητα. Επιπλέον, δεν λαμβάνεται υπόψη η ιερότητα του οικιακού ασύλου, ούτε διευκρινίζεται αν θα παρευρίσκεται στον έλεγχο και κάποιος δικαστικός λειτουργός.

Όσον αφορά την προμήθεια της πλατφόρμας, συνεχίζει να φορολογείται ο ιδιοκτήτης για αυτή, που είναι ένα σημαντικό ποσοστό της πληρωμής, χωρίς να αντιμετωπίζεται το πρόβλημα των ξένων ιδιοκτησιών, που ενοικιάζονται σε εξωχώριες πλατφόρμες, με αποτέλεσμα να μην εισπράττει τίποτε το ελληνικό δημόσιο από αυτές τις μισθώσεις.

Βασική παράλειψη του νομοσχεδίου συνιστά και η παντελής απουσία μέριμνας για την περίπτωση των καταλυμάτων που βρίσκονται εντός παραδοσιακών οικισμών ή είναι διατηρητέα κτίρια, σύμφωνα με τις κείμενες διατάξεις και δεν μπορούν να γίνουν αυτά που προβλέπει το νομοσχέδιο.

Σχετικά με την ασφάλιση, επειδή τα καταλύματα βραχυχρόνιας μίσθωσης είναι συχνά μέσα σε πολυκατοικίες όπου διαμένουν και άλλοι ένοικοι, πρέπει να διασφαλιστεί και η ασφάλεια προς τρίτους, δηλαδή, των άλλων ενοίκων καθώς και η αποκατάσταση φθορών που τυχόν προκληθούν από το διαμέρισμα της βραχύχρονης μίσθωσης σε άλλα διαμερίσματα ή κοινόχρηστους χώρους. Είναι πολύ πρόσφατο το παράδειγμα της πολυκατοικίας στους Αμπελόκηπους, όπου από ένα διαμέρισμα προκλήθηκαν ...(*πρόβλημα σύνδεσης)…* πολυκατοικίας μετά την έκρηξη που είχαν. Θα πρέπει να δηλώνονται τα στοιχεία αυτών που διαμένουν, ώστε να γίνει ασφάλεια αστικής ευθύνης και ασφάλεια επισκευής ζημιών, προερχόμενες από το διαμέρισμα της βραχύχρονης μίσθωσης. Έτσι, θα διασφαλίζονται και τα υπόλοιπα διαμερίσματα της πολυκατοικίας.

Ως προς το Μέρος Β΄ του νομοσχεδίου, να πούμε ότι αντιλαμβανόμαστε την ανάγκη αποφυγής των γραφειοκρατικών διαδικασιών που εμποδίζουν, ενδεχομένως, την ανάπτυξη μιας οικονομικής δραστηριότητας που ασκούν φυσικά ή νομικά πρόσωπα και εν προκειμένω της δραστηριότητας των γραφείων ενοικιάσεων αυτοκινήτων, των επιχειρήσεων εκμίσθωσης μοτοσικλετών, τρίτροχων ή και τετράτροχων οχημάτων, άνω των 50 κυβικών εκατοστών και το ναυλομεσιτικών γραφείων. Ωστόσο, η ένταξη των ως άνω δραστηριοτήτων στο πεδίο εφαρμογής του ν.4442/2016, δεν φαίνεται να έχει να κάνει τόσο με την απλοποίηση του πλαισίου της λειτουργίας τους όσο με την πάγια πολιτική που ακολουθεί η Κυβέρνηση και δεν είναι άλλη από την ανεύρεση τρόπων είσπραξης χρημάτων από τους πολίτες, με τη μορφή παραβόλων ή κυρώσεων ανερχομένων σε υπέρογκα και δυσανάλογα ποσά.

Συγκεκριμένα, με τις διατάξεις των άρθρων 12 και 14, προβλέπονται αντίστοιχα το παράβολο για την υποβολή της γνωστοποίησης λειτουργίας δραστηριότητας του φορέα και οι διοικητικές κυρώσεις που επιβάλλονται σε βάρος του φορέα σε περίπτωση παραβάσεων ως προς την υποβολή γνωστοποίησης. Μάλιστα, στο άρθρο 15 παράγραφος 1 του ν.4442/2016, το οποίο παραπέμπει το άρθρο 14 του παρόντος σχεδίου, ορίζεται ότι η παράλειψη γνωστοποίησης πριν από την έναρξη λειτουργίας της οικονομικής δραστηριότητας ή η παράλειψη γνωστοποίησης των στοιχείων που πρόκειται να μεταβληθούν ή που μεταβλήθηκαν ή η παροχή αναληθών στοιχείων, κατά την γνωστοποίηση ή τη μεταβολή, επισύρει διοικητικό πρόστιμο από 100 έως 20.000 ευρώ.

Η Κυβέρνηση εξακολουθεί να νομοθετεί με εξουσιοδοτικές διατάξεις. Το κάνει σε κάθε νομοσχέδιο. Το κάνει και με το παρόν νομοσχέδιο, με το άρθρο 15. Παραπέμπει σε Κοινές Υπουργικές Αποφάσεις, που θα εκδοθούν μελλοντικά και με τις οποίες θα καθορίζεται το περιεχόμενο και η διαδικασία της γνωστοποίησης, ο τρόπος γνωστοποίησης στοιχείων σε περίπτωση επικείμενης μεταβολής τους, οι αρχές στις οποίες κοινοποιούνται, η γνωστοποίηση και οι μεταβολές της, όπως και το ύψος του παράβολου, το εύρος των επιβαλλόμενων κυρώσεων, η κλιμάκωση και τα κριτήρια επιμέτρησης τους, η διαδικασία επιβολής τους, καθώς και κάθε άλλο σχετικό θέμα. Δηλαδή, μας καλείτε να συζητήσουμε και να ψηφίσουμε νομοσχέδια, χωρίς ουσιαστικά να γνωρίζουμε το περιεχόμενό τους ή τέλος πάντων χωρίς να γνωρίζουμε όλο το περιεχόμενο. Δεν συμφωνούμε με τέτοιες τακτικές νομοθέτησης και το έχουμε δηλώσει και στο παρελθόν.

Όσον αφορά το Γ΄ Μέρος του νομοσχεδίου γίνεται λόγος για ενίσχυση του τουρισμού. Δεν γνωρίζω αν θα ενισχυθεί ο τουρισμός με τις κολυμβητικές δεξαμενές, τις πισίνες που αναφέρει το άρθρο 23, σύμφωνα με το οποίο, για πρώτη φορά, προβλέπεται η πλήρωση των κολυμβητικών δεξαμενών ξενοδοχείων ή άλλων τουριστικών καταλυμάτων με θαλασσινό νερό, κάτι που μέχρι σήμερα ήταν επιτρεπτό μόνο στις πισίνες των πλοίων. Μήπως, όμως, αυτή η πρόβλεψη δεν αφορά στον τουρισμό, αλλά περισσότερο στο περιβάλλον και στην πολεοδομία;

Το παραπάνω μέτρο, ως μέσο για τη μείωση της κατανάλωσης του πόσιμου νερού, για να μην ξοδεύουμε το τόσο πολύτιμο νερό που φέτος με την λειψυδρία ήταν πολυτιμότερο από τον χρυσό, ιδίως σε περιοχές που αντιμετωπίζουν ζήτημα επάρκειάς του, μας βρίσκει σύμφωνους. Όμως στη ρύθμιση αυτή δεν υπάρχει καμία αναφορά στις προδιαγραφές της ποιότητας του νερού, στις προδιαγραφές των δεξαμενών και την καταλληλόλητά τους για θαλασσινό νερό, αλλά ούτε και στον τρόπο διαχείρισης του νερού ως αποβλήτου. Και αυτό είναι πολύ σοβαρό για το περιβάλλον όπως αναφέρθηκε και προηγουμένως. Δεν μπορεί, δηλαδή, να αποδίδουμε στο περιβάλλον ένα νερό το οποίο έχει υπερχλωριωθεί ή έχουν προστεθεί διάφορα χημικά σε αυτό και να το επιστρέφουμε εμείς στη θάλασσα ως ένα απόβλητο το οποίο έχει χρησιμοποιηθεί από το ξενοδοχείο. Επίσης, δεν γίνεται αναφορά και στον περιβαλλοντικό και αισθητικό κίνδυνο καταστροφής μιας παραλίας, όταν σε μια παραλία στην οποία υπάρχουν δύο μεγάλες ξενοδοχειακές μονάδες που θέλουν και οι δύο να μεταφέρουν με σωληνώσεις νερό από τη θάλασσα στην πισίνα. Για αυτό θα πρέπει φυσικά να προσδιοριστούν από αρμόδια υπηρεσία οι τεχνικές προδιαγραφές αυτής της εγκατάστασης για το πώς θα γίνει, ώστε να διασφαλιστούν οι περιβαλλοντικοί όροι.

Τέλος, θα ήθελα να αναφερθώ, όπως αναφέρθηκαν και όλοι οι συνάδελφοι, στη ρύθμιση που υποτίθεται ότι αποσκοπεί στην κάλυψη στεγαστικών αναγκών των δημοσίων υπαλλήλων, των ιατρών, των νοσηλευτών του ΕΣΥ, των εκπαιδευτικών, του ένστολου προσωπικού της Ελληνικής Αστυνομίας, του Πυροσβεστικού και Λιμενικού Σώματος. Είναι δυνατόν να θεωρείτε πως θα δοθεί λύση σε αυτό το μείζον πρόβλημα με την εποχική μίσθωση δωματίων προσωπικού, κυρίως, ξενοδοχειακών καταλυμάτων; Πρώτον, λέτε «εποχική μίσθωση», δηλαδή, για μερικούς μήνες κατά τους οποίους δεν λειτουργούν τα ξενοδοχεία. Μετά τι θα κάνουν αυτοί οι άνθρωποι; Πού θα κοιμούνται; Εάν έχουν οικογένειες, δηλαδή, θα μεταφέρουν τις οικογένειες κ.λπ.; Δεύτερον, στην Αιτιολογική Έκθεση λέτε ότι προβλέπεται η δυνατότητα διαμονής στα δωμάτια προσωπικού των ξενοδοχείων με ειδικούς όρους και συμφωνίες, δηλαδή, χωρίς να ορίζονται ούτε το μίσθωμα ούτε και άλλοι ειδικότεροι όροι. Αυτό είναι απαράδεκτο. Θα έπρεπε, τουλάχιστον, να διατίθενται δωρεάν. Αφού δεν μπορείτε να καλύψετε τις στεγαστικές τους ανάγκες για όλους τους μήνες του χρόνου, τουλάχιστον, αν είναι κάποιος που είναι μόνος του, να μένει δωρεάν.

Η διάταξη αυτή είναι ασέβεια στο πρόσωπο των δημοσίων υπαλλήλων, των ιατρών, των εκπαιδευτικών, των αστυνομικών, των πυροσβεστών του Λιμενικού Σώματος οι οποίοι καλούνται να αντιμετωπίσουν το σοβαρότατο πρόβλημα της στέγασης, όταν διορίζονται σε αυτές τις περιοχές, εκτός της μόνιμης κατοικίας τους, μακριά από τις οικογένειές τους ακόμα και σε ακριτικά μέρη και, κυρίως, στα τουριστικά μέρη. Γνωρίζετε ότι τα δωμάτια στα περισσότερα ξενοδοχεία είναι σχεδιασμένα επίσης για προσωρινή χρήση και συχνά στερούνται στοιχειωδών και επαρκών εγκαταστάσεων.

Εμείς, ως Νίκη, απαιτούμε η Πολιτεία να εξασφαλίσει σε όλους τους Δήμους τα απαραίτητα κονδύλια για δωρεάν στέγαση των συγκεκριμένων κατηγοριών εργαζομένων οι οποίοι πραγματικά δεν θα πρέπει να ταλαιπωρούνται. Να γίνει υποχρεωτική η εφαρμογή του άρθρου 32 του ν.4483/2017 περί δωρεάν στέγασης -υπάρχει αυτός ο λόγος- και να επεκταθεί και σε όλους τους Δήμους, όπου διορίζονται οι εν λόγω κατηγορίες εργαζομένων. Αντί να γίνει όμως αυτό βλέπουμε ότι η Κυβέρνηση υποστηρίζει με κάθε τρόπο τα θέλω των μεγαλοξενοδόχων και είναι αδιανόητο να μιλάμε για μίσθωση των δωματίων του προσωπικού των ξενοδοχείων.

Κύριε Πρόεδρε, δεν θα επεκταθώ περαιτέρω και ζητώ συγνώμη για την κατάχρηση του χρόνου. Θα έχουμε τη δυνατότητα στις επόμενες συνεδριάσεις να τοποθετηθούμε αναλυτικά. Μέχρι τώρα, και σύμφωνα με την τοποθέτησή μου, επί της αρχής του νομοσχεδίου επιφυλασσόμαστε για την Ολομέλεια.

Ευχαριστώ πολύ.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρίες και κύριοι συνάδελφοι, να ανακοινώσω μια αλλαγή στον προγραμματισμό. Η συνεδρίαση της επιτροπής μας για τη δεύτερη ανάγνωση ορίζεται τελικά για την Τετάρτη 15 Ιανουαρίου, όχι στις 10 το πρωί όμως όπως ανακοινώθηκε, αλλά στις 12 το μεσημέρι.

Η δεύτερη ανακοίνωση που θέλω να κάνω είναι οι φορείς που θα προσκληθούν. Όπως πάντα φροντίσαμε για την αναλογική επιλογή, σύμφωνα με τις προτάσεις που κατέθεσαν τα κόμματα. Καλούμε 18 φορείς, περισσότερους από το συνηθισμένο και είναι οι εξής. Ξενοδοχειακό Επιμελητήριο Ελλάδος, Σύνδεσμος Ελληνικών Τουριστικών Επιχειρήσεων, Ένωση Μαρίνων Ελλάδος, Τεχνικό Επιμελητήριο Ελλάδος, Πανελλήνια Ένωση Ιδιοκτητών Επιχειρηματιών Κάμπινγκ, Μητρόπολη Θεσσαλονίκης, Εταιρεία Ακινήτων Δημοσίου, Συνομοσπονδία Επιχειρηματιών Τουριστικών Καταλυμάτων Ελλάδος, Πανελλήνια Ομοσπονδία Ξενοδόχων, Πανελλήνια Ομοσπονδία Ιδιοκτητών Ακινήτων, Σύνδεσμος Εταιρειών Βραχυχρόνιας Μίσθωσης Ακινήτων, Σύνδεσμος Τουριστικών Επιχειρήσεων Ενοικιάσεως Αυτοκινήτων Ελλάδος, Σύνδεσμος Δήμων Ιαματικών Πηγών Ελλάδος, Ελληνική Εταιρία Προστασίας της Φύσης, Ομοσπονδία Συνδέσμων Τουριστικών και Ταξιδιωτικών Γραφείων Ελλάδος, Συνδικάτο Επισιτισμού - Τουρισμού Ξενοδοχοϋπαλλήλων νομού Αττικής, Ελληνική Εταιρεία Προστασίας Περιβάλλοντος και Πολιτισμού, Πανελλήνια Ομοσπονδία Εργαζομένων στον Επισιτισμό Τουρισμό.

Αυτοί είναι οι φορείς που καλούνται, νομίζω καλύπτουμε όλες τις προτάσεις των κομμάτων, αναλογικά πάντα και σύμφωνα με την κοινοβουλευτική τους εκπροσώπηση.

Κυρία Βέττα, ζητήσατε τον λόγο. Παρακαλώ, σας ακούμε.

**ΚΑΛΛΙΟΠΗ ΒΕΤΤΑ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Κύριε Πρόεδρε, έχετε αφήσει έξω την ΑΔΕΔΥ, μιας και υπάρχει ειδικό άρθρο, είναι η «ομπρέλα». Οι δημόσιοι υπάλληλοι είναι κάτω από την ΑΔΕΔΥ, μια ολόκληρη διάταξη αναφέρεται στους γιατρούς, στους καθηγητές, γιατί να μην την καλέσουμε;

Δεύτερον, αφήσατε επίσης το Σύλλογο Ελλήνων Αρχαιολόγων. Υπάρχει το άρθρο 28 και θα θέλαμε να ακούσουμε την άποψή τους αφού είναι ο πιο αρμόδιος φορέας.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Κυρία Βέττα, οι διατάξεις είναι πάνω από 50, οι προτάσεις των κομμάτων είναι επίσης περισσότερες από 50. Θα σας πω μόνο ένα αριθμητικό δεδομένο. Από τις προτάσεις που τελικά προσκλήθηκαν, επτά κατατέθηκαν από τη Νέα Δημοκρατία, δέκα από το ΠΑΣΟΚ, επτά από τον ΣΥΡΙΖΑ και βεβαίως έξι από Νέα Αριστερά, Πλεύση Ελευθερίας, Ελληνική Λύση, Σπαρτιάτες, γιατί ζητώ και την αριθμητική ικανοποίηση των προτάσεων και είναι παραπάνω από αναλογικό το ζήτημα.

Εσείς κρίνετε ότι είναι σημαντικό για μία διάταξη, εμείς κρίναμε εδώ, για να σας πω το σκεπτικό μου, ότι η βασική κατεύθυνση του νομοσχεδίου είναι ο τουρισμός και οι αλλαγές στο Airbnb, στα καταλύματα κ.λπ. και προτιμήσαμε φορείς επιχειρηματικότητας και εργαζόμενους στον κλάδο του τουρισμού. Αυτή ήταν η σκέψη μας. Δεν λέω ότι δεν έχετε δίκιο, οι δύο διατάξεις που επικαλείστε ασφαλώς αφορούν τους φορείς που προτείνατε, πλην όμως το ίδιο ισχύει και για όλους τους άλλους φορείς. Ελπίζω να σας ικανοποίησε η απάντησή μου. Σας ακούω.

**ΚΑΛΛΙΟΠΗ ΒΕΤΤΑ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Είναι οι αρμόδιοι φορείς να απαντήσουν σε αυτά τα θέματα. Δεν καταλαβαίνω, ας είναι 20 οι φορείς.

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Σας εξηγώ, έχετε αντιληφθεί το αριθμητικό ζήτημα; Το αναλογικό;

**ΚΑΛΛΙΟΠΗ ΒΕΤΤΑ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Το έχω αντιληφθεί.

Για παράδειγμα για το άρθρο 28, ποιος αρμόδιος φορέας θα απαντήσει;

**ΧΡΗΣΤΟΣ ΜΠΟΥΚΩΡΟΣ (Πρόεδρος της Επιτροπής):** Θέλετε, δηλαδή, και την ΑΔΕΔΥ και την Ένωση Αρχαιολόγων; Ορίστε ενώπιον των συναδέλφων.

**ΚΑΛΛΙΟΠΗ ΒΕΤΤΑ (Ειδική Αγορήτρια της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Το Σύλλογο Ελλήνων Αρχαιολόγων.

**ΧΡΗΣΤΟΣ ΜΠΟΥΚΩΡΟΣ (Προέδρος της Επιτροπής):** Μιλάτε για τον εκκλησιαστικό τουρισμό;

**ΚΑΛΛΙΟΠΗ ΒΕΤΤΑ (Ειδική Αγορήτρια της Κ.Ο. «ΣΥΡΙΖΑ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Ναι.

**ΧΡΗΣΤΟΣ ΜΠΟΥΚΩΡΟΣ (Προέδρος της Επιτροπής):** Έχουμε καλέσει τη Μητρόπολη Θεσσαλονίκης.

**ΚΑΛΛΙΟΠΗ ΒΕΤΤΑ (Ειδική Αγορήτρια της Κ.Ο. «ΣΥΡΙΖΑ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Δεν φτάνει αυτό.

**ΧΡΗΣΤΟΣ ΜΠΟΥΚΩΡΟΣ (Προέδρος της Επιτροπής):** Όμως, ανγια κάθε άρθρο καλέσουμε 5 φορείς, ενδεικτικό και αναλογικό είναι. Σας εξήγησα. Λοιπόν θα καλέσουμε και την ΑΔΕΔΥ.

**ΚΑΛΛΙΟΠΗ ΒΕΤΤΑ (Ειδική Αγορήτρια της Κ.Ο. «ΣΥΡΙΖΑ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Και τον Σύλλογο Ελλήνων Αρχαιολόγων.

**ΧΡΗΣΤΟΣ ΜΠΟΥΚΩΡΟΣ (Προέδρος της Επιτροπής):** Όχι, δεν γίνεται αυτό γιατί θα σηκώσει κι άλλος συνάδελφος το χέρι προσθέτοντας και επιμένοντας και θα φτάσουμε στους 70 φορείς.

**ΚΑΛΛΙΟΠΗ ΒΕΤΤΑ (Ειδική Αγορήτρια της Κ.Ο. «ΣΥΡΙΖΑ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»):** Μα είναι για τα βυζαντινά μνημεία.

**ΧΡΗΣΤΟΣ ΜΠΟΥΚΩΡΟΣ (Προέδρος της Επιτροπής):** Κυρία Βέττα, μην εκμεταλλεύεται την υποχώρησή μου. Θέσατε ως πρώτο να καλέσουμε την ΑΔΕΔΥ. Καλούμε την ΑΔΕΔΥ. Παρακαλώ την υπηρεσία να καταγράψει και την ΑΔΕΔΥ. Ανακοινώθηκαν οι φορείς. Δεν μπορούμε να καλέσουμε ούτε τη Θεολογική Σχολή ούτε κανέναν άλλον πια. Έχουν ανακοινωθεί οι φορείς. Κατά παρέκκλιση για την κυρία Βέττα προσθέσαμε έναν επιπλέον φορέα, τον οποίο ήδη ανακοίνωσα και είναι η ΑΔΕΔΥ.

Συνεχίζουμε την επεξεργασία του νομοσχεδίου. Να περάσουμε στον Ειδικό Αγορητή της Πλεύσης Ελευθερίας, τον κ. Καζαμία. Έχετε τον λόγο για 15 λεπτά.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ κύριε Πρόεδρε.

Το νομοσχέδιο του Υπουργείου Τουρισμού που έχουμε μπροστά μας, φοβόμαστε, ότι δεν αντιμετωπίζει τα κεντρικά προβλήματα του κλάδου του τουρισμού και ούτε βεβαίως αντιμετωπίζει με τις διατάξεις του για τα Airbnb το κοινωνικό και οικονομικό πρόβλημα των πολύ υψηλών ενοικίων που ταλαιπωρεί ένα μεγάλο μέρος των συμπολιτών μας. Η προσέγγιση που υιοθετεί είναι αποσπασματική και για μία ακόμη φορά επιβεβαιώνει το γεγονός ότι το Υπουργείο Τουρισμού δεν φαίνεται να έχει μία στρατηγική προσέγγιση στα προβλήματα του τουρισμού. Δεν είναι η πρώτη φορά που συζητάμε νομοσχέδιο του Υπουργείου Τουρισμού τους τελευταίους 18 μήνες. Κάθε φορά έρχονται ερανιστικά νομοσχέδια τα οποία περιέχουν αποσπασματικά άρθρα και αυτά δείχνουν ότι υπάρχει μία έλλειψη στρατηγικής. Αυτή η έλλειψη στρατηγικής αφορά και τον ίδιο τον κλάδο του τουρισμού, αλλά και το ζήτημα το οποίο υποτίθεται ότι το Μέρος Α΄ του νομοσχεδίου προσπαθεί να αντιμετωπίσει, που είναι το ζήτημα των υψηλών ενοικίων. Δηλαδή, το ζήτημα της ρύθμισης του κλάδου τις βραχυχρόνιας μίσθωσης των Airbnb.

Η προσέγγιση που φαίνεται να προέρχεται από το νομοσχέδιο αυτό, όπως και από τα προηγούμενα νομοσχέδια, είναι μία προσέγγιση που στην πραγματικότητα προάγει το μοντέλο ενός μη βιώσιμου τουρισμού με χαμηλές περιβαλλοντικές προδιαγραφές. Και αντιθέτως, παρά το γεγονός ότι ακούμε κατά καιρούς Υπουργούς να λένε το αντίθετο, θεωρούμε ότι προάγει ένα μοντέλο υπερτουρισμού το οποίο βλέπει τον τουρισμό ως έναν κλάδο ο οποίος μετριέται μόνο ποσοτικά, σε αριθμό αφίξεων από το εξωτερικό, στον αριθμό των κλινών, των ξενοδοχείων που απασχολούνται. Και βεβαίως πρόκειται για μια προσέγγιση η οποία δίνει μειωμένη σημασία στα χρόνια προβλήματα των εργαζομένων στον κλάδο του τουρισμού. Θα πρέπει εδώ να υπενθυμίσουμε, ότι ο τουρισμός καταλαμβάνει περίπου το 10% της εθνικής οικονομίας και οι εργαζόμενοι στον κλάδο του τουρισμού, οι οποίοι εργάζονται για δεκαετίες κάτω από επαχθέστατες συνθήκες, συνεχίζουν παρά την άνθηση που έχει ο κλάδος να εργάζονται και με χαμηλές αποδοχές και σε συνθήκες εργασίας οι οποίες σε πολλές περιπτώσεις, όπως θυμόμαστε από εικόνες που έχουμε δει στο παρελθόν, είναι απάνθρωπες.

Το νομοσχέδιο απαρτίζεται από 3 βασικά Μέρη. Θα ξεκινήσω με τα σχόλια μας για το Μέρος Α΄ που σχετίζεται με το ρυθμιστικό πλαίσιο για τις βραχυχρόνιες μισθώσεις, το οποίο στην πραγματικότητα εισάγει τέσσερις σειρές κριτηρίων, όπως είναι για παράδειγμα το γεγονός ότι τα Airbnb θα πρέπει να έχουν πυροσβεστήρες, ανιχνευτές καπνού, ρελέ διακοπής ρεύματος, φαρμακεία, πιστοποιητικά μυοκτονίας κ.λπ., αλλά και άλλες ρυθμίσεις, όπως είναι η υποχρεωτική ασφάλιση, όπως είναι οι χώροι κύριας χρήσης κάτω από κάποιες προδιαγραφές με βάση τον νόμο του 2012. Οι όποιες αυτές ρυθμίσεις δυσκολεύουν πάρα πολλούς ιδιοκτήτες σήμερα από το να συνεχίσουν να βρίσκονται στην αγορά των Airbnb.

Σκοπός αυτών των ρυθμίσεων δεν είναι μόνο να προστατεύσει, όπως φαίνεται αρχικά, τους χρήστες των Airbnb, κάτι το οποίο θα βλέπαμε θετικά. Αλλά υπάρχει μία συνειδητή προσπάθεια να αποκλειστούν κάποιοι ιδιοκτήτες Airbnb από την αγορά και αυτό δεν γίνεται για να ωφεληθεί η μεγάλη μερίδα των μικροϊδιοκτητών που ενεργοποιούνται σε αυτή την αγορά. Φοβόμαστε ότι γίνεται για να ωφεληθούν κυρίως 2 κατηγορίες. Η κατηγορία των ξενοδόχων, η οποία διαχρονικά διαμαρτύρεται από το γεγονός ότι η αγορά των Airbnb αυξάνεται ραγδαία εις βάρος της αγοράς των ξενοδοχείων, καθώς και για την διευκόλυνση με βάση τις προδιαγραφές που εισάγει το άρθρο 3 του νομοσχεδίου για τη διευκόλυνση των εταιρειών που ενεργοποιούνται στον κλάδο του Airbnb και οι οποίες, βεβαίως, μπορούν να αντέξουν τον ανταγωνισμό αν αρχίσουν να πληρούν τις προδιαγραφές που εισάγει το νομοσχέδιο.

Συνεπώς, με τις ρυθμίσεις αυτές θεωρούμε ότι ένα μέρος των μικροϊδιοκτητών που επωφελούνταν μέχρι τώρα από την αγορά των Airbnb θα τεθεί εκτός της αγοράς αυτής. Ενώ, ταυτόχρονα, δεν πιστεύουμε ότι αντιμετωπίζεται με τα μέτρα αυτά το άλλο σοβαρό πρόβλημα που είναι το πρόβλημα της εκτίναξης των ενοικίων στα αστικά κέντρα της χώρας ιδίως, διότι πρόκειται για μέτρα τα οποία δεν αλλοιώνουν ριζικά την αγορά κατοικίας σε όλη τη χώρα.

Οι ρυθμίσεις αυτές, αν και σε κάποιες περιπτώσεις επαναλαμβάνω είναι εύλογες, όπως οι ρυθμίσεις που αφορούν την υγεία και την ασφάλεια αυτών που χρησιμοποιούν τα Airbnb, ταυτόχρονα συνοδεύονται από ένα καθεστώς προστίμων, το οποίο είναι ιδιαιτέρως προβληματικό. Επιβάλλεται ένα οριζόντιο πρόστιμο της τάξης των 5.000 ευρώ σε όποιους δεν τηρούν τις προδιαγραφές που θέτει το άρθρο 3 του νομοσχεδίου. Σε κάποιες περιπτώσεις, όπως για παράδειγμα, αν ένας ιδιοκτήτης του Airbnb αρνηθεί τον έλεγχο από ελεγκτή της ΑΑΔΕΕ, αυτό μπορεί να γίνει κατανοητό. Αρνείται, δηλαδή, να συμμορφωθεί με το νόμο. Σε άλλες περιπτώσεις, όμως, σύμφωνα με το άρθρο 3, λέει ότι το πρόστιμο των 5.000 ευρώ επιβάλλεται και αν δεν πληρούνται κάποιες από τις προδιαγραφές. Και κάποιες από τις προδιαγραφές αυτές είναι να μην έχει φαρμακείο πρώτων βοηθειών το Airbnb. Θα πρέπει να επιβληθεί πρόστιμο 5.000 ευρώ σε μια τέτοια περίπτωση; Αν δεν υπάρχει πυροσβεστήρας, δεν υπάρχει καμία διαβάθμιση του προστίμου. Είναι ένα οριζόντιο πρόστιμο, το οποίο βεβαίως φαίνεται ότι έχει σκοπό να αποκλείσει κάποιους ιδιοκτήτες από την αγορά και όχι να προστατέψει ορισμένα βασικά κριτήρια ασφάλειας και υγείας γι’ αυτούς που διαμένουν.

Θεωρούμε ότι είναι απαράδεκτο να υπάρχει ένα τόσο υψηλό πρόστιμο όταν λείπουν κάποιες από τις προδιαγραφές του άρθρου αυτού και απαιτείται διαβάθμισή του, ούτως ώστε να αντιστοιχεί με τη σοβαρότητα της παράβασης που γίνεται. Αυτό δεν προβλέπεται από το σχετικό άρθρο αναδεικνύοντας ταυτόχρονα την προχειρότητα με την οποία έχει νομοθετήσει το Υπουργείο όσον αφορά το θέμα αυτό.

Έρχομαι τώρα στο άρθρο 4 του νομοσχεδίου, το οποίο παρουσιάζεται από το Υπουργείο ως μία μεγάλη καινοτομία στο βαθμό που εισάγει την περιβαλλοντική κατάταξη των τουριστικών καταλυμάτων. Η περιβαλλοντική κατάταξη αυτή από μόνη της δεν είναι ένα αρνητικό μέτρο. Ο τρόπος όμως με τον οποίο προβλέπεται μέσα στο νομοσχέδιο και στο άρθρο 4, είναι ιδιαιτέρως προβληματικός. Καταρχήν, αυτοί που κάνουν την κατάταξη θα πρέπει να είναι το Τεχνικό Επιμελητήριο Ελλάδος και το Ξενοδοχειακό Επιμελητήριο Ελλάδος. Θεωρούμε ότι αυτό πρέπει να γίνεται αποκλειστικά από το Υπουργείο Περιβάλλοντος και όχι σε συνεργασία με το Υπουργείο Περιβάλλοντος. Δεύτερον, το άρθρο είναι πάρα πολύ γενικόλογο. Δεν εξηγεί ακριβώς με βάση ποια κριτήρια θα γίνει αυτή η κατάταξη, ούτε εξηγεί πότε θα πρέπει να ολοκληρωθεί και σε τι θα εξυπηρετήσει αυτή η κατάταξη. Πού θα πρέπει να ανακοινώνονται τα αποτελέσματα αυτής της κατάταξης και τι ακριβώς θα εξυπηρετεί. Αυτό οφείλει το νομοσχέδιο να το προβλέπει. Προς το παρόν, έχουμε ένα γενικόλογο άρθρο, το οποίο παρουσιάζει τις προθέσεις του Υπουργείου να κάνει κάτι, σε συνεργασία με άλλους φορείς, οι οποίοι κατά την άποψή μας δεν είναι οι αρμόδιοι για να πραγματοποιήσουν μία περιβαλλοντική κατάταξη και δεν εξηγεί καθόλου - ούτε και η Αιτιολογική Έκθεση - σε τι εξυπηρετεί ακριβώς αυτό και πώς θα βελτιώσει τον τουριστικό κλάδο. Η Αιτιολογική Έκθεση είναι σε πάρα πολλά σημεία επίσης πρόχειρη.

Έρχομαι τώρα στο Μέρος Β΄ που αφορά το πλαίσιο λειτουργίας των γραφείων ενοικίασης οχημάτων, που αριθμητικά αποτελεί το μισό νομοσχέδιο, καλύπτοντας τα 14 από τα 29 άρθρα του νομοσχεδίου. Είναι, πραγματικά, άξιο απορίας το πως έχει συνταχθεί αυτό το Μέρος του νομοσχεδίου. Είναι τόσο δαιδαλώδες, τα άρθρα του είναι τόσο μικρά, που έχει κανείς την αίσθηση ότι συντάχθηκε με τρόπο τέτοιο, ώστε να κάνει το νομοσχέδιο, που μάλλον δεν πρέπει να είχε αυτό το Μέρος ως τον πυρήνα του, αλλά να κάνει τον πυρήνα του νομοσχεδίου, δηλαδή το Μέρος Α, που αφορά τα «Airbnb», να ενταχθεί σε ένα νομοσχέδιο το οποίο έχει έναν επαρκή αριθμό άρθρων.

Για παράδειγμα, να σας αναφέρω μόνο όσον αφορά το πλαίσιο λειτουργίας των γραφείων ενοικίασης οχημάτων, ότι το άρθρο 19 , αφορά την έναρξη ισχύος αυτού του μέρους. Όταν διαβάζει κανείς το άρθρο αυτό, που ορίζει από πότε αρχίζει και ισχύει αυτό το μέρος, το άρθρο τον παραπέμπει στο άρθρο 18, το οποίο, μάλιστα, η παραπομπή δεν γίνεται στο άρθρο18 αυτού του νομοσχεδίου, αλλά στο άρθρο 342 του νομοσχεδίου το οποίο αλλάζει αυτό το μέρος. Όταν πάμε στο άρθρο 18 του νομοσχεδίου μας λέει ότι η έναρξη ισχύος γίνεται για κάποιο μέρος του βάσει του άρθρου 14 και βάσει του άρθρου 16 και κάποιο άλλο μέρος. Μοιάζει, δηλαδή, σαν να θέλει αυτός που διαβάζει το νομοσχέδιο να παίξει ένα παιχνίδι σταυρόλεξου. Γιατί όλα αυτά;

Ο τρόπος με τον οποίο έχει συνταχθεί αυτό το Μέρος του νομοσχεδίου εκτός του τι είναι πρόχειρος, είναι ακαταλαβίστικος, θα έπρεπε να είναι πολύ πιο απλός. Τα άρθρα που χρειάζονται για να προβλεφθούν οι διαδικασίες γνωστοποίησης λειτουργίας, πρέπει να ήταν πάρα πολύ λίγα. Και βεβαίως, θα πρέπει να σουλουπωθεί λίγο αυτό το χάος, που υπάρχει σε αυτό το μέρος του νομοσχεδίου.

Έρχομαι τώρα στο Μέρος Γ΄, που αφορά διατάξεις για αυτό που το Υπουργείο αποκαλεί «ενίσχυση του τουρισμού». Θα αναφερθούμε διεξοδικότερα στις διατάξεις αυτές στην 3η και στην 4η συνεδρίαση της Επιτροπής, όμως θα ήθελα και εγώ με τη σειρά μου να αναφερθώ σήμερα σε δύο κρίσιμα σημεία.

Το πρώτο αφορά το άρθρο 23, για την άντληση και απάντληση νερού, ούτως ώστε να γεμίζουν οι πισίνες των ξενοδοχειακών μονάδων με θαλασσινό νερό. Αυτό, όπως γνωρίζουμε, είναι απόρροια του γεγονότος ότι το Συμβούλιο της Επικρατείας, πριν έναν χρόνο, με την απόφασή του 272/2023, αποφάνθηκε ότι αυτή η διαδικασία, δηλαδή, η απάντληση νερού μέσω αγωγών σε κοινόχρηστους χώρους του αιγιαλού, είναι παράνομη. Συγκεκριμένα, το Συμβούλιο της Επικρατείας στην απόφαση αυτή, λέει «η χρήση του αιγιαλού, της παραλίας και του θαλάσσιου χώρου για την κατασκευή έργων δεν είναι ελεύθερη, αλλά οριοθετείται αυστηρά στον νόμο. Ειδικότερα, δε, η τοποθέτηση αγωγών σε κοινόχρηστους χώρους αιγιαλού, παραλίας και θαλάσσιου χώρου για την άντληση και απάντληση του θαλασσίου ύδατος, προκειμένου να χρησιμοποιηθεί σε ιδιωτική πισίνα δεν επιτρέπεται.». Και έρχεται το άρθρο αυτό, να αντιμετωπίσει το πρόβλημα, ωστόσο εδώ, υπάρχει μία σοβαρή υπόθεση περιβαλλοντικής επίπτωσης. Θα υπάρχουν αγωγοί σε δημόσιους κοινόχρηστους χώρους του αιγιαλού, οι οποίοι θα απαντλούν νερό χρησιμοποιημένο από τις πισίνες; Οι περιβαλλοντικές μελέτες, που έχουν γίνει γι’ αυτό σε άλλες χώρες του εξωτερικού, δείχνουν ότι αυτή είναι μια πρακτική, όχι αποδεκτή από πλευράς βιωσιμότητας του περιβάλλοντος και εμείς είμαστε αντίθετοι σε αυτήν.

Έρχομαι στο άρθρο 25 και με αυτό θα κλείσω προς το παρόν και θα αναφερθώ συνοπτικά στη συνολική μας στάση. Το άρθρο 25, αναθεωρεί κάποιες διατάξεις, που έφερε το Υπουργείο τον περασμένο Ιούλιο, με τον ν.5121/2024, ήρθαν, πριν από 6 μήνες, κάποιες από αυτές αφορούν το λεγόμενο glamping, την κατασκήνωση πολυτελούς διαβίωσης και κάποιες άλλες διατάξεις του άρθρου αυτού αφορούν τα κέντρα αναζωογόνησης spa. Γιατί έρχεται 6 μήνες μετά το νόμο του Ιουλίου του 2024, μια διάταξη που αναφέρεται πάλι σε αυτά τα δύο ζητήματα; Θα σας διαβάσω από την Αιτιολογική Έκθεση. «Ανέκυψε», λέει, «η ανάγκη για επικαιροποίηση του ορισμού του glamping» και ό,τι συμπτώσεως, το ίδιο συμβαίνει και για τα Spa, για τα Κέντρα Αναζωογόνησης και εκεί ανέκυψε η ανάγκη επικαιροποίησης του ορισμού που έχει ο νόμος που ψήφισε η Βουλή, από το Υπουργείο Τουρισμού πριν από 6 μήνες και αυτό βεβαίως, κυκλοφόρησε στη διαβούλευση πριν κλείσει ο χρόνος.

Με άλλα λόγια, νομοθετείτε πάρα πολύ πρόχειρα, χωρίς στρατηγικό σχεδιασμό. Απ’ ότι φαίνεται, επηρεάζεστε και από κέντρα τα οποία θέλουν να προσαρμοστούν οι ορισμοί ούτως ώστε να μπορούν να εξυπηρετηθούν και εκείνα αναλόγως και πιστεύουμε ότι αυτό είναι μία απόδειξη του γεγονότος ότι δεν υπάρχει ούτε στρατηγικό όραμα, αλλά ούτε και συνέπεια και σωστή μελέτη στον τρόπο με τον οποίο το Υπουργείο νομοθετεί. Θεωρούμε ότι χάθηκε και εδώ άλλη μια ευκαιρία, για να αντιμετωπιστούν τα ουσιαστικά προβλήματα του Κλάδου του Τουρισμού, διορθώνονται σφάλματα τα οποία έγιναν σε προηγούμενα νομοσχέδια από το ίδιο Υπουργείο και πρέπει να πω εδώ, το τελευταίο παράδειγμα για το glamping, για το οποίο νομοθέτησε το Υπουργείο το 2024, υπήρχε και άλλος νόμος της Νέας Δημοκρατίας γι’ αυτό, το2020, το οποίο ήρθε το 2024 το Υπουργείο να διορθώσει. Δηλαδή συνέχεια διορθώνετε τον εαυτό σας και αυτό το παρουσιάζετε ως ένα μεταρρυθμιστικό νομοσχέδιο για τον κλάδο του τουρισμού. Φοβόμαστε ότι αυτά δεν είναι ούτε σοβαρά ούτε στο ύψος των περιστάσεων που απαιτεί η σοβαρή νομοθέτηση και ο ορθός σχεδιασμός στον κλάδο του τουρισμού.

Ευχαριστώ, κυρία Πρόεδρε.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ (Προεδρεύουσα της Επιτροπής):** Ευχαριστούμε τον κ. Καζαμία.

Τον λόγο έχει ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Ιωάννης Κόντης.

**ΙΩΑΝΝΗΣ ΚΟΝΤΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κυρία Πρόεδρε. Κυρία Υπουργέ, κυρία Υφυπουργέ, κατ’ αρχήν να ευχηθώ και εγώ χρόνια πολλά και καλή χρονιά.

Ξεκινώντας να μιλήσω για το παρόν νομοσχέδιο, που είναι περίπου μία συνέχεια του προ εξαμήνου νομοσχεδίου με κάποιες προσθήκες, να τονίσω πως το μεγαλύτερο ενδιαφέρον για τον κόσμο έχει η «ιστορία» του Airbnb, της βραχυχρόνιας μίσθωσης, η οποία είναι πολυδιάστατη. Μια «ιστορία» με πολλές πλευρές οι οποίες αφορούν τους Έλληνες, είτε είναι αυτοί οι οποίοι ενοικιάζουν τα καταλύματα είτε είναι αυτοί οι οποίοι ζημιώνονται από την ενοικίασή τους λόγω της έλλειψης οικημάτων προς ενοικίαση στη μακροχρόνια μίσθωση, και θα σταθώ σε αυτό. Τα υπόλοιπα θα τα πούμε στην ανάλυση των άρθρων και μετά την ακρόαση των φορέων.

Σε αυτό το σημείο θέλω να τονίσω πως είμαι υπέρ του να μπουν κανόνες, ή μάλλον περισσότεροι κανόνες, στη λειτουργία των Airbnb και δεν είμαι υπέρ της άποψης ότι οι καημένοι «Airbnb-ήδες» είναι φτωχοί μεροκαματιάρηδες κ.λπ. και γι’ αυτό δεν θα πρέπει να υπάρξουν κάποιες απαιτήσεις ως προϋπόθεση για να μισθώσουν τα οικήματα με τα οποία ενισχύουν το εισόδημά τους. Γιατί μην ξεχνάμε ότι από τη στιγμή που εκμεταλλεύονται ένα προϊόν το οποίο είναι το σπίτι τους, το 1, τα 2, τα 5 ή τα 10 -και μαζί με αυτούς είναι και οι μεγάλοι Όμιλοι που έρχονται απέξω και αποτελούν την πλειοψηφία, όπως είπαν και οι προηγούμενοι συνάδελφοι- θα πρέπει να καταλάβουν ότι υπάρχουν και απαιτήσεις από αυτό. Γιατί μπορεί να θέλεις να νοικιάσεις το κατάλυμά σου, από 50, 100 ή 200 ευρώ, ανάλογα. Αν κάνετε μια έρευνα στην αγορά, κυρία Υπουργέ, θα δείτε ότι πλέον έχουν αρχίσει να ξεφεύγουν οι τιμές ακόμα και σε αυτό. Γιατί; Γιατί οι ιδιοκτήτες των Airbnb αισθάνονται πλέον ξενοδόχοι και κάνουν μία σύγκριση με το τι τιμές βάζουν τα ξενοδοχεία.

Προσωπικά, είμαι άνθρωπος που χρησιμοποιώ πολλά χρόνια ξενοδοχεία, λόγω της δουλειάς μου και του ποδοσφαίρου, σε όλο τον κόσμο. Έχω πάει από τα καλύτερα μέχρι ό,τι μπορείτε να φανταστείτε. Πάντα, επειδή «είδα και έπαθα», κουβαλούσα μαζί μου έναν υπεριώδη φακό, ο οποίος είναι φακός εύρεσης και τον χρησιμοποιούν οι επιθεωρητές, και εντοπίζει στα σεντόνια κηλίδες, βρωμιές κ.α..

Έχω διαπιστώσει με αυτό τον τρόπο, ότι στις περισσότερες περιπτώσεις, ειδικά στα Airbnb, κυρίως τα κλινοσκεπάσματα είναι βρώμικα, σεντόνια που επαναχρησιμοποιούνται χωρίς να έχουν πλυθεί, σκόνη και τρίχες στο πάτωμα και στις τουαλέτες. Χωρίς να λέω πως όλα είναι σε αυτή την κατάσταση, δυστυχώς, τα περισσότεροι είναι, γιατί δεν θέλουν να πληρώσουν υπηρεσία καθαρισμού, γιατί δεν θέλουν να πληρούν τους αυστηρούς όρους απολύμανσης των καταλυμάτων, που απαιτούνται, θεωρώντας οι διαρκώς εναλλασσόμενοι ενοικιαστές του χώρου και να πάθουν κάτι δεν «τρέχει τίποτα». Γι’ αυτό και προσωπικά πιστεύω πως πρέπει να μπουν ακόμα περισσότεροι κανόνες. Όχι μόνο φαρμακεία να έχουν μέσα, αλλά να έχουν οτιδήποτε απαιτεί πλέον η υγειονομική φροντίδα για τον κάθε πελάτη, για τον κάθε πολίτη και να προστατεύονται, είτε πρόκειται για εσωτερικό είτε για εξωτερικό τουρισμό, ειδικά στα Airbnb, που ξαναλέω είναι πλέον ανεξέλεγκτη η κατάσταση.

Κυρία Υπουργέ, μη νομίζετε ότι όλο αυτό λειτουργεί μόνο μέσω πλατφόρμας Airbnb. Οι περισσότεροι ιδιοκτήτες του Airbnb, τη δεύτερη φορά, λένε «πάρε με τηλέφωνο εμένα ιδιωτικά και μην κλείσεις μέσα από την πλατφόρμα» και έτσι γίνεται η φοροδιαφυγή. Αν δεν το ξέρετε, αν δεν το έχετε ακούσει, με σιγουριά σας το λέω ότι συμβαίνει κατά κόρον. Γιατί δεν θέλουν να πληρώσουν έστω και αυτό το ποσό με το οποίο συμμετέχουν στην πλατφόρμα και «ψαρεύουν» πελάτες με τον τρόπο αυτό. Αν πιστεύουμε πως μπορούμε να κάνουμε μια κατάσταση να λειτουργήσει και να μπει πλέον σε μία τάξη, πρέπει να μπουν κανόνες και επαναλαμβάνω, είτε είναι μικρός ο ιδιοκτήτης είτε είναι μεγάλος. Εμένα δεν μου λέει τίποτα το ότι είναι μικρός και προσθέτει ένα μικρό εισόδημα στο μικρό του εισόδημα, γιατί αν δεν πληροί τους όρους που πρέπει να πληροί το βλέπω σαν κάτι διαφορετικό, σαν κάτι που πάει να εκμεταλλευτεί τον κόσμο. Υπάρχει, βεβαίως, και μια μεγάλη πλειοψηφία, για να μην τους «κάψουμε» όλους, που πραγματικά σέβεται τον φιλοξενούμενό του, που προσέχει και πιστεύω ότι θα εναρμονιστεί με τις απαιτήσεις, γιατί δεν είναι απαιτήσεις τόσο υψηλού κόστους στον τομέα του Airbnb. Πρέπει απλά να το αποδεχθούμε και πιστεύουμε ότι είναι προς όφελος όλων. Όπως επίσης προς όφελος είναι και η ρύθμιση του να γνωρίζουμε το τι γίνεται, το πόσα ακίνητα είναι διαθέσιμα, τι θα μπορεί να επανέλθει στην αγορά της μακροχρόνιας μίσθωσης, γιατί σήμερα, κάτι οι τράπεζες με τα χιλιάδες ακίνητα που έχει δεσμεύσει, κάτι τα Airbnb, λείπουν από την αγορά ενοικίασης εκατοντάδες χιλιάδες σπίτια.

Πρέπει όμως, να αναφερθεί και το γεγονός πως στην εγχώρια αγορά έχουν έρθει και οι τεράστιοι Όμιλοι, οι οποίοι καλύπτονται από το εξωτερικό, νοικιάζουν ή αγοράζουν ένα σπίτι ή μια ολόκληρη πολυκατοικία και έμμεσα τη μετατρέπουν σε ξενοδοχείο. Ξεκινούν από την ενοικίαση ως Airbnb και μετά, μέσω κάποιων δρόμων που ανοίγονται, εύκολα φτάνουν να μετατραπούν σε ξενοδοχεία χωρίς να έχουν πληρώσει τις απαιτούμενες αρχικές προϋποθέσεις για να ανοίξει ένα ξενοδοχείο. Αυτό, πρέπει να το προσέξουμε. Ήδη, προσωπικά γνωρίζω πολλές περιπτώσεις στη Θεσσαλονίκη, στη Βασιλίσσης Όλγας, όπου έχουν αγοραστεί τριώροφα και τετραώροφα κτίρια και έχουν μετατραπεί σε μίνι ξενοδοχεία.

Στο θέμα του glamping και των καταλυμάτων αυτών, τα οποία προϋποθέτουν ότι είναι ένας άλλος τουρισμός ανώτερου επιπέδου, πιο πολυτελής, ο οποίος όμως έχει εκμεταλλευθεί την παρουσία και τη δυνατότητα που πλέον δίνουμε να είναι κοντά σε ακτές, να είναι σε περιοχές Natura ή ό,τι άλλο, πιστεύουμε πως και σε αυτή την περίπτωση πρέπει να μπουν περιορισμοί. Υπάρχουν πολλές παρατηρήσεις που έχουν γίνει από πολίτες, και έχω διαπιστώσει και ο ίδιος σε τέτοιου είδους καταλύματα και θα σας δώσω ένα παράδειγμα. Εδώ στην Αθήνα υπάρχει κατάλυμα -δεν θέλω να αναφέρω το όνομά του- στο οποίο δεν επιτρέπεται η διέλευση των Ελλήνων πολιτών. Μάλιστα, το ένα από αυτά διαθέτει ακριβό εστιατόριο και μάλιστα με μεγάλη δυσκολία στην κράτηση για φαγητό. Όμως, οι ακτές δεν τους ανήκουν, κυρία Υπουργέ. Οι ακτές τους έχουν παραχωρηθεί για να έχουν τα glamping, να έχουν πρόσβαση σε αυτές, αλλά δεν μπορούν να αποκλείσουν τους Έλληνες πολίτες να εισέρχονται -και αν θέλετε μπορώ να σας κατονομάσουν και ποιο είναι γιατί είναι πολλά αυτά που έχουν συμβεί. Είναι το Athens One στα Αστέρια της Γλυφάδας και στο οποίο το καλοκαίρι του ανέρχονται στις 20.000 και 30.000 ευρώ τη βραδιά, για μία διανυκτέρευση.

Θεωρούμε έτσι πως, καλά είναι τα κέρδη -και προσωπικά δεν είμαι εναντίον αυτού που θέλει να κερδίσει- αρκεί να προσφέρει. Από τη στιγμή που υπάρχουν άνθρωποι που μπορούν και πληρώνουν τα παραπάνω ποσά, δεν είμαι εγώ αυτός που θα κόψω τον «Χ» Αμερικάνο τουρίστα, για παράδειγμα, που θα έρθει να πληρώσει 30.000 τη βραδιά ή όχι. Αρκεί να είναι όλα σύννομα, να υπάρχουν οι αποδείξεις, να υπάρχει η δυνατότητα το Κράτος να κάνει ελέγχους. Κυρίως, να υπάρχει η δυνατότητα σε Έλληνες πολίτες να έχουν πρόσβαση στον αιγιαλό ο οποίος βρίσκεται μπροστά τους και όχι να φράζονται αναγκάζοντας σε μεγάλες παρακάμψεις και τέλος στην απαγόρευση της πρόσβασής τους. Καταλαβαίνω, ότι δεν μπορεί να γίνει η διέλευση των πάντων, αλλά τουλάχιστον δεν μπορούμε και να το αποκλείσουμε, βάσει και του Συντάγματος και των νόμων μας. Εκεί πρέπει να υπάρξει μια ρύθμιση, γιατί δεν μπορούν να αυθαιρετούν, όπως αυθαιρετούσαν πρόσφατα και όλοι αυτοί με τα beach bar και με τις ομπρέλες που ενοικίαζαν και που συνεχίζουν να αυθαιρετούν. Γιατί μπορεί να υπήρξε μία ρύθμιση, αλλά δεν έχει αλλάξει σχεδόν τίποτα και νομίζω, ότι είναι προς το συμφέρον όλων μας αυτό, στο να μην υπάρχει άνιση αντιμετώπιση των Ελλήνων πολιτών.

Όσον αφορά το Μέρος του νομοσχεδίου σχετικό με την απλούστευση του πλαισίου των τουριστικών επιχειρήσεων, που περιλαμβάνει από τα καταστήματα ενοικίασης αυτοκινήτων μέχρι τις επιχειρήσεις ναυλώσεων. Μπορώ να φανταστώ τι σημαίνει αυτό των ναυλώσεων ενοικίασης μικρών σκαφών, κότερων κτλ., και εκεί θεωρώ πως θα πρέπει να υπάρξει προσοχή. Γιατί είναι πολύ εύκολο να υπάρξουν και ατυχήματα, να υπάρξουν και ακόμα και ναυάγια, εάν κάποιοι άνθρωποι οι οποίοι δεν έχουν μεγάλη σχέση με το αντικείμενο και απλά επενδύουν κάποια χρήματα, βρίσκοντας κάποια παλιά κακώς συντηρημένα πλοιάρια, σκάφη, όπως γίνεται και όπως βλέπω να γίνεται, τα οποία κανονικά δεν θα έπρεπε να έχουν πάρει από νηογνώμονες ικανότητα πλεύσης και όμως τα νοικιάζουν και τα εκμεταλλεύονται το καλοκαίρι ή φορτώνουν πολύ κόσμο. Υπάρχει σκάφος το οποίο έχει πρωτόκολλο για 30 άτομα και επιβιβάζουν 100 άτομα.

Αυτά είναι ζητήματα που απαιτούν μεγάλη προσοχή και θα φέρω για παράδειγμα ένα ατύχημα που έγινε στη Βραζιλία, στο πολύ φημισμένο Μπατό Μους. Μια παραμονή Πρωτοχρονιάς, σε ένα τέτοιο σκάφος, σε μια λίμνη μέσα στο Ρίο, την Αλαγκόα, φόρτωσαν 70 αντί για 30 άτομα που ήταν η ικανότητά του. Το αποτέλεσμα ήταν να πνιγούν όλοι γιατί όταν το σκάφος βούλιαξε, επικράτησε πανικός από το υπεράριθμο πλήθος. Δεν θέλουμε να δούμε στην Ελλάδα κάτι ανάλογο. Δεν θέλουμε, στα πλαίσια της μεγάλης προσπάθειας που κάνουν όλοι να βγάλουν χρήματα, να δούμε κάποιο σκάφος το οποίο είναι πολύ εύκολο με υπεράριθμο ανθρώπινο φορτίο να τουμπάρει και να βουλιάξει, αν αυτό ο τομέας είναι ανεξέλεγκτος. Ο λόγος που επιμένω πως πρέπει να δοθεί μεγάλη προσοχή είναι γιατί το έχω δει να συμβαίνει και πολύ φοβάμαι, ότι αν ο καθένας έχει τη δυνατότητα να ανοίγει μια τέτοια εταιρεία χωρίς να έχει τις προϋποθέσεις, να είναι πρώην πλοίαρχος, να έχει σχέση με το εμπορικό ναυτικό, να είναι πρώην αξιωματικός του Λιμενικού ή οτιδήποτε σχετικό με το ναυτικό επάγγελμα, πολύ φοβάμαι, ότι κάποια μέρα θα γίνει ένα μεγάλο ατύχημα -και ελπίζω να βγω ψεύτης, να μη γίνει ποτέ τίποτα.

Στο σημείο αυτό θα ολοκληρώσω την τοποθέτησή μου για την 1η συνεδρίαση. Θα ακούσω τις τοποθετήσεις των φορέων και θα ολοκληρώσω επί των άρθρων και του συνόλου του νομοσχεδίου στις επόμενες συνεδριάσεις της Επιτροπής.

Σας ευχαριστώ πολύ.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ (Προεδρεύουσα της Επιτροπής):** Ευχαριστούμε τον κ. Κόντη, με την τοποθέτηση του οποίου ολοκληρώθηκε ο κατάλογος των Εισηγητών και των Ειδικών Αγορητών.

Όσον αφορά τον κατάλογο των ομιλητών, τον λόγο έχει ζητήσει η κυρία Τζάκρη. Παρακαλώ έχετε τον λόγο.

**ΘΕΟΔΩΡΑ ΤΖΑΚΡΗ:** Κυρίες και κύριοι Βουλευτές, θέλω να ευχηθώ πρώτα απ’ όλα καλή χρονιά σε όλες και όλους. Ξεκινήσαμε ήδη το νομοθετικό έργο της νέας χρονιάς συζητώντας σήμερα το νομοσχέδιο του Υπουργείου Τουρισμού με τίτλο «Θέσπιση προδιαγραφών ακινήτων βραχυχρόνιας μίσθωσης, περιβαλλοντική κατάταξη καταλυμάτων, απλούστευση διαδικασίας ίδρυσης τουριστικών επιχειρήσεων και ειδικότερες διατάξεις ελέγχου και ενίσχυσης πλαισίου τουριστικών υποδομών».

Οπωσδήποτε είναι ένα αναγκαίο νομοσχέδιο, ξεκινώ με αυτή την εισαγωγική παρατήρηση, όμως, θέλω σε αυτή την 1η συνεδρίαση της Επιτροπής να θέσω προβληματισμούς που θα φανούν χρήσιμοι στη βελτίωσή του, ώστε να αυξηθούν τα έσοδα της εθνικής οικονομίας και ταυτόχρονα να δοθούν οι ευκαιρίες σταδιακής επίλυσης του οξύτατου στεγαστικού προβλήματος που έχει δημιουργηθεί στα μεγάλα αστικά κέντρα κάτι το οποίο, οφείλω να επισημάνω, ότι δεν λύνει το παρόν νομοσχέδιο. Κάτι που σημαίνει ότι θα ήταν πολύ προτιμότερο, κυρία Υπουργέ, αφού είστε ακόμα εδώ, να φέρετε ένα πολυνομοσχέδιο ώστε να έχουμε μια οριστική εικόνα και να δώσουμε ολοκληρωμένες λύσεις στα προβλήματα που αφορούν όχι μόνο τους τουρίστες, αλλά και τους μόνιμους κατοίκους.

Συνεχίζοντας την τοποθέτησή μου επί του νομοσχεδίου, το θέμα των τουριστικών καταλυμάτων απασχολεί παγκοσμίως τον μετασχηματισμό της τουριστικής βιομηχανίας ήδη από το 2010 και σε κάθε περίπτωση η τουριστική βιομηχανία για την Ελλάδα είναι μια τεράστια πηγή εισοδήματος. Οπωσδήποτε επίσης, οφείλουμε να επισημάνουμε ότι η Ελλάδα δεν μπορεί να αλλάξει τους διεθνείς κανόνες του παιχνιδιού, πολλώ δε μάλλον την αντίληψη των τουριστών για το τι αναζητούν προκειμένου να επιλέξουν τη χώρα μας ως τουριστικό προορισμό και όχι κάποια άλλη χώρα. Το ίδιο πρόβλημα λοιπόν που αντιμετωπίζει η Αθήνα, το αντιμετωπίζουν ακόμη περισσότερο αναπτυγμένοι τουριστικοί προορισμοί όπως είναι η Ρώμη, το Παρίσι, η Βαρκελώνη, το Άμστερνταμ και ούτω καθεξής.

Η Ελλάδα επί πολλά χρόνια δε ήταν δέσμια των παθογενειών του εποχικού τουρισμού. Δηλαδή, δεν μπορούσε να αναπτύξει τον 12μηνο τουρισμό και πολύ περισσότερο δεν μπορούσε ακόμα και τη θερινή περίοδο να αντιμετωπίσει το πρόβλημα της φιλοξενίας των τουριστών που κατευθύνονταν μεν προς τα νησιά για το κύριο μέρος των διακοπών τους, αλλά ήθελαν 2 ή 3 διανυκτερεύσεις στα μεγάλα αστικά κέντρα, προκειμένου να επισκεφθούν αρχαιολογικούς χώρους ή τα επίκαιρα προβεβλημένα στοιχεία του αστικού χώρου και να γνωρίσουν τον τρόπο ζωής των Ελλήνων στα αστικά κέντρα. Έτσι λοιπόν αναπτύχθηκε με άναρχο τρόπο η αγορά των καταλυμάτων βραχυχρόνιας μίσθωσης, που έδιναν τη δυνατότητα σε οικογένειες ή παρέες ατόμων να διαμείνουν σε ένα κατάλυμα που σε προσιτή τιμή θα προσφέρει δυνατότητα φιλοξενίας περισσότερων ατόμων και θα διαθέτει υποδομές, οι οποίες ή δεν υπάρχουν ή χρεώνονται πανάκριβα στις υφιστάμενες ξενοδοχειακές υποδομές. Για τους ξένους είναι πολύ σημαντικό να έχει το κατάλυμα υποδομές όπως κουζίνα και πλυντήριο αλλά και ιδιωτικότητα, πέρα από χωρητικότητα.

Επιπλέον, πρέπει να παραδεχτούμε δύο πράγματα. Ο αριθμός των κλινών που παρέχουν τα ξενοδοχεία δεν επαρκεί επουδενί για την ταυτόχρονη φιλοξενία στα αστικά κέντρα εκατοντάδων χιλιάδων τουριστών, αλλά και το γεγονός ότι αυτά τα εκατοντάδες χιλιάδες διαμερίσματα ανακαινίστηκαν, αναβαθμίστηκαν ενεργειακά και βρήκαν χρήσεις σε περιοχές όπου είχε ήδη αποχωρήσει ο Έλληνας μακροχρόνιος ενοικιαστής ή ιδιοκτήτης εξαιτίας των συνθηκών που είχαν δημιουργηθεί, για παράδειγμα στο αστικό κέντρο της Αθήνας, και καθιστούσαν μη βιώσιμη τη μακροχρόνια μίσθωση. Έτσι λοιπόν δημιουργήθηκε ένας τεράστιος κύκλος εργασιών στην οικοδομή. Δημιουργήθηκαν πάρα πολλές μικρές επιχειρήσεις, οι οποίες εξυπηρετούν τους τουρίστες που μισθώνουν χρόνια αυτά τα ακίνητα βραχυχρόνιας μίσθωσης. Άρα δεν μπορούμε να κλείνουμε τα μάτια ως προς το θετικό αποτύπωμα της βραχυχρόνιας μίσθωσης.

Πρέπει λοιπόν, και αυτό θα κάνω αμέσως παρακάτω, να κατηγοριοποιήσουμε τι είναι βραχυχρόνια μίσθωση και πώς πρέπει να χαρτογραφηθεί εκ νέου με δεδομένη και την ανάπτυξη του δικτύου του Μετρό, καθώς ένας νόμος πρέπει να ρυθμίζει σε βάθος χρόνου μια αγορά. Η πρώτη κατηγορία είναι αυτή που ήδη περιέγραψα, δηλαδή η βραχυχρόνια μίσθωση αμιγώς τουριστικής χρήσης 3 έως 5 ημερών. Η δεύτερη κατηγορία είναι η βραχυμεσοχρόνια μίσθωση όχι από τουρίστες αλλά από εργαζόμενους ή ψηφιακούς νομάδες, καθώς η ειδικά Αθήνα και η Θεσσαλονίκη, είναι διεθνή οικονομικά κέντρα στα οποία διαμένουν μέχρι και 6 μήνες - ακόμα και 9 μήνες- εργαζόμενοι που μετατίθενται από τις εταιρείες τους εδώ ή επιλέγουν να εργάζονται από εδώ και να απολαμβάνουν τα προνόμια του ελληνικού τρόπου ζωής και του κλίματος. Η τρίτη κατηγορία είναι η μεσομακροχρόνια μίσθωση, όπου εκεί εφαπτόμαστε και με το στεγαστικό πρόβλημα των μεγάλων αστικών κέντρων και ταυτόχρονα μιλάμε για διαμερίσματα τα οποία δεν είναι ανταγωνιστικά στη λειτουργία των νόμιμων ξενοδοχειακών μονάδων, όπου εκεί ακριβώς βρίσκεται και ένα πρόβλημα με τις παράνομες δυστυχώς υποκρυπτόμενες μισθώσεις, διότι στην αγορά αυτή διοχετεύονται ακίνητα που είτε δηλώνονται κλειστά για την εφορία είτε έχουν αποκτηθεί με τη μέθοδο της golden visa και επίσης τα έσοδά τους δεν δηλώνονται και σίγουρα αυτό το πρόβλημα δεν το λύνει το παρόν νομοσχέδιο.

Ας εστιάσουμε λοιπόν στις δύο πρώτες κατηγορίες που εφάπτονται με τον τουρισμό και την βραχυμεσοχρόνια διαμονή. Στην πρώτη κατηγορία της βραχυχρόνιας μίσθωσης, ο μεγαλύτερος παγκοσμίως φορέας διαχείρισης τέτοιων μισθώσεων είναι η γνωστή σε όλους μας πλατφόρμα Airbnb, η οποία λόγω ανεπάρκειας των ελεγκτικών μηχανισμών, ελέγχει η ίδια την καταλληλότητα των καταλυμάτων προκειμένου να τα εντάξει στο δυναμικό της. Είναι σαφές λοιπόν ότι ένα Κράτος δεν μπορεί να υποκαθίσταται από μια πλατφόρμα, όπως επίσης είναι σαφές, και δεν το λύνει το παρόν νομοσχέδιο, ότι θα πρέπει να υπάρχει ελεγκτικός μηχανισμός ο οποίος να επιθεωρεί διαρκώς τη λειτουργική ασφάλεια αυτών των καταλυμάτων, καθώς ενίοτε ανακηρύσσονται επιδερμικά χωρίς να πληρούν κάποιες βασικές προδιαγραφές ασφαλείας, τουλάχιστον σε ό,τι αφορά τις ηλεκτρολογικές εγκαταστάσεις και τους κοινόχρηστους χώρους των πολυκατοικιών, στα οποία βρίσκονται αυτά τα καταλύματα.

Για να το πω πιο απλά, σήμερα, σε μια πολυκατοικία 15 διαμερισμάτων στην Ελλάδα μπορεί τα 8 να είναι Airbnb και τα 7 μακροχρόνιες μισθώσεις ή ιδιόκτητες κατοικίες. Άρα, πρέπει να μεριμνήσουμε και για ζητήματα, όπως η αρμονική συμβίωση τουριστών και μόνιμων κατοίκων, όπως η εκτίναξη του κόστους κοινοχρήστων από την εντατικοποίηση κοινόχρηστων υποδομών, όπως είναι για παράδειγμα οι ανελκυστήρες και η καθαριότητα των κοινόχρηστων χώρων των υποδομών αυτών, που εκτοξεύουν το κόστος κοινοχρήστων μιας πολυκατοικίας. Έτσι, λοιπόν, κατά την πρόοδο των εργασιών της συζήτησης του νομοσχεδίου, εμείς θα καταθέσουμε συγκεκριμένες προτάσεις, κυρία Υπουργέ, για την επίλυση αυτών των προβλημάτων, που δεν λύνει το παρόν νομοσχέδιο.

Από την άλλη πλευρά, συμφωνούμε ότι πρέπει να αντιμετωπιστεί το θέμα κορεσμού σε συγκεκριμένα δημοτικά διαμερίσματα των μεγάλων αστικών κέντρων, προτείνοντας, όμως, ένα συγκεκριμένο πλαίσιο και ένα πλαφόν ανάπτυξης καταλυμάτων βραχυχρόνιας μίσθωσης συνολικά στο λεκανοπέδιο και στη Θεσσαλονίκη, προκειμένου να μην αναπτυχθούν παθογένειες που θα επηρεάσουν καταλυτικά τον τρόπο ζωής των μόνιμων κατοίκων των περιοχών, όπου θα αναπτυχθούν αποκεντρωμένα καταλύματα βραχυχρόνιας μίσθωσης.

Στο δεύτερο επίπεδο, έχοντας πάντα κατά νου, ότι δεν μπορούμε να αλλάξουμε τους διεθνείς όρους μετακίνησης των πληθυσμών, αν θέλουμε να έχουμε τουρισμό, πρέπει να δούμε και το θέμα της βραχυμεσοχρόνιας μίσθωσης, δηλαδή, όπως ήδη είπα, της μίσθωσης που φτάνει τους 3, τους 6 ή και τους 9 μήνες. Εκεί την διαχείριση των ακινήτων πλέον -και μιλώ πάντα για τα νόμιμα δηλωμένα ακίνητα- δεν την έχει η Airbnb, αλλά άλλες μεγάλες εταιρείες, που συνάπτουν συμφωνίες με τους ιδιοκτήτες, ανακαινίζουν ολοκληρωτικά τα διαμερίσματα αυτά, αποδίδουν εγγυημένα και φορολογημένα τα μισθώματα στους ιδιοκτήτες που κι αυτοί αντιμετωπίζουν προβλήματα αθέτησης πληρωμών από τους ενοικιαστές και φυσικά, τα διαμερίσματα αυτά νοικιάζονται σε τιμές αντίστοιχες των ευρωπαϊκών μεγαλουπόλεων, δηλαδή, ένα δυάρι μπορεί να μισθωθεί 1.500 και 2.000 ευρώ.

Προσωπικά, εφόσον κι εκεί μπει ένα πλαφόν, δεν διαφωνώ με αυτή τη μέθοδο, γιατί σε μια χώρα με ανύπαρκτο ή πανάκριβο σύστημα δανειοδοτήσεων για λόγους ανακαίνισης, τα ακίνητα αυτά θα μισθώνονταν ως μακροχρόνιες μισθώσεις, χωρίς καμία ανακαίνιση ή θα έμεναν κλειστά, καθώς οι ιδιοκτήτες τους δεν μπορούν να ανταπεξέλθουν στο κόστος αυτό. Και, φυσικά, το τονίζω πάλι, πρέπει να υπάρχει ένα πλαφόν στην ανάπτυξη τέτοιων ακινήτων ανά περιοχή, διότι αυτά, πραγματικά, λόγω της εγγυημένης απόδοσης μισθώματος, μπορούν να εκτοπίσουν πλήρως τους μόνιμους κατοίκους. Η λύση, λοιπόν, δεν είναι να τα καταργήσουμε, αλλά να τα εξορθολογήσουμε, γιατί όπως είπα, ήδη, αποδίδουν φόρους και δημιουργούν μια μεγάλη φορολογική βάση και μια μεγάλη αγορά στο χώρο των ανακαινίσεων, η οποία είναι πλήρως νόμιμη και φορολογητέα, καθώς μιλάμε για πολύ μεγάλες εταιρείες, επίσης.

Το πρόβλημα με την Ελληνική Κυβέρνηση είναι, ότι δεν ελέγχει τους επιτήδειους ιδιοκτήτες, οι οποίοι εκμεταλλευόμενοι την άνοδο των μισθωμάτων βραχυμεσοχρόνιας μίσθωσης, εκτοξεύουν τις απαιτήσεις τους για μη ανακαινισθέντα διαμερίσματα, τα οποία διαθέτουν προς μακροχρόνια μίσθωση. Άρα, λοιπόν, αντί να προσπαθούμε να εμποδίσουμε την αναβάθμιση των καταλυμάτων βραχυμεσοχρόνιας μίσθωσης, θα πρέπει να προσδιορίσουμε και ένα μηχανισμό ελέγχου του ύψους των μισθωμάτων με αντικειμενικοποιημένα κριτήρια ως προς τις ελάχιστες προδιαγραφές που θα πρέπει να πληροί ένα ακίνητο για να μπορεί να μισθώνεται για μακροχρόνια μίσθωση. Γιατί πρέπει να παραδεχτούμε ότι το 70% ως 80% των ακινήτων της Αθήνας στις κορεσμένες περιοχές, αφορά σε πολυκατοικίες 40, 50 ή και 70 ετών.

Το Κράτος δεν έχει ευθύνη για την ποιότητα των διαμερισμάτων που διατίθενται για μακροχρόνια μίσθωση, δημιουργώντας ένα σύστημα πλαφόν ανώτατου μισθώματος, ανάλογα της κατάστασης της οικοδομής που μισθώνεται για μακροχρόνια μίσθωση; Δεν θα πρέπει επομένως, το Κράτος, να έχει ευθύνη και γι’ αυτό; Ή μήπως εδώ μέσα δεν γνωρίζουμε ότι στα παλαιά διαμερίσματα, λόγω της παλαιότητας έχουν τεράστια απώλεια φορολογικών εσόδων και το μίσθωμα, επισήμως, δηλώνεται 300 ή 400 ευρώ και δίνονται άλλα 600 ευρώ «μαύρα». Αυτό δεν το γνωρίζουμε σε αυτή την αίθουσα;

Άρα, το πρόβλημα δεν είναι η αναβάθμιση και η πρόοδος επί νομίμων και δηλωμένων καταλυμάτων υψηλών προδιαγραφών αλλά η παράνοια των υποκριτών των μισθώσεων ακινήτων που κοστολογούνται όσο και τα ελεγχόμενα και ανακαινισθέντα με υποδήλωση μισθώματος. Γιατί αν η πολιτεία παρενέβαινε σε αυτό, θα έβρισκε χρήματα και για να δημιουργήσει φοιτητικές εστίες και για να δημιουργήσει ακόμη και κοινωνικές κατοικίες. Γιατί αυτό είναι το πρόβλημα. Διότι, αν έχουμε 20.000 ακίνητα βραχυμεσοχρόνιας χρήσης μίσθωσης, έχουμε άλλα 300.000 ακίνητα μέτριας ή άθλιας κατάστασης τα οποία είναι η πραγματική πληγή για τα δημόσια έσοδα και τα οικογενειακά εισοδήματα.

Κλείνοντας, και για να είμαστε ξεκάθαροι, ας πάμε να δούμε μέχρι ποιου σημείου κάποιος ιδιοκτήτης μπορεί να λέγεται ιδιώτης ή επιχειρηματίας. Και θεωρώ, ότι προκειμένου να συνδυάσουμε το τουριστικό προϊόν με την οικονομία της ανακαίνισης και την αύξηση των φορολογικών εσόδων, ένας ιδιοκτήτης σήμερα θεωρείται ότι πρέπει να «ανοίξει» βιβλία ως επιχείρηση αν νοικιάζει ως βραχυχρόνια μίσθωση περισσότερα από 3 ακίνητα. Όπου, δηλαδή, αυτός που έχει 3 γκαρσονιέρες και τις μισθώνει κατά τη γνώμη σας είναι επιχειρηματίας.

Για να είμαστε, λοιπόν, σοβαροί σε μια χώρα που παραδοσιακά επενδύει στα ακίνητα εδώ και πολλές γενιές και επειδή, όπως έχω ήδη πει, δεν ανταγωνίζονται αυτά τα ακίνητα - δηλαδή οι γκαρσονιέρες και τα δυάρια που είναι τρόπος ζωής των τουριστών- τα ξενοδοχεία, αυτός ο πήχης για να μην εξωθήσουμε στην αδήλωτη μίσθωση και στο «μαύρο» χρήμα τους ιδιοκτήτες προτείνω, κυρία Υπουργέ, να βάλετε τον πήχη στο συνολικό εμβαδόν των 150 τ.μ. συνολικά -που σημαίνει, δηλαδή, 2 δυάρια και 1 γκαρσονιέρα ή 2 στοιχειώδη δυάρια- είτε να ανεβάσουμε το όριο αν θέλετε ακόμα και στα 5 ακίνητα, δηλαδή, πραγματικά στις 5 γκαρσονιέρες αν πιάνουν αυτό το όριο που προανέφερα, του εμβαδού του 150 τ.μ. περίπου. Δεν πρέπει να τους εξωθούμε στη «μαύρη» οικονομία ή στην υποδήλωση του μισθώματος, μιλώντας πάντα για τη βραχυχρόνια μίσθωση. Να μπορεί, δηλαδή, να μισθώνει πάνω από 2 διαμερίσματα σαν Airbnb. Αν νοίκιαζε ένα σπίτι 150 τ.μ., για παράδειγμα, δεν θα τον φορολογούσαμε σαν ιδιώτη; Και σε αυτή την αίθουσα υπάρχει κάποιος που πιστεύει ότι υπάρχει Airbnb 150 τ.μ.; όλα τα Airbnb είναι από 25 μέχρι 50 τ.μ.. Και φυσικά θα πρέπει να υπάρχει άμεση πρόνοια για την ανατροπή της νέας τάσης που είναι η προέλαση των πολιτικών funds που αγοράζουν ολόκληρα συγκροτήματα κατοικιών ή γραφείων, τα μετασκευάζουν ή τα ανακαινίζουν, τα θέτουν υπό την επωνυμία τους και στην ουσία δημιουργούν υποκρυπτόμενα ξενοδοχείο σε στρατηγικής σημασίας τοποθεσίες απειλώντας την νομίμως λειτουργούσα ξενοδοχειακή βιομηχανία της χώρας. Αυτή η τάση απειλεί την ξενοδοχειακή βιομηχανία.

Το πρόβλημά μας, λοιπόν, δεν είναι αυτός που έχει 1 δυάρι ή 2 γκαρσονιέρες και τα νοικιάζει, ούτε μια εταιρεία που μισθώνει και ανακαινίζει παλαιότερα διαμερίσματα και τα μισθώνει, φορολογούμενη με υψηλό τίμημα, αποδίδοντας εγγυημένο μίσθωμα στον ιδιοκτήτη και απαντώντας στα κενά του ελληνικού τραπεζικού συστήματος. Το πρόβλημά μας είναι το πρόβλημα της Πολιτείας να ελέγξει και να ρυθμίσει συνολικά την αγορά στέγης προκειμένου αφενός να βρει τα φορολογικά έσοδα, αφετέρου να προστατέψει τους ανυπεράσπιστους εκατοντάδες χιλιάδες πολίτες που πληρώνουν παράλογα και παράνομα μισθώματα διότι είναι αναγκασμένοι να ζουν σε μια περιοχή που αλιεύονται οι επιτήδειοι.

Κυρίες και κύριοι συνάδελφοι, επί της αρχής το νομοσχέδιο ως προς την ανίχνευση των προβλημάτων κινείται προς τη σωστή κατεύθυνση. Πλην όμως, λόγω της ανεπάρκειας της Κυβέρνησης, δεν απαντά στα ουσιώδη προβλήματα που αφορούν στην προστασία των ενοικιαστών αλλά και των ιδιοκτητών που τους φορολογεί παράλογα χωρίς να τους δίνει τη δυνατότητα φορολογικών και τραπεζικών κινήτρων να ανακαινίσουν και να μισθώσουν οι ίδιοι τα διαμερίσματα τους. Ελπίζω, ότι κατά τη διάρκεια της συζήτησης στην Επιτροπή θα διαγνωστεί η ανάγκη, κύρια Υπουργέ, ενός πολυνομοσχεδίου, όπως επίσης ότι θα δεχτεί η κυρία Υπουργός να βελτιστοποιήσουμε και τις διατάξεις του παρόντος νομοσχεδίου.

Ως εκ τούτου, και μέχρι να απαντηθούν τα ζητήματα που θέτουμε ναι μεν θεωρούμε, όπως σας είπα, ότι το νομοσχέδιο χαρτογραφεί πραγματικά ζητήματα πλην όμως δηλώνω με επιφύλαξη ως προς το αν θα υπερψηφίσουμε επί της αρχής το νομοσχέδιο λόγω των ασάφειών και των ατελειών που σας προανέφερα.

Εμείς, μιλώντας εκ μέρους του κόμματος «Κίνημα Δημοκρατίας», κυρία Πρόεδρε, είμαστε υπέρ της προόδου και της αναβάθμισης των «γερασμένων» κτιριολογικά αστικών κέντρων αλλά είμαστε και υπέρ της προστασίας των συμφερόντων των μόνιμων κατοίκων και του δικαιώματος στέγασης των αδυνάμων, των φοιτητών, των νέων οικογενειών που μπορούν και πρέπει να έχουν δικαίωμα σε προσιτή στέγη χωρίς να πληγεί η τουριστική βιομηχανία και εν γένει η κατασκευαστική δραστηριότητα που αποδίδει τεράστια ποσά στα δημόσια ταμεία.

Σας ευχαριστώ πολύ.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ (Προεδρεύουσα της Επιτροπής):** Ευχαριστούμε την κυριά Τζάκρη, με την ομιλία της οποίας ολοκληρώθηκε ο κατάλογος των ομιλητών.

Τη συνεδρίαση θα κλείσει με την τοποθέτηση της Υπουργού Τουρισμού, την κυρία Κεφαλογιάννη. Παρακαλώ έχετε τον λόγο.

**ΟΛΓΑ ΚΕΦΑΛΟΓΙΑΝΝΗ (Υπουργός Τουρισμού):** Ευχαριστώ, κυρία Πρόεδρε.

Κυρίες και κύριοι συνάδελφοι, εύχομαι καλή χρονιά, ευλογημένη και δημιουργική με υγεία και χαρά σε εσάς και τις οικογένειές σας.

Εισάγουμε σήμερα προς ψήφιση και επεξεργασία το σχέδιο νόμου του Υπουργείου Τουρισμού, που είναι η 3η νομοθετική πρωτοβουλία του Υπουργείου στο διάστημα των 18 μηνών που βρισκόμαστε στην πολιτική του ηγεσία, μαζί με την Υφυπουργό, κυρία Έλενα Ράπτη. Μια πρωτοβουλία που έρχεται σε μια περίοδο θετικών μηνυμάτων και ιστορικά υψηλών επιδόσεων για τον ελληνικό τουρισμό. Το 2024 καταγράφεται ως η νέα χρονιά αναφοράς για τον τουρισμό στη χώρα μας. Μια χρονιά στην οποία σημειώθηκαν ιστορικά υψηλά ρεκόρ, τόσο σε εισερχόμενη ταξιδιωτική κίνηση όσο και σε εισπράξεις, οι οποίες φαίνεται ότι κυμαίνονται κοντά στα 22 δισεκατομμύρια ευρώ, έναντι των 20,6 δισεκατομμυρίων του 2023. Ιδιαίτερα αξιοσημείωτη για το 2024 είναι και η σημαντική αύξηση των εσόδων αλλά και των αφίξεων κατά τους μήνες εκτός τουριστικής αιχμής. Την περίοδο, δηλαδή, Ιανουαρίου-Μαΐου και την περίοδο Οκτωβρίου του 2024.

Βεβαίως, όπως έχουμε τονίσει, δεν επαναπαυόμαστε στις επιτυχίες. Παρά τα θετικά αποτελέσματα, οφείλουμε να προσαρμόζουμε διαρκώς την πολιτική μας, να αναβαθμίζουμε τις υπηρεσίες μας για να παραμείνουμε πρωταγωνιστές, έτσι ώστε να διασφαλίσουμε ότι ο τουρισμός θα συνεχίσει να συνεισφέρει καίρια στην οικονομική και κοινωνική πρόοδο της χώρας μας. Εργαζόμαστε, λοιπόν, στη βάση μιας στρατηγικής που στοχεύει στην ποιοτική ανάπτυξη του ελληνικού τουρισμού, στη βιωσιμότητα και στην ενίσχυση της ανθεκτικότητας των προορισμών και του τουριστικού προϊόντος. Μια ανάπτυξη που έχει ως γνώμονα τον κανόνα του μέτρου και της ισορροπίας, τον σεβασμό του φυσικού και του πολιτιστικού περιβάλλοντος, την ευημερία των τοπικών κοινωνιών.

Οι πρωτοβουλίες και οι παρεμβάσεις μας καλύπτουν όλο το φάσμα της τουριστικής δραστηριότητας, καθώς η στρατηγική μας υλοποιείται μέσα από ένα πλέγμα πολιτικών και δράσεων και προφανώς δε μένουμε μόνο στις νομοθετικές πρωτοβουλίες. Η στρατηγική υλοποιείται, τόσο με τις νομοθετικές πρωτοβουλίες όσο και με τις υπόλοιπες πολιτικές πρωτοβουλίες, προκειμένου να πετύχουμε την αναβάθμιση της ποιότητας των τουριστικών υπηρεσιών, την ενίσχυση των υποδομών με έμφαση στις ειδικές μορφές τουρισμού, την ψηφιοποίηση των υπηρεσιών μας προς τους ταξιδιώτες και τις επιχειρήσεις, την αναβάθμιση της τουριστικής εκπαίδευσης και κατάρτισης, την απλούστευση διοικητικών διαδικασιών και την ενίσχυση της επιχειρηματικότητας και βεβαίως μέσω θεσμικών παρεμβάσεων που υπηρετούν τους στρατηγικούς μας στόχους. Προσαρμόζουμε το θεσμικό πλαίσιο με το «βλέμμα στραμμένο» όχι μόνο στο παρόν του ελληνικού τουρισμού αλλά στον τουρισμό των επόμενων δεκαετιών. Με το παρόν σχέδιο νόμου, το Υπουργείο Τουρισμού έρχεται να εισαγάγει ρυθμίσεις που επιλύουν σημαντικά ζητήματα για την τουριστική αγορά και τις τουριστικές επιχειρήσεις. Παρεμβάσεις με στόχευση αναπτυξιακή αλλά και ουσιαστικά μεταρρυθμιστική.

Άκουσα με προσοχή τις κυρίες και τους κυρίους συναδέλφους της Αντιπολίτευσης, αλλά δε μπορώ να μη σταθώ στην στάση του ΠΑΣΟΚ, που βρίσκεται πλέον στην Αξιωματική Αντιπολίτευση, διότι, απ’ ό,τι είδαμε, συνεχίζει το ΠΑΣΟΚ να επιδίδεται σε μια στείρα και ανέξοδη αντιπολίτευση, χωρίς κανένα ουσιαστικό σχέδιο για το μέλλον της χώρας. Αυτό το δείχνει, άλλωστε, παντού, σε κάθε του εμφάνιση και το αποδεικνύει και τώρα, σήμερα, με τη στάση του απέναντι στο νομοσχέδιο του Υπουργείου Τουρισμού.

Αντί να καταθέσετε προτάσεις που να ανταποκρίνονται στις ανάγκες της κοινωνίας, αυτό που κάνετε είναι να περιορίζεστε σε μια ρητορική που θυμίζει περισσότερο μικρομεγαλισμό και επικοινωνιακά πυροτεχνήματα. Η πολιτική σας στάση καθόλου δε συμβάλλει στην επίλυση των προβλημάτων αλλά δείχνει ξεκάθαρα ότι έχετε και έλλειψη σοβαρότητας και έλλειψη ρεαλισμού. Νομίζω ότι το ΠΑΣΟΚ παραμένει δέσμιο του παρελθόντος του και αδυνατεί να κατανοήσει τις πραγματικές προκλήσεις του σήμερα. Θα καλούσα, λοιπόν, τις κυρίες και τους κυρίους συναδέλφους του ΠΑΣΟΚ, να σταθούν στο ύψος των περιστάσεων και στον ρόλο που σας αναλογεί.

Θα επανέλθω, λοιπόν, τώρα στα ζητήματα που καλύπτει το σχέδιο νόμου του Υπουργείου Τουρισμού.

Στο Μέρος Α΄, εισάγουμε ρυθμίσεις με κριτήριο τη διασφάλιση της ποιότητας της φιλοξενίας και τελικά της ποιότητας της τουριστικής προσφοράς στη χώρα μας. Προτείνονται, λοιπόν, διατάξεις που αφορούν στη ρύθμιση της λειτουργίας των ακινήτων που μισθώνονται βραχυχρόνια. Θα σας πω ότι η Κυβέρνηση έχει αναγνωρίσει έμπρακτα την ανάγκη διασφάλισης ενός περιβάλλοντος υγιούς ανταγωνισμού στον χώρο της φιλοξενίας. Το γεγονός ότι η αύξηση των βραχυχρόνιων μισθώσεων εντείνει την πίεση που προκαλείται σε ορισμένες περιοχές και οι οποίες σε κάποιες περιπτώσεις έχει μετατραπεί σε κοινωνικό πρόβλημα.

Ήδη, λοιπόν, από το περασμένο έτος, βρίσκεται σε ισχύ το θεσμικό πλαίσιο με το οποίο ρυθμίστηκε η φορολογική αντιμετώπιση των βραχυχρόνιων μισθώσεων. Ένα πλαίσιο με το οποίο διαχωρίσαμε την περιστασιακή εκμετάλλευση των ακινήτων αυτών, στο πλαίσιο της οικονομίας του διαμοιρασμού, από την άσκηση επαγγελματικής δραστηριότητας. Επιπλέον, με τον πρόσφατο ν.5162/2024, η Κυβέρνηση έκανε ένα ακόμη βήμα προς τον έλεγχο αυτής της δραστηριότητας. Θυμίζω ότι για το τρέχον έτος και με δυνατότητα παράτασης, δεν επιτρέπεται νέα εγγραφή στο Μητρώο Ακινήτων Βραχυχρόνιας Μίσθωσης, στο 1ο, στο 2ο και στο 3ο Δημοτικό Διαμέρισμα της Αθήνας.

Σε συνέχεια των παρεμβάσεων αυτών της Κυβέρνησης, το παρόν σχέδιο νόμου περιλαμβάνει διατάξεις που ορίζουν, για πρώτη φορά, λειτουργικές προδιαγραφές και προδιαγραφές ασφαλείας στα ακίνητα βραχυχρόνιας μίσθωσης. Και επειδή ακούστηκαν πολλά, νομίζω ότι αξίζει να σας διαβάσω το σχόλιο που είχε γίνει, κατά τη δημόσια διαβούλευση του νομοσχεδίου, από μία από τις μεγαλύτερες πλατφόρμες βραχυχρόνιας μίσθωσης, από την Airbnb, όπου λένε, «Χαιρετίζουμε τους κανόνες σχετικά με την ασφάλεια και τα λειτουργικά πρότυπα για τα ακίνητα βραχυχρόνιας μίσθωσης στην Ελλάδα, οι οποίοι παρέχουν σαφήνεια σε όλους τους ενδιαφερόμενους και θα ωφελήσουν την κοινότητα, τόσο των οικοδεσποτών, όσο και των επισκεπτών. Ομοίως με άλλες χώρες, όπως η Ιταλία, τα δίκαια και αναλογικά λειτουργικά πρότυπα και πρότυπα ασφαλείας όχι μόνο εξασφαλίζουν ασφαλή ταξίδια, τόσο για τους οικοδεσπότες όσο και για τους φιλοξενούμενους, αλλά συμβάλλουν και σε υψηλής ποιότητας διαμονή».

Με το σχέδιο νόμου, δίνουμε πλέον και τη δυνατότητα ελέγχων τήρησης των προδιαγραφών αυτών, από τις υπηρεσίες του Υπουργείου Τουρισμού και δυνητικά και από μικτά κλιμάκια ελέγχου με υπαλλήλους της ΑΑΔΕ. Δυνατότητα, επίσης, επιβολής κυρώσεων και προστίμων αντίστοιχων με αυτά που ισχύουν στα τουριστικά καταλύματα. Παράλληλα, στο νομοσχέδιο, περιλαμβάνονται ρυθμίσεις που θα συμβάλλουν στην ποιοτική και βιώσιμη ανάπτυξη του τουρισμού, στη χώρα μας. Ρυθμίσεις, που στοχεύουν σε προστιθέμενη αξία για τον κλάδο της φιλοξενίας και συνολικά στον ελληνικό τουρισμό.

Προχωρούμε, λοιπόν, στη θεσμοθέτηση ενός καινοτόμου και πρωτοπόρου, σε παγκόσμιο επίπεδο, συστήματος κατάταξης των ξενοδοχείων και, προαιρετικά, των μη κύριων τουριστικών καταλυμάτων, με βάση την περιβαλλοντική τους απόδοση. Με το σύστημα αυτό, εκφράζεται έμπρακτα η βούλησή μας, αλλά και η πρωτοβουλία των επιχειρήσεων, προς την ενσωμάτωση των αρχών της βιωσιμότητας και των εθνικών και ευρωπαϊκών κλιματικών στόχων. Άλλωστε, το αίτημα για «πράσινες πρακτικές», στην τουριστική δραστηριότητα, είναι πλέον μια σημαντική παράμετρος στις προτιμήσεις και τις επιλογές των ταξιδιωτών. Οι σύγχρονοι ταξιδιώτες αναπτύσσουν μια εντεινόμενη ευαισθητοποίηση για το περιβαλλοντικό αποτύπωμα των ταξιδιωτικών τους επιλογών, αναζητώντας προορισμούς και ταξιδιωτικά προϊόντα που υιοθετούν πρακτικές βιώσιμης διαχείρισης, πρακτικές φιλικές προς το περιβάλλον.

Στο Μέρος Β΄ του σχεδίου νόμου, προτείνεται η απλοποίηση των διαδικασιών που αφορούν στην αδειοδότηση τουριστικών επιχειρήσεων και συγκεκριμένα σε επιχειρήσεις ενοικίασης αυτοκινήτων και ελαφρών μηχανοκίνητων οχημάτων, καθώς και ναυλομεσιτικών γραφείων. Εντάσσουμε, λοιπόν, και αυτές τις επιχειρήσεις στο πεδίο εφαρμογής του ν.4442/2016, δηλαδή σε καθεστώς γνωστοποίησης.Όπως και με την πρόσφατη παρέμβασή μας στο ν.5121/2024, επιδιώκουμε και τώρα να επιταχύνουμε τις διαδικασίες έναρξης λειτουργίας των επιχειρήσεων αυτών και να άρουμε εμπόδια στην επιχειρηματικότητα.

Περαιτέρω, έχοντας καταγράψει εκκρεμότητες και λαμβάνοντας υπόψη τις μεταβολές στον παγκόσμιο τουρισμό, στο Μέρος Γ΄, εισάγουμε διατάξεις οι οποίες τροποποιούν βελτιωτικά την υφιστάμενη νομοθεσία. Διατάξεις, με στόχο την ποιοτική αναβάθμιση και ενίσχυση της ανταγωνιστικότητας της τουριστικής προσφοράς. Προτείνεται, λοιπόν, η διευθέτηση αδειοδοτικών ζητημάτων, αλλά και η τροποποίηση ορισμών, που αφορούν στα καταλύματα και σε εγκαταστάσεις ειδικής τουριστικής υποδομής. Επικαιροποιείται, για παράδειγμα, ο ορισμός των κέντρων αναζωογόνησης, ώστε να εναρμονίζεται με την τάση διεύρυνσης των ειδών και των υπηρεσιών που επιτρέπεται να παρέχουν αυτές οι επιχειρήσεις.

Επιπλέον, με γνώμονα την ενίσχυση του ορεινού τουρισμού και σε συνέχεια και άλλων πρωτοβουλιών μας, όπως είναι η αναβάθμιση των υποδομών μέσω έργων που χρηματοδοτούνται από το Ταμείο Ανάκαμψης και Ανθεκτικότητας, τροποποιούμε τον ορισμό για τα χιονοδρομικά κέντρα. Αυτό που επιδιώκουμε είναι η μετεξέλιξη των χιονοδρομικών κέντρων σε επιχειρήσεις 12μηνης λειτουργίας, οι οποίες θα μπορούν να παρέχουν δυνατότητες για μια σειρά άλλων δραστηριοτήτων, κατά την περίοδο που δεν θα λειτουργούν για χιονοδρομία.

Παράλληλα, συμπληρώνουμε το υφιστάμενο θεσμικό πλαίσιο για τα ξενοδοχεία συνιδιοκτησίας, τα λεγόμενα condo hotels, ενός τουριστικού προϊόντος που προσελκύει ολοένα και περισσότερο το ενδιαφέρον της τουριστικής αγοράς. Μπορεί να συμβάλει στην ενίσχυση ιδίως των αστικών τουριστικών προορισμών και του τουρισμού city break και, συνεπώς, στη χρονική επέκταση της τουριστικής δραστηριότητας. Δίνουμε, λοιπόν, τη δυνατότητα να μπορούν να τίθενται σε παραγωγική λειτουργία, σταδιακά, τα τμήματα των ξενοδοχείων αυτών που ολοκληρώνονται, εφόσον πληρούν συγκεκριμένες προϋποθέσεις τεχνικής αρτιότητας και ασφάλειας.

Στο πνεύμα της προώθησης της βιωσιμότητας και της εξοικονόμησης υδάτινων πόρων, κινείται η διάταξη με την οποία δίνεται η δυνατότητα εκτέλεσης έργων για την άντληση θαλασσινού νερού προς χρήση, στις κολυμβητικές δεξαμενές των καταλυμάτων. Και θέλω να επισημάνω ότι η διάταξη αυτή, για τις κολυμβητικές δεξαμενές και την τροφοδοσία τους με θαλασσινό νερό, έρχεται σε συνέχεια εκτέλεσης Απόφασης του Συμβουλίου της Επικρατείας, που έκρινε όχι γενικά την απαγόρευση χρήσης θαλασσινού νερού, αλλά την ανάγκη πρόβλεψης εγκαταστάσεων απάντλησης νερού. Αυτό κάναμε. Εξάλλου, η χρήση θαλασσινού νερού έχει συγκεκριμένες προδιαγραφές, οι οποίες έχουν ρυθμιστεί με υγειονομική διάταξη, ήδη από τη δεκαετία του ‘70 και αργότερα το 2006.

Παράλληλα, με μία ακόμα διάταξη με κοινωνικό πρόσημο στοχεύουμε στην αντιμετώπιση του ζητήματος στέγασης προσωπικού του δημοσίου τομέα, ιδίως στις περιοχές με έντονη τουριστική δραστηριότητα, περιοχές, δηλαδή, όπου παρατηρείται το φαινόμενο έλλειψης διαθέσιμης και προσιτής στέγης. Έτσι, προβλέπεται η δυνατότητα διαμονής υπαλλήλων του δημοσίου τομέα στα δωμάτια προσωπικού των ξενοδοχείων, τη δημιουργία των οποίων θεσμοθετήσαμε το περασμένο έτος με τον ν.5121/2024.

Τέλος, με στόχο την προώθηση του Θρησκευτικού και Προσκυνηματικού Τουρισμού ανατίθεται στο Μουσείο Βυζαντινού Πολιτισμού ο συγκλονιστικός ρόλος για την πολιτιστική διαδρομή των βημάτων του Αποστόλου Παύλου. Ο Θρησκευτικός και Προσκυνηματικός Τουρισμός είναι σημαντικό σκέλος της ελληνικής τουριστικής προσφοράς. Μπορεί να αποφέρει σημαντικά οφέλη για την εθνική οικονομία, για τις τοπικές κοινωνίες και να συμβάλλει καίρια στον στόχο μας για τη βιώσιμη τουριστική ανάπτυξη. Είναι μια δραστηριότητα που μπορεί να αναπτυχθεί σε όλες τις περιφέρειες της χώρας και να προσελκύσει ταξιδιώτες καθ’ όλη τη διάρκεια του χρόνου.

Κυρίες και κύριοι συνάδελφοι, το Υπουργείο Τουρισμού υλοποιεί τη στρατηγική του με όραμα ένα μέλλον στο οποίο ο ελληνικός τουρισμός θα είναι πρωταγωνιστής και θα υπηρετεί στόχους βιωσιμότητας, προστασίας και οικονομικής και κοινωνικής ευημερίας. Θέτουμε σήμερα προς συζήτηση ένα πλαίσιο διατάξεων που ευθυγραμμίζεται με τους εθνικούς αναπτυξιακούς στόχους και τους στόχους περιβαλλοντικής προστασίας. Οι ρυθμίσεις που προτείνουμε ενισχύουν την ποιοτική ανάπτυξη του ελληνικού τουρισμού.

Το παρόν νομοσχέδιο είναι μια πρωτοβουλία στην κατεύθυνση εξυπηρέτησης σύγχρονων αναγκών προσαρμογής σε νέα δεδομένα, προκλήσεις όπως η κλιματική κρίση, το αποτύπωμα της αύξησης της τουριστικής δραστηριότητας για τους προορισμούς και τις τοπικές κοινωνίες, οι μεταβολές στην παγκόσμια τουριστική προσφορά και ζήτηση. Μια πρωτοβουλία που συμβάλλει στην προσπάθειά μας για ένα πολυδιάστατο, ανθεκτικό και ακόμα πιο ανταγωνιστικό τουριστικό προϊόν, αλλά και μια ανάπτυξη που αποδίδει τα μέγιστα οφέλη για την οικονομία και την κοινωνία, με ξεκάθαρο τελικό στόχο την ανάδειξη της χώρας μας σε πρότυπο βιώσιμης ποιοτικής τουριστικής ανάπτυξης σε παγκόσμιο επίπεδο.

Ευχαριστώ πολύ για την προσοχή σας.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ (Προεδρεύουσα της Επιτροπής)**: Εμείς ευχαριστούμε την Υπουργό.

Κυρίες και κύριοι συνάδελφοι, με την τοποθέτηση της Υπουργού Τουρισμού, ολοκληρώθηκε η πρώτη συνεδρίαση για την επεξεργασία και εξέταση του σχεδίου νόμου. Η επόμενη συνεδρίαση θα γίνει τη Δευτέρα, 13 Ιανουαρίου, στις 13:00, με αντικείμενο την ακρόαση των εξωκοινοβουλευτικών προσώπων στην Αίθουσα της Γερουσίας.

Σας ευχαριστώ.

Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αθανασίου Χαράλαμπος, Αλεξοπούλου Χριστίνα, Ανδριανός Ιωάννης, Αντωνίου Μαρία, Αραμπατζή Φωτεινή, Βασιλειάδης Βασίλειος (Λάκης), Βλάχος Γεώργιος, Βολουδάκη Σεβαστή (Σέβη), Γιόγιακας Βασίλειος, Καλαφάτης Σταύρος, Καππάτος Παναγής, Καράογλου Θεόδωρος, Καρασμάνης Γεώργιος, Κεδίκογλου Συμεών (Σίμος), Κόνσολας Εμμανουήλ (Μάνος), Κυριαζίδης Δημήτριος, Λαζαρίδης Μακάριος, Λεονταρίδης Θεόφιλος, Λοβέρδος Ιωάννης-Μιχαήλ (Γιάννης), Μαρκόπουλος Δημήτριος, Μπουκώρος Χρήστος, Παπαδόπουλος Μιχαήλ (Μιχάλης), Παπάς Θεοφάνης (Φάνης), Πέτσας Στυλιανός (Στέλιος), Σενετάκης Μάξιμος, Σιμόπουλος Ευστράτιος (Στράτος), Σκρέκας Κωνσταντίνος, Σούκουλη-Βιλιάλη Μαρία-Ελένη (Μαριλένα), Στύλιος Γεώργιος, Τραγάκης Ιωάννης, Φόρτωμας Φίλιππος, Χαρακόπουλος Μάξιμος, Χατζηβασιλείου Αναστάσιος (Τάσος), Νικητιάδης Γεώργιος, Νικολαΐδης Αναστάσιος (Τάσος), Παρασύρης Φραγκίσκος (Φρέντυ), Σπυριδάκη Αικατερίνη (Κατερίνα), Χνάρης Εμμανουήλ, Χριστοδουλάκης Εμμανουήλ (Μανώλης), Βέττα Καλλιόπη, Ζαμπάρας Μιλτιάδης (Μίλτος), Κόκκαλης Βασίλειος, Μαμουλάκης Χαράλαμπος (Χάρης), Παππάς Νικόλαος, Κατσώτης Χρήστος, Κομνηνάκα Μαρία, Μεταξάς Κωνσταντίνος Βασίλειος, Συντυχάκης Εμμανουήλ, Μπούμπας Κωνσταντίνος, Χήτας Κωνσταντίνος, Ζεϊμπέκ Χουσεΐν, Φωτίου Θεανώ, Βρεττός Νικόλαος, Δελβερούδης Κομνηνός, Καζαμίας Αλέξανδρος, Κεφαλά Γεωργία (Τζώρτζια), Κόντης Ιωάννης, Δημητροκάλλης Ιωάννης, Παπαϊωάννου Αρετή, Πούλου Παναγιού (Γιώτα), Τζάκρη Θεοδώρα και Χουρδάκης Μιχαήλ.

Τέλος και περί ώρα 16:10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ ΤΗΣ ΕΠΙΤΡΟΠΗΣ**

**ΧΡΗΣΤΟΣ ΜΠΟΥΚΩΡΟΣ ΜΑΡΙΑ-ΕΛΕΝΗ (ΜΑΡΙΛΕΝΑ) ΣΟΥΚΟΥΛΗ-ΒΙΛΙΑΛΗ**